އަތޮޅުވެރިޔާގެ އަމުރަށް މީދޫގެ މިސްކިތެއް ތަޅައިލުން | Meedhoo.com\nHome މީދޫ އާސާރީ މިސްކިތްތައް އަތޮޅުވެރިޔާގެ އަމުރަށް މީދޫގެ މިސްކިތެއް ތަޅައިލުން\nހަސަންމަލާ | 25 Jul 2015 | މީދޫ އާސާރީ މިސްކިތްތައް | (3) ޚިޔާލު\nއަތޮޅުވެރިޔާގެ އަމުރަށް މީދޫގެ މިސްކިތެއް ތަޅައިލުން\nމީދޫ މާމިސްކިތުގެ ކައިރީގައި ވަގުތުބަލާ ގަލެއް ބަހައްޓާފައި ހުރެއެވެ. ބައެއްމީހުން ހީކުރަނީ އެއީ ވަރަށް ދުވަސްވީ ވަރަށް އާސާރީ އެއްޗެއް ކަމުގައެވެ. އަދި އެއީ މިސްކިތުގެ ހައިބަތާއި ގަދަރާއި މީދޫގެ ފަންނުވެރިކަމާއި ގުޅިފައިވާ ރަމްޒެއް ކަމަށްވެސް ހީކުރެތެވެ.\nވަގުތުބަލާ ގަލަކީ މީދޫއަށް ވަރަށް ފަހުގެ އެއްޗެކެވެ. މިއީ އިރުގެ ޕޮޒިޝަނާއި ހިޔަނީގެ މައްޗަށް ބަރޯސާކޮށްގެން ވަގުތު ދެނެގަތުމުގެ ހަތިޔާރެކެވެ. އަވިދީފައި އޮންނައިރު ދުވަހުގެ ވަގުތު އެގޭނެއެވެ. އިރުއޮއްސުމުން އޭގެ ބޭނުން ކެނޑުނީއެވެ. އަދި އުޑުމަތި ބަނަވުމުންވެސް އޭގެ ބޭނުން ކެނޑުނީއެވެ. މިގަލެއް މިސްކިތުގެ ކައިރީގައި ބެހެއްޓީ އައްޑު އަތޮޅުގައި އަތޮޅުވެރިޔަކަށް ހުރި މާލޭ މީހެކެވެ. ނަމަކީ އާދަމް ނަސީރު މަނިކެވެ. މިކަމެއް ހިގާފައި އޮތީ 1950 ގެ އަހަރުތަކުގެ ތެރޭގައެވެ. އޭރު ވަގުތުބަލަން ގޭގޭގައި ގަޑި ހުރެއެވެ. އަދި މަދުމަދުން އަތުކުރީ ގަޑިވެސް މީހުން ގެންގުޅެން ފަށައިފިއެވެ. އެހެންވީމާ މިކަމެއް ކުރީ ކޮންމެހެން ނަމާދު ވަގުތު ދެނެގަންނަން ފަސޭހަޔަކަށް ނުވަތަ ވަގުތު ބުނެދިނުމަށް ވުރެ އެހެން މަގްސަދެއްގައެވެ.\nމިހާރު ކޯގަންނު ގަބުރުސްތާނުން ފެންނާނީ ހަތަރު މިސްކިތާއި ޒިޔާރަތެކެވެ. ނަމަވެސް ކުރީގައި އެ ގަބުރުސްތާނުގައި ފަސް މިސްކިތް ހުއްޓެވެ. އަހަރެންވެސް އެ ފަސްވަނަ މިސްކިތެއް ނުދެކެމެވެ. އެކަމަކު ފަނޑިޔާރު މިސްކިތާއި އަތަރާ މިސްކިތާއި ދޭތެރެއިން މިސްކިތެއްގެ އާސާރު ދުށީމެވެ. ތަޅާލެވިފައި ހުރި މިސްކިތެއްގެ ތަޅުންގަޑު އަހަރެމެން ކުޑައިރުވެސް ފެންނާން ހުއްޓެވެ. އެ މިސްކިތަށް ކިޔައި އުޅުނީ ދެށިނާ މިސްކިތެވެ. ދެށެނާ މިސްކިތަކީ އާމިނާބީގެ ދެށެމިނާ ތަކުރުފާނު ބިނާކުރި މިސްކިތެކެވެ. މި މިސްކިތުގެ ބާރުވެރިންނަކީ މިތަކުރުފާނުގެ ދަރިކޮޅުމީހުންނެވެ. މިސްކިތުގެ ބައިދީފައި އޮތީ ބާރަ ބަޔަށެވެ. ފަހަކަށް އައިސް ދެށިނާގޭގައި އުޅުނު މީހުންނާއި އެގެއަށް ނިސްބަތްވާ މީހުންނަކީ މި މިސްކިތާއި މާކައިރި ބައެއް ނޫނެވެ.\nއަތޮޅުވެރިޔާ އާދަމް ނަސީރު މަނިކަކީ އާދައިގެ އަތޮޅުވެރިއެއް ނޫނެވެ. އެއީ ވަރަށް އިލްމީ ވަރަށް ހުޅުވިފައި ހުންނެވި އަތޮޅުވެރިއެކެވެ. އެހެންވީމާ އަތޮޅުވެރިޔާ މީދޫއަށް ވަޑައިގެންފިނަމަ ކޯގަންނަށް ޒިޔާރަތްކުރައްވައި އެތަނުގެ ހާލަތު ބެއްލެވުން އޮވެއެވެ. އަތޮޅުވެރިޔާ އިސްވެ އެތަނަށް ވަޑައިގަތުމުގެ ވާހަކަފުޅު ނުދައްކަވައިފިއްޔާ ރަށުގެ ކަތީބުން އަމިއްލައަށް އެދިގެންވެސް އަތޮޅުވެރިޔާ ކޯގަންނަށް ގެންދިއުން އޮންނާނެއެވެ. އެހާވަރަށްވެސް އާދަމް ނަސީރު މަނިކާއި ކޯގަންނު އޮތީ ގުޅިފައެވެ.\nދުވަސްވަރަކީ މިހާރު މިއޮންނަ ގޮތަށް ބަސްބުނެ ޚިޔާލު ފާޅުކުރަން ރައްޔިތު މީހާއަށް ފުރުސަތު އޮންނަ ޒަމާނެއް ނޫނެވެ. ރައްޔިތުންނަށް އަމުރުކުރާން ހުންނާނީ ކަތީބެވެ. ކަތީބަށް އަމުރުކުރާން ހުންނާނީ އަތޮޅުވެރިޔާއެވެ. އަތޮޅުވެރިންނަށް އެންގުން އަންނާނީ ދާޚިލިއްޔާއިންނެވެ. ދާޚިލިއްޔާއަށް އަމުރު އަންނާނީ ބޮޑުވަޒީރުގެ ފަރާތުން ނުވަތަ ރަދުންގެ ފަރާތުންނެވެ. ދަށު ފަޑީގެ އެއްވެސް ގިންތިއެއްގައި އެ އަމުރެއްގެ ހިކުމަތާއި ސަބަބާއި މެދު ސުވާލު ކުރުމެއް ނޯންނާނެއެވެ. އެ ފުރުސަތު ނުވެސް އޮންނާނެއެވެ. ކުރަން ޖެހޭނެހާވެސް ކަމަކީ އެ އަމުރު ވީހާވެސް އަވަހަށް ވެވުނު ގޮތަކުން ތަންފީޒުކޮށް ނިންމާލުމެވެ.\nއަތޮޅުވެރިޔާ އާދަމް ނަސީރު މަނިކު މީދޫއަށް ވަޑައިގެންނެވި ދުވަހެއްގައި އާދައިގެމަތީން ކޯގަންނަށް ޒިޔާރަތް ކުރައްވައިފިއެވެ. އަރިހުގައި ދިޔައީ ކަތީބުންގެ ތެރެއިިން އަބްދުﷲ ފާއިޒެވެ. އެދުވަހަކީ އެހެން ފަހަރުތަކަށްވުރެ އަތޮޅުވެރިޔާގެ ބަސްފުޅު ގިނަ ދުވަހެކެވެ. އަދި ބަސްފުޅު ވިދާޅުވުމުގައި ތަންކޮޅެއް އައިބުގޮތެއްވެސް ހުރި ދުވަހެކެވެ. ދުވަހަކު ނުވެސް ދައްކަވާ ޒާތުގެ ވާހަކަފުޅުތައް ދެއްކެވިއެވެ. އެދުވަހު އަތޮޅުވެރިޔާ އެންގެވިއެވެ. މިތާގައި މީ ކީއްކުރާހާ މިސްކިތްތަކެއް ހެއްޔެވެ. މިތަނުން މިސްކިތްތައް މަދުކުރަންވީއެވެ. މިހެން ވިދާޅުވެފައި ދެށިނާ މިސްކިތް ދައްކަވާފައި ލަސްނުކޮށް އެ މިސްކިތް ތަޅައިލާށޭ އަންގަވައި އަމުރު ކުރައްވައިފިއެވެ.\nމި އަމުރެއް ކުރައްވާފައި އަތޮޅުވެރިޔާ ފުރާވަޑައިގެންފިއެވެ. އަތޮޅުވެރިޔާ އެދިވަޑައިގެންނެވި ކަންތަކުގެ ބޮޑުކަމާއި ބާވަތުން މިވާހަކަ އޭރު ރަށުގައި އިސްކޮށް ތިބި އަނެއް ދެކަތީބުން ކަމަށްވާ ފެންނާމަނިކުފާނާއި ދެށިނާގެ އިބްރާހިމް ދީދީގެ ކައިރީގައި ފާއިޒު ދައްކައިފިއެވެ. އެދެމީހުން ސުވާލު ކުރިއެވެ. މިސްކިތް ތަޅައިލާށޭ އަތޮޅުވެރިޔާ ވިދާޅުވިކަން ޔަގީން ހެއްޔެވެ. ފާއިޒު ބުންޏެވެ. އާނއެކެވެ. އަހަރެން ހުރީ ހަމަ ހޭގައެވެ. ކޮންމެއަކަސް އަތޮޅުވެރިޔާގެ ކިބައިން މިކަމުގެ ކޮންފަރމޭޝަނެއް ހޯދާން މީން މީހަކަށް ނުކެރުނެވެ. އެއްބަސްވީ އެދިވަޑައިގެންނެވި ގޮތަށް މިސްކިތް ތަޅައިލުމަށެވެ.\nމިސްކިތް ތަޅާލައިފިއެވެ. އިސާހިތަކު މިޚަބަރު އަތޮޅުވެރިޔާއާ ހަމައަށް ހިގައްޖެއެވެ. އާދަމް ނަސީރު މަނިކާ ހަމައަށް ޚަބަރު ގެންދިޔަ މީހާ ބުނީ މީދޫ ކަތީބުން ވެގެން ކޯގަންނުގައި ހުރި ހުރިހާ މިސްކިތްތަކެއް ތަޅާލަން ދިމާކޮށްފިއެވެ. މިހާރު ދެށިނާ މިސްކިތޭ ކިޔުނު މިސްކިތް ތަޅާލައިވެސްފިއެވެ. މިވާގޮތެއް ބަލަން އަވަސްއަވަހަށް ދަތުރު ހަދައިގެން އަތޮޅުވެރިޔާ މީދޫއަށް ވަޑައިގެންފިއެވެ. އޭރު ދެށިނާ މިސްކިތުގެ ތަޅުންގަޑު ފިޔަވައި އެހެން ހުރިހާ އެއްޗެއް ތަލާލައިފިއެވެ. އަތޮޅުވެރިޔާ ވަރަށް ކޯފާވެ ހުންނަވައި ސުވާލުކުރެއްވިއެވެ. ބަލަބަލަ ތިޔައީ ކޮން ސަކަރާތެއް ހެއްޔެވެ. ތިޔައީ ކާކު ބުނެގެން ކާކުގެ އިޒުނައެއް ލިބިގެން ކުރާކަމެއް ހެއްޔެވެ. މިހެން ވިދާޅުވީމާ ކޮންމެ ކަތީބަކުވެސް ބަލާލަނީ އަބްދުﷲ ފާއިޒުގެ މޫނަށެވެ.\nމުޅިމިކަންތައްގަޑު ފާއިޒުގެ ބޮލުގައި އެޅިއްޖެއެވެ. އެންމެފަހުން ފާއިޒު ބުންޏެވެ. އަތޮޅުވެރިޔާ އެންމެފަހުން ކޯގަންނަށް ޒިޔާރަތް ކުރެއްވި ދުވަހު ތިޔައީ ކީއްކުރާހާ މިސްކިތްތަކެއްހޭ ސުވާލުކުރައްވައި ދެށިނާ މިސްކިތް ތަލާލަން ވަނީ އަމުރު ކުރައްވާފައެވެ. އެހެންވެ އަތޮޅުވެރިޔާގެ އަމުރަށް މިކަންތައް ކުރީއެވެ. މިހާރު ހަނދުމަފުޅު ނެތުނީތޯއެވެ. ހަމަޔަގީނުންވެސް އަޅުގަނޑު ހަނދާން އެބަހުއްޓެވެ. ހަނދާން ނެތޭކަށް އެފަހުން އަދި ހަފުތާއެއްވެސް ނުވެއެވެ. އަތޮޅުވެރިޔާ ކުޑައިކޮށް ވިސްނަވާން ހުންނަވާފައި ވިދާޅުވިއެވެ. އާނއާނ ހަނދާން ވެއްޖެއެވެ. އެކަމަކު އެއީ އެހެން ބުނި އެއްޗެއް ނޫނެވެ. ކޮންމެ ގޮތެއްވިޔަސް ކަން މިއޮތީ މިހެން ވެފައެވެ. އެހެންވީމާ ދެން އެކަކުވެސް މިވާހަކަ ދައްކާނެ ކަމެއް ނެތެވެ. މިހެންވިދާޅުވެފައި ހިތަދޫއަށް ވަޑައިގެންފިއެވެ.\nއަފިހުން ކެއުމަކީ އެދުވަސްވަރު މާލޭގެ ކަމުވޮށިގެންވާ ވަރަށް ގިނަ މީހުން ކުރި ކަމެކެވެ. ފެޝަނެއްގެ ގޮތުންވެސް ކުރިކަމެކެވެ. އަފިހުން ކައިގެން މަސްތުކަންމަތީ ތިބެ ކަންކަން ކޮށްގެން ވަރަށް ދެރަ ނަތީޖާވެސް ނުކުމެފައިވެއެވެ. އެހެންވީމާ ކޯގަންނު ދެށިނާ މިސްކިތްވެސް އަފިހުން ކެއުމުގެ ނަތީޖާއެއްގެ ގޮތުން ގެއްލިގެންދިޔައީ ކަމަށް ބުނުމަށް ފުރުސަތު އެބައޮތެވެ. ކަންވީގޮތާއި ކަންނިމުނު ގޮތަށް ރިއާޔަތްކުރާއިރު މިނޫން ގޮތަކަށް ވިސްނުމަށް ފުރުސަތެއްވެސް ނެތެވެ. އަތޮޅުވެރިޔާ އަފިހުން ބައްލަވައިގެން ހުންނެވި ދުވަހެއްގައި ނުބައި އަމުރެއް ކުރެއްވުނީމާ މިކަން މިގޮތަށް މެދުވެރިވެދާނެއެވެ.\nއާދަމް ނަސީރު މަނިކު ހިތަދޫއަށް ވަޑައިގެންފައި މިކުރެވުނު ކަންތަކާ ދޭތެރޭ ވަރަށް ހިތާމަކުރައްވައި ކައްފާރާއެއްގެ ގޮތުން ކޮންމެވެސް ކަމެއް ކުރެއްވުމަށް ނިންމަވައިފިއެވެ. މިގޮތުން ވިސްނަވާފައި ނިންމެވީ މީދޫ ހުކުރު މިސްކިތަށް ވަގުތުބަލާ ގަލެއް ހަދިޔާ ކުރެއްވުމަށެވެ. މިނިންމުން ނިންމެވުމަށްފަހު މާލެއިން ގަލުގެ ފަރުމާ ހައްދަވައި ފަންނީ ލަފާވެސް ހޯއްދަވައި މީދޫ މާމިސްކިތުގެ ކައިރީގައި މިސްކިތުގެ ހަރިއްމައިގެ ތެރޭގައި މި ގާ ބަހައްޓަވައިފިއެވެ. ކަމުގެ ހުރިހާ ޚަރަދެއް ކުރެއްވީ އާދަމް ނަސީރު މަނިކެވެ. ގަލުގައި ހަރުކުރެވިފައިވާ ބްރޯންޒް ޕްލޭޓެއްގައި އެއީ އާދަމް ނަސީރު މަނިކު ދެއްވި ގަލެކޭ ލިޔެފައި އޮވެއެވެ. މީދޫއަށް މިގަލެއް ދެއްވާފައި އަތޮޅުގެ އެހެން ބައެއް ރަށްރަށުގެ މިސްކިތުގައިވެސް އާދަމް ނަސީރު މިފަދަ ގާ ބެހެއްޓެވިއެވެ. މިއީ ހައްތާވެސް ކައްފާރާގެ ގޮތުން ކުރެވުނު ކަންކަމެވެ.\nKoagannu Muskulhiyaa\t26/07/2015\nކޯގަންނުގައި އިހު ހުރީ ފަސް މިސްކިތެއް ނޫނެވެ. ޖުމްލަ ހަތް މިސްކިތް ހުއްޓެވެ. އޭގެ ތެރެއިން މިހާރު ފެންނާން އެހެރީ ހަތަރު މިސްކިތެވެ. ލިޔުމުގައިވާ ގޮތަށް ފަސްވަނަ މިސްކިތް އާދަމް ނަސީރު މަނިކު އަފިހުން ކައިގެން މަސްތުވެގެން ހުރެ ތަލާލާށޭ ބުނީމާ ތަޅާލީއެވެ. ކޯގަންނުގައި ހުރި ހަވަނަ މިސްކިތަކީ ކިލެގެ މިސްކިތެވެ. ހަތް ވަނަ މިސްކިތަކީ ރައިވެރިން މިސްކިތެވެ. ރައިވެރިން މިސްކިތާއި ކިލެގެ މިސްކިތް ތަލާލި ދުވަސްވަރަކާއި ސަބަބު އަދި އޮތީ ދިރާސާކުރުމުގެ މަރުހަލާގައެވެ.\nAfihun Partey\t26/07/2015\nއަފިހުން ކެއުމަކީ އޭރު މާލޭ ބޮޑުންގެ އާދައެކެވެ. ފެޝަނެކެވެ. އެންމެމަތީ ކުލާސް މީހުންގެ ގޭގޭގައި ވިލާތު ޝަރުބަތުވެސް ހުރެއެވެ. ވިލާތު ޝަރުބަތަކީ ރަލެވެ. ވިސްކީ، ޖިން، ވޮޑްކާ، ރަމް، ވައިން ފަދަ ތަކެތި ވިލާތު ޝަރުބަތޭ ކިޔައިގެން ގެނެސް ގޭގޭގެ މަތާރަންފިލާމަތީގައި ރައްކާކޮށްގެން ގެންގުޅުނެވެ. އަފިހުން މަނާވީ މާފަހުންނެވެ. ކުރީގައި އެއީ ހުއްދަ އެއްޗެކެވެ. އެންމެފުރަތަމަ އަފިހުން ވިއްކީ ބުމްބާ ފިހާރަތަކުންނެވެ. އެއީ ވޯރާއިންގެ ފިހާރަތަކެވެ. މިފަދަ ފިހާރަތަކަށް މާލޭ ބޮޑުން ދަރައި އިތުރަށް އެތަންތަނުން އަފިހުން ނުވިއްކީމާ ދެން ހެދިވަޑާމަކީ އަފިހުނުގެ ވިޔަފާރި ސަރުކާރުގެ ބެލުމުގެ ދަށަށް ގެނެސް ހެލްތު މިނިސްޓްރީން ކުރާކަމަކަށް ހެދީއެވެ. އެހެން ހެދުމުން މާލޭ ބޮޑުން ބޭނުން އިރަކު ބޭނުންވަރަކަށް އަފިހުން ލިބުމަށް މަގުފަހިވިއެވެ. މާލޭ ބޮޑުން ނޫން ބަޔަކަށް އަފިހުން ލިބޭނީ ބޭސްވެރިކަމަށޭ ކިޔައިގެން އާދޭސްކުރީމާ ބޭސްވެރި ވައްތަރުގެ މީހުންނަށެވެ. އަފިހުނަކީ ދިވެހި ބޭސްވެރިކަމުގައި ވަރަށް އާއްމު އެއްޗެކެވެ. ދިވެހި ކެއުންވެސް ކަނޑުމަހާ ނުލައި ނުހެދޭ ގޮތަށް އަފިހުނާއި ނުލައި ދިވެހި ބޭހެއްވެސް ހެދޭކަމަކަށް ނުވެއެވެ.\nއެއިރު ރާއްޖޭގައި އަފިހުން މަނަލެއް ނުކުރެއެވެ. އަފިހުން ބޭނުންކުރާ ދެ ގޮތެއް އޮވެއެވެ. އެއްގޮތަކީ ގުޑުގުޑާ އަށާއި ބިޑި ސުއްޓާ އަށް އަޅައިގެން ބޭނުން ކުރުމެވެ. ދެވަނަ ގޮތަކީ ދުފާއިރު ބޭނުންކުރުމެވެ. މާލޭގެ ޝާހީ އާއިލާތަކުން އެ ތަކެތި ގެންގުޅުނީ ވަރަށް ފާޅުގައެވެ. އާދައިގެ ފިހާރަތަކުގައި ވެސް އަފިހުން ލިބެން ހުރެއެވެ. މާލެ އިން އަފިހުން ހުސްވާ ދުވަސްވަރު ބޮޑުންގެ ބޭފުޅުން ސިކުވެގެން އުޅެއެވެ. ކާގޭގައި ހުންނަ ސީނު ތަށިތަކާއި ނައިބޮލީގެ ސަމުސާތައް ބިންމައްޗަށް ތަޅައިލާވާހަކަ އައްޑޫ މީހުން ހީހީފައި ކިޔައި އުޅެތެވެ.


އާސަންދައިގެ ހިދުމަތަށް ރައްޔިތުންގެ އަތުން ފައިސާ ނެގުން ކުށްވެރިކޮށް އެމްޑީޕީގެ ސިއްހަތާއި ވެލްފެއަރ އާއި ބެހޭ ކޮމިޓީން ނެރޭ ބަޔާން – Maldivian Democratic Party\n05 އޮގަސްޓް 2012\nއާސަންދައިގެ ހިދުމަތަށް ރައްޔިތުންގެ އަތުން ފައިސާ ނެގުން ކުށްވެރިކޮށް އެމްޑީޕީގެ ސިއްހަތާއި ވެލްފެއަރ އާއި ބެހޭ ކޮމިޓީން ނެރޭ ބަޔާން\nތާރީޚް:5އޮގަސްޓް 2012 (އާދީއްތަ)\nއާސަންދަ ކުންފުނިން ސަރުކާރާއި އެކު ވެފައިވާ އެއްބަސްވުމުގައި، ރައްޔިތުންގެ އަތުން އާސަންދައިގެ ޚިދުމަތަށް އެއްވެސް ފައިސާއެއް ނުނަގާ ގޮތަށް އެއްބަސްވެފައިވީ ނަމަވެސް، އެ ޚިދުމަތަށް ފީއެއް ނެގުމަށް ބަޣާވާތުގެ ސަރުކާރުން ކުރަމުންދާ މަސައްކަތް މި ޕާޓީން އެންމެ ހަރުކަށި އިބާރާތުން ކުށްވެރިކުރަމެވެ.\nތިރީގައި މިވަނީ އާސަންދަ ޚިދުމަތަށް ބަދަލުގެނެސް ސިއްޙީ ޚިދުމަތްދޭ ސަރުކާރުގެ މަރުކަޒުތައް ފިޔަވައި އެހެން ތަންތަނުން ރައްޔިތުންގެ އަތުން އެ ޚިދުމަތަށް އަގު ނަގަން ފަށައިފިނަމަ ދިމާވެދާނޭ ކަމަށް މި ކޮމިޓީއަށް ފާހަގަކުރެވޭ ކަންތައްތަކެވެ.\n•\tއާސަންދައިގެ ޚިދުމަތުގެ އަގުން ސަރުކާރުގެ ސިއްހީ ހިދުމަތްތައްދޭ މަރުކަޒްތައް ފިޔަވާ އަމިއްލަ ސިއްޙީ ހިދުމަތްދޭ ތަންތަނުން ޚިދުމަތުގެ ތިންބައިކުޅައެއްބައި ދައްކަންޖެހުމުން ކޮންމެ ގޭބިސީއަކުން 5000 ރުފިޔާ އާއި 10000 ރުފިޔާއާ ދެމެދުގެ އަދަދެއް ރައްޔިތުންގެ ޖީބުން ޙަރަދުކުރަންޖެހުން.\n•\tމާލޭގައި ދިރިއުޅޭ މީހުންނަށް އާސަންދައަށް ގެންނަ ބަދަލުގެ ސަބަބުން ވަރަށް ގިނަ ތަކްލީފްތަކެއް އުފުއްލަންޖެހުން، އިޖްތިމާޢީ ރައްކާތެރިކަން ގެއްލިގެން ދިއުން އަދި ދިރިއުޅުމުގެ ފެންވަރު ދަށަށް ދިއުން.\n•\tއާސަންދައިން މުޅިން ހިލޭ ބޭސްކުރެވެނީ ހަމައެކަނި ސަރުކާރުގެ ސިއްހީ ހިދުމަތްތައްދޭ މަރުކަޒްތަކުން، މާލޭގައި ނަމަ ހަމައަކަނި އައި.ޖީ.އެމް.އެޗް އާއި، ހުޅުމާލެ ހޮސްޕިޓަލާއި، ވިލިގިލި ހެލްތް ސެންޓަރުންކަމަށްވުމާއެކު، މިތަންތަނަށް ބާރުބޮޑުވެ ތޮއްޖެހި، އެތަންތަނުން ޚިދުމަތް ނުލިބިގެން އަމިއްލަ ޚިދުމަތްދޭ ތަންތަނަށް ދިއުމުން ޖީބުން ތިންބައިކުޅައެއްބައި ހަރަދުވެ އަނެއްކާވެސް ރައްޔިތުންގެ ގިނަ ބަޔަކު ބޭސްފަރުވާއަށް ސަލާންޖަހަން ޖެހުން.\n•\tއާސަންދަ ތަޢާރަފްކުރުމުގެ ސަބަބުން އިޖްތިމާޢީ ރައްކާތެރިކަން ލިބި، މަސްވެރިއަކަށްވިޔަސް ރިސޯޓެއްގައި މަސައްކަތްކުރާ މީހެއްކަމުގައިވިޔަސް އެއްވެސް ހާސްކަމެއްނެތި އަނބިދަރިންނަށް ބޭސްކޮށް ލިބޭ ކުޑަ އާމްދަނީން ދިރިއުޅުމުގެ އެހެނިހެން ކަންކަން ކުރުމަށް ލިބިފައި އޮތް ފުރުސަތު ގެއްލިގެންގޮސް ސަލާންޖެހުމުގެ ސަގާފަތަށް ރުޖޫއަވާން މަޖްބޫރުވުން.\n•\tއާސަންދަ ތަޢާރަފް ކުރުމުގެ މައިގަނޑު ބޭނުމަކީ ބޭސްސިޓީ އަށް ސަލާންޖެހުން ނައްތާލުން، ނަމަވެސް އާސަންދައަށް ގެންނަ ބަދަލުގެ ސަބަބުން އާސަންދައިން ހިލޭ ބޭސްލިބޭ ތަންތަންތަނުން ބޭސްނުލިބުމުގެ ސަބަބުން ޖީބުން ހަރަދުނުކުރެވޭ ރައްޔިތުމީހުން ސަލާންޖަހަންޖެހުން.\n•\tއާސަންދަ ތަޢާރަފްކުރުމުން ބޭސްފަރުވާ ނުކުރެވިފައިތިބި ރައްޔިތުންގެ އެތައްބަޔަކު ބޭސްފަރުވާ ލިބެންފެށި، އަނެއްކާވެސް އެމީހުން މިހާރު މިވަނީ އެކަމުން މަހުރޫމުވެ ސަލާންޖަހަންޖެހުމާއި ބޭސްފަރުވާ ބޭނުންވިނަމަވެސް އެކަން ކުރުމުން މަހުރޫމުވާންޖެހިފައި.\n•\tއާސަންދަ އަށް ގެންނަ ބަދަލުގެ ސަބަބުން އަމިއްލަ ތަންތަނުންދޭ ޚިދުމަތްތަކުގެ އަގު ކޮންޓްރޯލްނުކުރެވުމުގެ ސަބަބުން އާންމު ރައްޔިތުންގެ ޖީބުން ކުރާ ޚަރަދު، ހާއްސަކޮށް މާލޭގެ ރައްޔިތުންގެ ޖީބުން ކުރަންޖެހޭ ޚަރަދު ބޮޑުވުން.\n•\tއާސަންދައަށް މިބަދަލު ގެނައުމުގެ ސަބަބުން އިޖްތިމާޢީ ރައްކާތެރިކަމަށް ލިބިފައިވާ ހަމަހަމަކަން ގެއްލިގެންދާނެއެވެ.\n•\tއަހަރެއްގެ މައްޗަށް 160,000،000 މިލިޔަން ރުފިޔާ ރައްޔިތުންގެ ޖީބުން އަމިއްލަ ޚިދުމަތްދޭ ތަންތަނުން ނެގިގެންދާނެ، މިފައިސާ އަކީ އާސަންދައިގައި ބަޖެޓްކުރެވިފައިވާ ފައިސާއެވެ. ހަމައެކަނި ސިގިރޭޓްގެ ޑިއުޓީންވެސް 360,000،000 މިލިޔަން ރުފިޔާ ދައުލަތަށް ލިބެމުންދެއެވެ.\nއެހެން ކަމުން، ދިގު 30 އަހަރުގެ ޚުދުމުޚްތާރު ވެރިކަމުގައި ސަގާފަތެއްގެ ގޮތުގައި ހިނގަމުން ދިޔަ ބޭސް ސިޓީއަށް ސަލާން ޖެހުން ނައްތާލުމަށް އެމްޑީޕީން ވެފައިވާ ވައުދު ފުއްދުމުގެ ގޮތުން ޖެނުއަރީ 2012 އިން ފެށިގެން ދިވެހިރައްޔިތުންގެ އަތުން އެއްވެސް އަގެއް ނެގުމެއްނެތި، އެމްޑީޕީ ސަރުކާރުން ތައާރަފްކޮށްފައިވާ ހިލޭ ބޭސްފަރުވާކުރުމުގެ ނިޒާމް ކަމަށްވާ އާސަންދަ އަކީ އެމްޑީޕީގެ ސަރުކާރަކުން ފަށާފައިވާ ނިޒާމަކަށް ވާތީ ބަޣާވާތުގެ ސަރުކާރުން މި ނިޒާމް ފެއިލްކޮށްލުމަށް ހީލަތްތެރި ރޭވުމެއްގެ ދަށުން ފަށާފައިވާ މަސައްކަތް ހަރުކަށި އިބާރާތުން ކުށްވެރިކުރަމެވެ.\nބަޔާން ނެރުނީ: އެމްޑީޕީގެ ސިއްހަތާއި ވެލްފެއަރ އާއި ބެހޭ ކޮމިޓީ


Thimaa nidhan onnan enme rangalhu gothakee kobaa? - TrendingRED\n3 މޭ 2017 - 18:01\nނިންޖަކީ އެތައް ގޮތަކުން އިންސާނާގެ ހަށިގަނޑަށް ފައިދާކުރުވަނިވި ކަމެކެވެ. އަދި ނިދާފައި އޮންނަ ވަގުތަކީ އެތެރެހަށީގެ އަދި ސިކުނޑީގެ މަސައްކަތް އެންމެ ބޮޑަށް ކުރެވޭ ވަގުތެވެ. އެހެންކަމުން، ތިމާ ނިދާފައި އޮންނަ ގޮތަކުން އެތެރެހައްޓަށް ގެއްލުމެއްވުމަކީ އެކަށީގެންވާކަމެކެވެ.\nނިދަން އޮންނަ ގޮތްތަކުގެ ތެރޭގައި، ބަންޑުން އޮތުމަކީ ހަށިގަނޑަށް އެތައް ގެއްލުންތަކެއް ކުރުވާ ކަމެކެވެ. މިހެން އޮތުމުގެ ސަބަބުން، މައިބަދައަށް ގެއްލުންވެ ކަރަށް އުދަގޫތަކާއި ކުރިމަތިވެއެވެ. މީގެ އިތުރުން، އަރިއަކަށް ފައި ކުރުކޮށްގެން އޮތުމަކީވެސް ޑޮކްޓަރުން ދެކޭ ގޮތުގައި އެހާ ރަނގަޅު ކަމެއް ނޫނެވެ. ނަމަވެސް ބައެއް ހާލަތްތަކުގައި (މައިބަދައިގެ ގޮތުން)، މިގޮތަށް ނިދުމަށް ޑޮކްޓަރުން ލަފާދެއެވެ.\nނަމަވެސް، އެތެރެހައްޓަށް ގެއްލުން ނުވާ ގޮތަށް މި ގޮތްތަކަށްވެސް ނިދޭނެއެވެ. ބަންޑުން އޮންނަން ބޭނުން ނަމަ ބަނޑުދަށަށް މަޑު ބާލީހެއްލާށެވެ. އެއީ މައިބަދަ ކަށިގަނޑު ސީދާކުރުމަށްޓަކައެވެ. އަދި އަރިއަކަށް އޮންނަން ބޭނުންނަމަ މައިބަދަ ކަށިގަނޑު ސީދާކޮށް އިންނާނެވަރަށް، ފައި އެހާ ކުރުނުކޮށް ނިދާށެވެ. އަދި ދެކަކުލާ ދެމެދަށް ބާލީހެއްލުމަށް އާދަކުރާށެވެ.\nގިނަ ޑޮކްޓަރުން ލަފާދޭ ގޮތުގައި، ނިދަން އެންމެ ރަނގަޅު ގޮތަކީ ކަކޫ ދަށަށް ކުޑަ ބާލީހެއްލުމަށްފަހު އުއްޑުން ނުވަތަ ސީދަލަށް އޮތުމެވެ.


Villa college aai Tow-yard aa dhemedhu falhuthere ah badhalu gennaatheeethan beynun nukuran angaifi | Mihaaru\nމާލޭގެ ދެކުނު ފަރާތު ބޮޑުތަކުރުފާނު މަގު އަލުން ހަދަން އެ ސަރަހައްދުގެ ޕޭވްމަންޓް ނަގައި، ގަސްތައް ކަނޑާލާފައި: އެ މަގު ހެދުމުގެ މަސައްކަތް އަންނަ ޖުލައި މަހު ނިމޭނެ ކަމަށް ހައުސިން މިނިސްޓްރީން ބުނޭ. ފޮޓޯ: އަބްދުﷲ ޖަމީލު/ މިހާރު\nވިލާ ކޮލެޖާއި ޓޯޔާޑާ ދެމެދު ފަޅުތެރެއަށް ބަދަލު ގެންނާތީ ބޭނުންނުކުރަން އަންގައިފި\n10 އެޕްރީލް 2018 - 13:325comments\nއެ މިނިސްޓްރީން ނެރުނު އިއުލާނެއްގައި ބުނީ ބޮޑުތަކުރުފާނު މަގު ރަނގަޅު ފެންވަރަކަށް ހަދަން، އެ ސަރަހައްދުގެ ފަޅުތެރެ އަށް ބަދަލުތަކެއް ގެންނަންޖެހޭ ކަމަށެވެ. އެހެންވެ، މުދާއުފުލާ އުޅަނދުފަހަރަށް ވިލާ ކޮލެޖުގެ ހުޅަނގު ކަނުން ފެށިގެން އިރަށް ގޮސް ޕޮލިސް ޓޯޔާޑާ ހަމައަށް އޮންނަ ފަޅުގެ ފަޅުގެ ސަރަހައްދު ބޭނުން ކުރުމަށް މިއަދުން ފެށިގެން ހުއްދަ ދޫނުކުރާ ގޮތަށް ނިންމާފައިވާ ކަމަށެވެ.\nހައުސިން މިނިސްޓްރީން ބުނީ މިހާރު އެ ސަރަހައްދު ބޭނުން ކުރާ އުޅަނދުފަހަރު ވެސް އެ ތަން ބޭނުން ކުރުމަކީ މަނާކަމެއް ކަމަށާއި އެ އެންގުމާ ހިލާފުވާ އުޅަނދުފަހަރު ފަޅުން ނަގާނެ ކަމަށެވެ.\nބޮޑުތަކުރުފާނުމަގު ޓޯޔާޑް ކުރިމަތިން އޮންނަ ފަޅު ތެރޭގައި އުޅަނދުފަހަރު އަޅާފައި. އެ ސަރަހައްދު ހުސްކުރަން ހައުސިން މިނިސްޓްރީން ވަނީ އަންގާފައި. ފޮޓޯ: އަބްދުﷲ ޖަމީލު/ މިހާރު\nހައުސިން މިނިސްޓްރީން ވަނީ މާލޭ އިންޑަސްޓްރިއަލް ވިލެޖުން ފެށިގެން ބްރިޖާ ދެމެދު އޮންނަ ބޮޑުތަކުރުފާނު މަގުގައި ތާރު އަޅައިގެން އަލުން ހަދަން އެ ސަރަހައްދުގެ ޕޭވްމަންޓް ނަގައި އަދި އެ ސަރަހައްދުގައި ހުރި ގަސްތައް ވެސް ކަނޑާލައިފަ އެވެ. ބްރިޖާ ގުޅޭ ބޮޑެތި މަގުތަކަކީ ބޮޑުތަކުރުފާނު މަގުގެ އިތުރުން، ހެންވޭރު ޕާކް ވަށައިގެންވާ ސަރަހައްދެވެ. އެގޮތުން ސެނަހިޔާ ހުންނަ މޫންލައިޓް ހިނގުމުން ފެށިގެން ހިތިގަސްމަގު (ހެންވޭރު ޕާކްގެ ހުޅަނގު އުތުރު ކަނުން ރާޅުގަނޑު ސަރަހައްދަށް ނުކުންނަ މަގު) ވެސް ހިމެނެ އެވެ.\nހައުސިން މިނިސްޓަރު ޑރ. މުހައްމަދު މުއިއްޒު މިދިޔަ މަހުގެ ފަހުކޮޅު ވިދާޅުވެފައި ވަނީ ބްރިޖަށް ދަތުރުކުރާ މަގުތައް ފުޅާކުރާއިރު 16 މީޓަރު ހުންނާނެ ކަމަށެވެ. އަދި މަގު ފުޅާކުރާ ސަރަހައްދުގައި ޖުމްލަ ހަތަރު ލޭން އޮންނާނެ ކަމަށް ވެސް މިނިސްޓަރު ވިދާޅުވި އެވެ.\nއިތުރު ލިޔުންތައް ބޯހިޔާވަހިކަން މަގު ހެދުން ސިނަމާލެ ބްރިޖު ބޮޑުތަކުރުފާނުމަގު


އިޓަލީ މީހާއާ ގުޅޭ ތުހުމަތުތަކަށް ޖިނާއީ ތަހުގީގެއް ކުރަން އަމުރުކޮށްފި – ދިވެހި ނޫސް\nHome ⁄ ހަބަރު ⁄ އިޓަލީ މީހާއާ ގުޅޭ ތުހުމަތުތަކަށް ޖިނާއީ ތަހުގީގެއް ކުރަން އަމުރުކޮށްފި\nއައު ޕްރޮސިކިއުޓަރު ޖެނެރަލް ހުސައިން ޝަމީމް:\nކޮރޯނާ ވައިރަހަށް ރާއްޖޭގައި ހަތަރު މީހަކު ޕޮޒިޓިވްވެފައިވާއިރު، އެ ބަލި ފެތުރެން ފެށީ، ބައެއްގެ އިހުމާލުންކަމަށް ކުރަމުންދާ ތުހުމަތުތަކަށް ޖިނާއީ ތަހުގީގެއް ކުރުމަށް ޕްރޮސެކިޔުޓަރު ޖެނެރަލް (ޕީޖީ) ފުލުހުންގެ ކިބައިން އެދިވަޑައިގެންފި އެވެ.\nނަމަވެސް، އެ މީހާ ރިސޯޓުގައި ހުރި އިރުވެސް، ބަލީގެ އަލާމާތްތައް ހުރި ކަމަށާއި، ނަމަވެސް އެކަން ރިޕޯޓުކޮށްފައިނުވާ ކަމުގެ ތުހުމަތުތައް ދަނީ ކުރެވެމުންނެވެ. އޭގެ ފަހުން، އޭނާ ފުރުމުގެ ކުރިން މާލޭގައިވެސް ދެ ދުވަހު ހުރިކަމަށް މިއަދު ސާރުކާރުން ވަނީ ހާމަކޮށްފަ އެވެ.\nއޭނާ މަޑުކޮށްގެން ހުރި މާގިރި ހޮޓެލްގެ 15 މީހަކާ އެ ޓޫރިސްޓް ކޮންޓެކްޓްވި އެވެ. އެ އެންމެން ވެސް އެކަހެރިކޮށްފައިވާއިރު އެއިން މީހެއްގެ ފަރާތުން އަދި އަލާމާތެއް ނުފެނެ އެވެ. ނަމަވެސް އެ ޓޫރިސްޓް، ޓިކެޓް ގަތް ޔުނިވާސަލްގެ ޓިކެޓް އޮފީހުގެ މުވައްޒަފެއްގެ ފަރާތުން އަލާމާތްތައް ފެންނާތީ މިހާރު އޭނާ ކަރަންޓީނު ކުރުމުގެ މަސައްކަތް ދަނީ ކުރަމުންނެވެ.\nނަމަވެސް، އެ މީހާއަށް ނުފުރުނީ، ބޯޓު މަތީގައި އަނބުރައިގަނެގެން ކަމަށާއި، އޭނާ ބޯޓުން ބާލައިގެން އެއާޕޯޓުގެ ކްލިނިކަށް ގެންދިޔަކަމުގެ ތުހުމަތުތައްވެސް ވަނީ އަމާޒުވެފަ އެވެ.\nއެ މައްސަލާގައި ވައިރަހަށް ޝައްކުކުރެވުނު މީހާގެ މައުލޫމާތު ކަމާބެހޭ އިދާރާތަކަށް ހާމަނުކުރިކަމަށް ތުހުމަތު ކުރެވޭ މައްސަލައާއި އެމައްސަލައިގެ ވަށައިގެންވާ ކަންކަމުގައި ޖިނާއީ އެއްވެސް ކުށެއް ހިމެނޭތޯ ނުވަތަ ނޫންތޯ ބެލުމަށް ޖިނާއީ ތަހުގީގެއް ހިންގުމަށް ޕީޖީއަށް ލިބިދޭ ބާރުގެ ދަށުން ފުލުހުންނަށް އަމުރު ކުރައްވާފައިކަން ޕީޖީގެ އޮފީހުން ބުންޏެވެ.\nއޭގެ އިތުރުން ދެން ރާއްޖޭގައި ކޮރޯނާ ވައިރަހަށް ޕޮޒިޓިވްވެފައިވަނީ ބަތަލާ ރިސޯޓްގައި ޗުއްޓީ ހޭދަ ކުރަމުން ދިޔަ ދެ އިޓަލީގެ ޓޫރިސްޓެވެ. އެ ދެ މީހުން ވެސް ކަރަންޓީނުކޮށްފައިވާއިރު ހާލު އަންނަނީ ރަނގަޅުވަމުން ކަމަށް މަބުރޫކު ވިދާޅުވި އެވެ.\n“އެމްވީކްރައިސިސް” މައްސަލާގައި ޝުމްބާގެ ފޯނު އަތުލައިފި


ޕްރިންސް ޗާލްސް ކޮވިޑް-19 އަށް ޕޮސިޓިވް ވެއްޖެ | Jazeera\tޕްރިންސް ޗާލްސް ކޮވިޑް-19 އަށް ޕޮސިޓިވް ވެއްޖެ - Jazeera\nޙަދީޖާ އަލީ March 25, 2020 178 views0\nއިނގިރޭސިވިލާތުގެ ޕްރިންސް ޗާލްސް ކޮވިޑް-19 އަށް ޕޮސިޓިވް ވެއްޖެއެވެ. މިކަން ކަށަވަރު ކޮށްދީފައިވަނީ، ކްލެރެންސް ހައުސް އިން މިއަދު ހެދުނު ނެރެނު ބަޔާނެއްގައެވެ. އުމުރުފުޅުން 71 އަހަރުގެ ޗާލްސް އަކީ އިނގިރޭސި ތަޚުތާއި އެންމެ ގާތުގައިވާ ފަރާތެވެ. ރާނީ އެލިޒަބެތު-2 ނެތް ހާލަތެއްގައި ރަސްކަމާއި ހަވާލުވާނީ ޗާލްސެވެ.\nމިބަޔާނުގައި އިތުރަށް ހާމަކޮށްފައިވާ ގޮތުގައި ޗާލްސްގެ ފަރާތުން ބަލީގެ މާ ބޮޑު އަލާމާތެއް ނުފެއެވެ. ނަމަވެސް ބައްޔަށް ޕޮސިޓިވް ވުމުން ދެން މަސައްކަތް ކުރައްވަމުން ގެންދަވާނީ ގަނޑުވަރުގައި ހުންނަވައިގެންނެވެ.\nޗާލްސް އާއި އެކުގައި އަނބިކަނބަލުން ކެމިލާގެ ޓެސްޓް ވެސް ހެދުނެވެ. ނަމަވެސް އެކަމަނާވަނީ ބައްޔަށް ނެގަޓިވް ވެފައެވެ. ދެ ކަނބަލުންވެސް މިހާރު ތިއްބެވީ ސްކޮޓްލެންޑްގައި ހުންނަ ގަނޑުވަރެއްގައި އެކަހެރި ކުރެވިފައެވެ.


ލިޔުއްވީ : ޢަބްދުﷲ ޞިއްދީޤް (ނޫރުލްއިސްލާމްގެ ޑިޕިޔުޓީ އެޑިޓަރ)\nނަޞޭޙަތަކީ ދީނާއި މުޖުތަމަޢްގެ ތަރުބިއްޔަތަށް ނުހަނު ބޭނުންތެރި ކަމެކެވެ. މިހެނީ މުޅި ދީނަކީ ވެސް ނަޞޭޙަތެވެ. ޚާއްޞަކޮށް މިސްކިތަތަކުގައި ނަމާދު ކުރުމާއި ޛިކުރު ކުރުމާއި ދަރުސް ދިނުމަކީ ކޮންމެ މުޖުތަމަޢެއްގެވެސް އުޅުމާއި ގުޅުން ހެޔޮގޮތުގައި ބައްޓަން ކުރުމަށް ކުރުން ލާޒިމް ކަމެކެވެ.<?xml:namespace prefix = "o" ns = "urn:schemas-microsoft-com:office:office" />\n"ބާޣީން" ގެ ދަރުސް ނުބޭއްވޭނެ ކަމަށް ބުނެ މިސްކިތަތަކުގައި ބޭއްވުމަށް މަސައްކަތް ކުރެވޭ ދީނީ ނަޞޭޙަތްތަކަށް ހުރަސް އަޅަމުން އަންނަނީ އޭގައި ހަމަ ހެޔޮ ހަގީގަތެއް އޮވެގެން ބާވައެވެ! ތިމާގެ ހަވާނަފްސަށް ތަބާވެ ހުރެ ހަމަބުއްދިން ބޭރުގައި ކުރާ މި ނޭއްގާނީ ޢަމަލު ޙަގީގަތަކީ ކޮބައި ހެއްޔެވެ؟\nފަހަރެއްގައިވެސް ބާޣީންތޯ ބާޣީން ނުންތޯ ކަނޑަ އެޅުމަކީ ފަރުދީ ކަމެއްކަމުގައި ހެދުމަކީ ގޯހެކެވެ. އާނއެކެވެ. ކޮންމެ ކަމެއްގެވެސް ހަގީގަތް ބަލައި ތަޙްގީގުކޮށް ބަލަންޖެހޭނެއެވެ. ކަންކަން ވަކި ގޮތަކަށް ކަނޑަ އެޅުމަކީ އެއީ ތިމަތިމާމެންގެ އަމިއްލަ ކަމެއް ނޫނެވެ. އެއީ އެކަމަކަށް ޚާއްޞާ މުއައްސަސާތަކުގެ މަސްއޫލިއްޔަތެކެވެ.\nފަޟީލަތުއް ޝެއިޚް އިލްޔާސް ޙަފިޡަހުﷲ ގެ ދަރުސްތަކަށް ހުރަސް އެޅުމަކީ މީ އިސްލާމީ ދިވެހި ޖީލު ނެތިކޮށްލުމަށް ނަޞާރާ ދީނުގެ ފާދިރީންނާ ގުޅިގެން ހިންގޭ ކުފުރުގެ ބޮޑު ޖަރީމާއެކެވެ. މިކަމުގައި ނިކުންނަ ދިވެހި ދަރިން މިކަމުގައި އިތުރު ވިސްނުމަކަށް ދާން އެބަޖެހެއެވެ. މިއީ އިސްލާމް އަދި ދިވެހި މާއްދާ އޮޕްޝަނަލް ކުރުމަށް ކުރެވުނު މަސައްކަތުގެ ސިލްސިލާގެ އިތުރު ބޮޅެކެވެ.\n23ރޭ ވަންދެން އެއްވި އެއްވުމުގައި ޝެއިޚް އިލްޔާސް ޙަފިޡަހުﷲ ބައިވެރިވެ ވަޑައެއް ނުގަންނަވައެވެ. އެހެންނަމަވެސް ޙައްޤަށް އިންކާރު ކުރުމުގެ ލޮލަކުން ބަލަމުން ދަރުސްތަކާ ދެކޮޅު ހަދަމުން މިދާދިޔުމުގެ ޙަގީގަތަކީ ފަހެ ކޮބައި ހެއްޔެވެ؟\n"اللَّه ގެ މިސްކިތްތަކުގައި އެކަލާނގެ اسم ފުޅު ނަންގަތުން މަނާކޮށް، އަދި އެތަންތަން (ފަޅުކޮށް) خراب ކުރުމަށް މަސައްކަތްކޮށްފި މީހަކަށްވުރެ އަނިޔާވެރިކަންބޮޑީ ކާކުހެއްޔެވެ؟ އެއުރެން ބިރުންތިބޭ حال ގައި މެނުވީ، އެތަންތަނަށް ވަދެއުޅުމެއް އެއުރެންނަކަށް ނުވެއެވެ. ދުނިޔޭގައި އެއުރެންނަށްހުރީ ނިކަމެތިކަމެވެ. އަދި آخرة ގައި އެއުރެންނަށް ހުރީ ބޮޑުވެގެންވާ عذاب އެވެ."\nދަރުސްތަކަށް ހުރަސް އެޅުމަކީ ހަމަ ޔަގީނުންވެސް ހެޔޮ ޢަމަލުގެ ފަތުގައި ލިޔެވޭނެ ޢަމަލެއް ނޫނެވެ. އެހެންވީމާ އެކަން ލިޔެވޭނީ ތިމާގެ ވާތްފަރާތު ފަތުގައިކަން ޔަގީނެވެ. މިހެނީ ދަރުސްގައި ދައްކާ ވާހަކަތަކަކީ މާތްﷲގެ އާޔަތްތަކާއި ނަބިއްޔާ ޞައްލަﷲ ޢަލައިހި ވަސައްލަމްގެ ނަބަވީ އިރުޝާދުގެ އަލީގައި ދެކެވޭ ވާހަކަތަކެކެވެ. ވީމާ މިކަމާ ދެކޮޅަށް އަޑު އުފުލުމަކީ ފާފައެކެވެ. މިދަރުސް ތަކުގައި ހެޔޮ ހިތުން ބައިވެރި ވުމަކީ ނުހަނު ސަވާބާއި ދަރުމަ ހުރިކަމެކެވެ. ތިމާގެ ނިމިދިޔުން އޮތީ މި ހެޔޮ ނަޞޭޙަތާ ދެކޮޅައް އަޑު އުފުލަމުން ދަނިކޮށް ކަމަށް ވެއްޖެނަމަ ހިތާމައިގެ ކޮޅެއް ނެތެވެ.\nދަރުސްތަކާ ދެކޮޅށް އަޑު އުފުލުމަކީ އިބްލީސް ނުހަނު އުފާވާނެ ކަމެކެވެ. މިހެނީ އެއީ "އިބިލީސީ" ޢަމަލަކަށް ވީމައެވެ. ދަރުސް ހުއްޓުވުމަށް ނުވަތަ އެކަމަށް އުނދަގޫ ކުރުމަށް މާތްﷲ ޙަރާމް ކުރެއްވި ލަވަ އެކަލާނގެ ގެކޮޅުތައް ކައިރީގައި ޖެހުމަކީ ކިހާ ނުބައި ކަމެއް ހެއްޔެވެ. މިސްކިތްތައް ކައިރީ އަދުގަދަކޮށް މާތްވެގެންވާ އިސްލާމްދީނުގެ މަތިވެރި ޝިޢާރަށް ވުރެ ތިމާގެ ޕާޓީގެ ޝިޢާރު ކުރިޔަށް ނެރެ އެކަމުގައި އަޑު އުފުލުމަކީ ބުއްދި ހަމަޖެހޭ އެއްވެސް މުސްލިމަކު ކުރުން އެކަށީގެންވާ ކަމެއް ނޫނެވެ. އަދި ދަރުސް ދޭން ފެށުމުން ނުވަތަ ނަމާދު ކުރަން ފެށުމުން މިސްކިތުން ފައިބައިގެން އައުމަކީ ކިހާ ދަށު ދަރަޖައިގެ ޢަމަލެއް ހެއްޔެވެ. އެފަދަ މީހުން އެމީހުންގެ އަނބީންނަށާއި ދަރީންނަށާއި އަދި އެބައިމީހުންގެ ދަށަށްތިބި މީހުންނަށް އެ ދެނީ ތަރުބަވީ ނަޒަރަކުން ބެލިކަމުގައިވިޔަސް ކިހާ ގޯސް ފިލާވަޅެއްހެއްޔެވެ؟\nސިޔާސީ ޕޯޑިއަމް ތަކުން ފެންނަމީހުންނޭ ކިޔައިގެން ދަރުސްތައް މަނާކުރަމުން ދާއިރު މީގެ ކުރިން އެފަދަ ޕޯޑިއަމް ތަކުން ފެނުނީ އެފަރާތްތަކުގެ ހިޔަނި ހެއްޔެވެ؟ ނުވަތަ ފޮޓޯ ހެއްޔެވެ؟ ނޫނެކެވެ. ހަމަ އެމީހުންނެވެ.\nވީމާ "ބާޣީންނޭ" ކިޔައިގެން ދަރުސް މަނާ ކުރެވެމުންދާ ދިޔުމަކީ ޤަބޫލު ކުރެވޭނެ ކަމެއް ނޫނެވެ. އެފަދަ މުޑުދާރު ޢަމަލު ކުރާ ކައުންސިލްތަކާށާއި މީސްތަކުންނަށް ޢިބުރަތުން ފުރިގެންވާ ފިލާވަޅެއް ކައިރި މުސްތަގުބަލެއްގައި ﷲތަޢާލާ ދެއްކެވުން އެއީ އަހަރުމެންގެ ދުޢާއެވެ.


SunOnline: ސްކޫލް ބަންދާ ދިމާކޮށް އެއާ އިންޑާގެ ޓްރިވެންޑްރަމް، މާލެ ޓިކެޓްގެ އަގު 43 ޕަސެންޓް ބޮޑުކޮށްފި\nސްކޫލް ބަންދާ ދިމާކޮށް އެއާ އިންޑާގެ ޓްރިވެންޑްރަމް، މާލެ ޓިކެޓްގެ އަގު 43 ޕަސެންޓް ބޮޑުކޮށްފި\nސްކޫލް ބަންދާ ދިމާކޮށް އެއާ އިންޑިއާގެ މާލެ ޓްރިވެންޑްރަމް، މާލޭގެ ޓިކެޓްގެ އަގު 43 ޕަސެންޓްވަރު ބޮޑުކޮށްފި އެވެ.\nކުރިން 258 ޑޮލަރަށް ވިއްކި އެއާ އިންޑިއާގެ މާލެ ޓްރެވިންޑްރަމްގެ މާލޭގެ ދެކޮޅު ޓިކެޓަށް މިހާރު ވިއްކަނީ 368.70 ޑޮލަރު ]5685.35 ރުފިޔާ[ އަށެވެ. އަދި ކުރިން 356 ޑޮލަރަށް ވިއްކި މާލެ ބެންގަލޫރު މާލޭގެ ޓިކެޓެއް މިހާރު ވިއްކަނީ 458 ޑޮލަރު، ]7062.36 ރުފިޔާ[ އަށެވެ.\nއެއާ އިންޑިއާގެ މާލޭ އޮފީހުން މިއަދު ބުނީ ޓިކެޓްގެ އަގުބޮޑު ކުރީ ފެއާއާދިމާކޮށް ކަމަށާއި އަދި ޖެނުއަރީ މަހުގެ ތެރޭގައި ޓިކެޓްގެ އަގު ހެޔޮ ކުރާނެ ކަމަށެވެ.\nޗުއްޓީ ދުވަސްވަރާ ދިމާކޮށް ގިނަ ބަޔަކު އެއާލައިންތަކުން ޓިކެޓު ނަގަމުންދާ އިރު އެއާ އިންޑިއާގެ ޓިކެޓްގެ އަގު ބޮޑު ކުރިނަމަވެސް އެ އެއާލައިނުން ޗުއްޓީއާ ދިމާކޮށް ހުޅުވާލި ފެއާ އެއްކޮށް ވަނީ ފުލްވެފަ އެވެ.\nސްކޫލް ބަންދާ ދިމާކޮށް ބައެއް އެއާލައިންތަކުން ތަފާތު ފެއާތައް ހުޅުވާލާފައިވާ އިރު މާލެ ޓްރެވިންޑްރަމަށް ދަތުރުކުރާ މޯލްޑިވިއަނުން ބުނީ އެ އެއާލައިންގެ ޓިކެޓަށް އެއްވެސް ބަދަލެއް ގެނެސްފައި ނުވާނެ ކަމަށެވެ.\nމޯލްޑިވިއަނުން ހަމައެކަނި އޮޕަރޭޓްކުރާ އިންޓަނޭޝަނަލް ފްލައިޓް، މާލެ، ޓްރެވިންޑްރަމްގެ ޓިކެޓެއް ދިވެހިންނަށް ވިއްކަނީ 257.56 ޑޮލަރު، ]3،971.57 ރުފިޔާ[ އަށެވެ. އަދި ކުޑަކުއްޖަކަށް ނަގަނީ 219.97 ޑޮލަރު، ]3،391.93 ރުފިޔާ އަށެވެ.


KUONI ge enme maqbool manzilakah Raajje hovihje. KUONI ge enme maqbool manzilakah Raajje hovihje.\nކުއޯނީގެ އެންމެ މަޤްބޫލް މަންޒިލަކަށް ރާއްޖެ ހޮވިއްޖެ\nރާއްޖޭގެ ރިސޯޓެއް / ކުއޯނީގެ ކަސްޓަމަރުންގެ މެދުގައި އެންމެ މަޤްބޫލް މަންޒިލަކަށް ރާއްޖެ ވަނީ ހޮވިފައި\nދުނިޔޭގެ އެންމެ ބޮޑު އެއް ޓްރެވަލް އޮޕަރޭޓަރ، ކުއޯނީ މެދުވެރިކޮށް މިދިޔަ އަހަރު އެންމެ ގިނައިން ފަތުރުވެރިން ޒިޔާރަތްކޮށްފައިވަނީ ރާއްޖެއަށްކަމަށް ކުއޯނީގެ އަހަރީ ރިޕޯޓްގައި ބުނެފިއެވެ.\nކުއޯނީން ކޮންމެ އަހަރަކު ނެރޭ އަހަރީ ރިޕޯޓްގައިވާ ގޮތުން މިދިޔަ އަހަރު ކުއޯނީގެ ކަސްޓަމަރުންގެ މެދުގައި އެންމެ މަޤްބޫލް މަންޒިލަކަށް ރާއްޖެ ހޮވުނުއިރު، މިއީ ރާއްޖެއިން މިމަޤާމު ވިދިވިދިގެން ހޯދި 16 ވަނަ އަހަރެވެ.\nއިނގިރޭސިވިލާތުގައި އޮޕަރޭޓްކުރާ ޓްރެވަލް އޮޕަރޭޓަރެއްކަމަށްވާ ކުއޯނީގެ ރިޕޯޓުގައިވާ ގޮތުން މިދިޔަ އަހަރު އިނގިރޭސިވިލާތުން ރާއްޖެ ޒިޔާރަތްކުރި ފަތުރުވެރިންގެ އަދަދުވެސް ވަނީ 10.2 އިންސައްތަ އިތުރުވެފައެވެ. މީގެ އިތުރުން ކުރިއަށް އޮތް ދެ އަހަރު ތެރޭގައި އިތުރު ރިސޯޓްތައް ހުޅުވުމާއި އެއަރޕޯޓް ތަރައްޤީކުރުމުގެ މަޝްރޫޢާއެކު މިއަހަރުވެސް ރާއްޖެއަށް ގިނަ އަދަދަކަށް ފަތުރުވެރިން ޒިޔާރަތްކުރާނެކަމަށް 50 އަހަރުވެފައިވާ ޓްރެވަލް އޮޕަރޭޓަރެއްކަމަށްވާ ކުއޯނީން ބުނެއެވެ.\nކުއޯނީގެ ކަސްޓަމަރުންގެ މެދުގައި އެންމެ މަޤްބޫލް މަންޒިލަކަށް ރާއްޖެ ހޮވުނުއިރު، މިއީ ރާއްޖެއިން މިމަޤާމު ވިދިވިދިގެން ހޯދި 16 ވަނަ އަހަރު\nކުއޯނީގެ އަހަރީ ރިޕޯޓްގައި ރާއްޖެއާ ބެހޭގޮތުން ފާހަގަކޮށްފައިވާ އެހެން ކަންކަމުގެ ތެރޭގައި، ކުއޯނީ މެދުވެރިކޮށް ރާއްޖެ ދަތުރުކުރި ފަތުރުވެރިން ސީ ޕްލޭން މެދުވެރިކޮށް ކުރި ދަތުރުތައް އިތުރުވެފައިވާކަން ފާހަގަކޮށްފައިވެއެވެ. އެގޮތުން ހަތް ހާހަށްވުރެ ގިނަ ސީ ޕްލޭން ދަތުރު ވިއްކާފައިވާއިރު، މިއީ ކުއޯނީ މެދުވެރިކޮށް ރާއްޖެ ޒިޔާރަތްކުރި ފަތުރުވެރިންގެ 64 އިންސައްތައެވެ.\nމޯލްޑިވިއަންގެ ސީ ޕްލޭންއެއް / ފޮޓޯ: އެއިރޯ.މޯލްޑިވްސް\nމީގެ އިތުރުން ކުރަމަތި ރިސޯޓްގައި ހުޅުވާފައިވާ ފަދަ އިކޯ ސެންޓަރުތަކުގެ ސަބަބުން ކަނޑުގެ ދިރުންތަކާ ގުޅޭ މަޢުލޫމާތު ތަފާތު ގޮތަކަށް ފޯރުކޮށްދޭ ޚިދުމަތްތަކުގެ ސަބަބުން ފަތުރުވެރިންގެ ޝަޢުޤުވެރިކަން ރާއްޖެއާމެދު އިތުރުވާކަން ފާހަގަކޮށްފައިވެއެވެ. މީގެ އިތުރުން ޕްލާސްޓިކާ ދުރުވެ، ތިމާވެއްޓާ ރަށްޓެހި ބާވަތްތައް ބޭނުންކުރުމަށް ރާއްޖޭގެ ރިސޯޓްތަކުންކުރާ މަސައްކަތްވެސް ކުއޯނީގެ ރިޕޯޓްގައި ފާހަގަކޮށްފައިވެއެވެ.\nދުނިޔޭގެ އެކި ކަންކޮޅުތަކުގައި ފަތުރުވެރިންނާ ގުޅޭ ޚިދުމަތްތައް ފޯރުކޮށްދޭ ޓްރެވަލް އޮޕަރޭޓަރެއްކަމަށްވާ ކުއޯނީއަކީ 1906 ވަނަ އަހަރު ޤާއިމްކުރި ޓްރެވަލް އެޖެންސީއެކެވެ. ފާއިތުވި ފަންސާހަކަށް އަހަރުދުވަހުގެ ތެރޭގައި، ކުއޯނީން ވަނީ ފަތުރުވެރިކަމާ ގުޅޭ ދާއިރާތަކުން ފާހަގަކޮށްލެވޭ ކާމިޔާބީތަކެއް ހާސިލްކޮށް، ދުނިޔޭގެ ނިސްބަތުން ފާހަގަކޮށްލެވޭ ޓްރެވަލް އޮޕަރޭޓަރަކަށްވެފައެވެ.\nއެމްޕީއެލްގެ އޮޑިޓް - ޤަވާއިދުތަކާއި އުސޫލުތަކުގެ ބޭރުން އެތައްކަމެއް


މެދުދާއިރާގެ މެމްބަރު ނަމޫނާ ދައްކައިފި، ގިނަ މަޝްރޫއު ތަކުގެ މައުލޫމާތު ރައްޔިތުންނަށް ދެއްވިMikal News\nމެދުދާއިރާގެ މެމްބަރު ނަމޫނާ ދައްކައިފި، ގިނަ މަޝްރޫއު ތަކުގެ މައުލޫމާތު ރައްޔިތުންނަށް ދެއްވި\n2 އޯގަސްޓް 2019, 10:41 |\nރައްޔިތުންގެ މަޖިލީހުގެ ފުވައްމުލަކު މެދު ދާއިރާގެ މެމްބަރ ހުސައިން މުހައްމަދު ދީދީ ރައްޔިތުންނާއި ބައްދަލުކޮށް ނަމޫނާ ދައްކަދީފިއެވެ.\nބުރާސްފަތި ދުވަހުގެ ރޭ ފުވައްމުލަކު ސިޓީ ކައުންސިލްގެ ކުރުދުމާ މާލަމްގައި މެދު ދާއިރާގެ ރައްޔިތުންނާއި ބައްދަލުކޮށް ހުސައިންވަނީ ވޭތުވެދިޔަ ދުވަސްތަކުގައި މަޖިލީހުގައި ކުރި މަސައްކަތްތައް ހިއްސާކޮށްފައެވެ. އަދި ކުރިއަށް އޮތް ދުވަސްތަކުގައި މަސައްކަތް ކުރައްވާނެ ގޮތުގެ މައުލޫމާތު ރައްޔިތުންނާއި ހިއްސާކޮށްފައިވެއެވެ.\nރައްޔިތުންނާއި ބައްދަލުކޮށް ހުސައިން ވިދާޅުވީ ކުރިންވެސް ދެންނެވިގޮތަށް މިފަދަ ބައްދަލުވުންތައް ކުރިއަށް އޮތްތަނުގައި ބާއްވާނެ ކަމަށާއި، ރައްޔިތުންގެ ކަންބޮޑުވުންތައް އައްސަވާނެކަމަށެވެ. އަދި އެފަދަ ކަންބޮޑުވުންތައް ހައްލުހޯދުމަށް މަޖިލިސް ތެރެއިންނާއި ރައީސުލް ޖުމްހޫރިއްޔާގެ އަރިހަށްވެސް ގެންދަވާނެކަމަށެވެ.\nފުވައްމުލަކުގެ މަގު ހެދުމުގެ ޕްރޮޖެކްޓާއި ބެހޭ ގޮތުން ވާހަކަ ދައްކަވަމުން ހުސައިން ވިދާޅުވީ އެމްޓީސީސީ އިން މިހާރު ކުރިއަށްގެންދަނީ އެތެރޭގެ މަގުތައް ޑިޒައިން ކުރާއި އީއައިއޭ ހެދުމުގެ މަސައްކަތްކަމަށެވެ. “ކުރިއަށް އޮތް ތިން މަސްދުވަހުގެ ތެރޭގައި އެމަސައްކަތް ނިމި ނޮވެމްބަރ މަހު އަމަލީ މަސައްކަތް ފެށިގެން ދާނެ” އެމްޓީސީސީ އިން މައުލޫމާތު ދެއްވާފައިވާ ކަމަށް ހުސައިން ވިދާޅުވިއެވެ.\nސިއްހީދާއިރާއިން ހިންގުމަށް ހަމަޖެހިފައިވާ މަޝްރޫއުތަކާއި ބެހޭ ގޮތުން ހެލްތު މިނިސްޓަރާއި ބައްދަލުކުރެއްވި ކަމަށާއި މިނިސްޓަރ ވިދާޅުވެފައިވަނީ ރައީސްގެ ވައުދު އެގިވަޑައިގަންނަވާ ކަމަށާއި އެކަމާއި ގުޅޭ އަމަލީ އެއްވެސް މަސައްކަތެއް އަދި ކުރެވިފައި ނުވާ ކަމަށެވެ. އަދި އެކަމާއި ގުޅޭ މަސައްކަތް ފެއްޓޭނެ ދުވަހެއް ވިދާޅުވެފައި ނުވާކަމަށެވެ.\n” މިނިސްޓަރ ވިދާޅުވި ކުރިއަށް އޮތް އަހަރަށް 40 މިލިއަން ރުފިޔާގެ ޕީއެސްއައިޕީ ޕްރޮގުރާމްގައި ހިމެނޭކަމަށް، އަދި އެއީ ކޮން މަޝްރޫއަށްކަމަށް ވިދާޅެއް ނުވޭ، ނަމަވެސް ކުރިއަށްއޮތް މަހެއްހާ ދުވަހުގެ ތެރޭގައި އެކަންތައްތައް އެގިގެންދާނެ” ހުސައިން ވިދާޅުވިއެވެ.\nހުސައިން އިތުރަށް ވިދާޅުވީ އެޑިއުކޭޝަން މިނިސްޓްރީ އާއި ބައްދަލުކުރެއްވި ކަމަށާއި އެމިނިސްޓްރީ އިން ވިދާޅުވެފައިވަނީ އެމްޖޭއެސްގެ އިމާރާތުގެ މަސައްކަތް ވަރަށް އަވަހަށް ފެއްޓޭނެ ކަމަށެވެ. “އިސްލާމިކް މިނިސްޓަރާއި ބައްދަލުކުރުމަށް މިހާރުވާނީ އެޕޮއިންޓްމަންޓަކަށް އެދިފައި” ހުސައިން ވިދާޅުވިއެވެ.\nހުސައިންގެ ބައްދަލުވުމުގައި ބައިވެރިވި ރައްޔިތަކުގެ ފާހަގަކުރިގޮތުގައި ހުސައިން ދެއްކެވި ވަރަށް ފުރިހަމަ ނަމޫނާއެއް ކަމަށާއި އެގޮތުގައި ކުރިއަށް އޮތްތަނުގައި މަސައްކަތްކުރާނެ ކަމަށް އުންމީދު ކުރާކަމަށެވެ. އަދި ހުސައިން މުހައްމަދާއި ދޭތެރޭ ފަހްރުވެރިވެ އުފާކުރާ ކަމަށެވެ.\nހުސައިން މުހައްމަދުގެ ބައްދަލުވުމުގައި ރައްޔިތުންގެ ސުވާލުތަކަށް ފުރުސަތު ހުޅުވާލާ އަދި އެސުވާލުތަކަށް ޖަވާބު ދެއްވާފައިވެއެވެ.\nރައްޔިތުންނާއި ބައްދަލުކޮށް މަޖިލީހުގައި ބަހުސްކުރެވޭ ބިލްތަކާއި ގުޅޭގޮތުން މައުލޫމާތު ހާމަކޮށް ރައްޔިތުންނާއި ހިއްސާކޮށް އަދި ރައްޔިތުންގެ ހިޔާލު ހޯއްދަވާނެ ކަމަށް ކެމްޕެއިން ތެރޭގައި ހުސައިން މުހައްމަދު ވައުދުވެފައިވެއެވެ.\nމިއީ ފުވައްމުލައް ތަމްސީލް ކުރައްވާ މެމްބަރަކު މިފަދަ ގޮތަކަށް ރައްޔިތުންނާއި ބައްދަލުކޮށް މައުލޫމާތު ހިއްސާކުރެއްވި ފުރަތަމަ ބައްދަލުވުންކަން ފާހަގަ ކުރެވެއެވެ. މިހެންކަމުން ހުސައިން މުހައްމަދު އަށް ގިނަ ބަޔަކު ތައުރީފް ކޮށްފައިވާ ކަން ފާހަގަ ކުރެވެއެވެ.


4 Aharah Fahu Al Jazeera Ge Noosveriyaa Mahmoodh Hussain Dhookollaifi - Vaguthu\nކޮވިޑް-19: ހާލަތަށް ބަދަލެއް ނައިސް އަދަދުތައް މައްޗަށް -2ގަޑިއިރު ކުރިން\nJournalist Mahmoud Hussein embraces with his daughter after being released by Egyptian authorities after four years in detention on accusations of publishing false news, in Abou Al Nomros, in Giza, Egypt February 6, 2021. REUTERS/Mohamed Abd El Ghany\nމިސްރުގެ ޖަލެއްގައި ހަތަރު އަހަރަށްވުރެ ގިނަ ދުވަސްވަންދެން ހިފަހައްޓާފައި ބެހެއްޓުމަށްފަހު އަލްޖަޒީރާގެ ނޫސްވެރިޔާ މަހްމޫދް ހުސެއިން ދޫކޮށްލައިފައި އެވެ.\nއޭނާ ދޫކޮށްލާފައި ވަނީ އިއްޔެ އެވެ.\n2016 ވަނަ އަހަރުގެ ޑިސެމްބަރު މަހުގައި މަހްމޫދް ހުސެއިން ހައްޔަރުކޮށްފައި މިސްރުގެ ޖަލެއްފައި ބަހައްޓާފައި ހުރި އިރު އަލް ޖަޒީރާ މީޑިޔާ ނެޓްވޯކް އިން ވަނީ މަހްމޫދް މިނިވަން ވުމުން އޭނާ އަށް މަރުހަބާ ކިޔައި މަހްމޫދު އާއި މެދު ކަންތައް ކުރެވުނު ގޮތަށް އެއްވެސް ނޫސްވެރިޔަކާއި މެދު ކަންތައް ނުކުރުމަށް ގޮވާލައިފަ އެވެ.\nމަހްމޫދުގެ އަންހެން ދަރިފުޅު އަޒްޒަހްރާ ވަނީ އޭނާގެ ބައްޕަ މިނިވަން ވުމުން ޝުކުރު ޢަދާ ކޮށްފަ އެވެ.\nމަހްމޫދުގެ ނުވަ ކުދީން ތިބޭއިރު އޭނާ އަކީ އެތައް އަހަރެއްގެ ތަޖުރިބާ ހުރި ނޫސްވެރިޔެއް ކަމަށް ގިނަ ބަޔަކު ފާހަގަ ކުރެއެވެ. އަމިއްލަ ގޮތުން އެތައް އަހަރެއް ވަންދެން އަލްޖަޒީރާގައި މަހްމޫދު މަސައްކަތް ކޮށްފައިވާއިރު ފުލްޓައިމްކޮށް އަލްޖަޒީރާގައި މަހްމޫދު މަސައްކަތް ކުރަން ފެއްޓީ 2010 ވަނަ އަހަރުގައި އެވެ.\nމަހްމޫދު ފުރަތަމަ މަސައްކަތް ކުރީ މިސްރުގެ ކައިރޯގައި އެވެ. އޭގެ ފަހުން ދޯހާގައި މަސައްކަތް ކުރަން އޭނާ ފެށިއެވެ. 54 އަަހަރުގެ މަހްމޫދު މިސްރުގެ ކައިރޯގައި ހުއްޓާ ހައްޔަރުކޮށްފައި ވަނީ 2016 ވަނަ އަހަރުގެ ޑިސެމްބަރު މަހުގެ 23 ވަނަ ދުވަހުގައި އެވެ.\nޗުއްޓީގައި އާއިލާ އާއި ބައްދަލުކުރުމަށް ދަނިކޮށް މަހްމޫދު ހައްޔަރުކުރި އިރު 15 ގަޑިއިރު ވަންދެން އޭނާ ވަނީ ވަކީލެއް ހާޒިރުނުކޮށް ބަންދުގައި ބަހައްޓައިފަ އެވެ. އަދި ފަހުން ދޫކޮށްލުމަށްފަހު އަނެއްކާ ވަނީ ހައްޔަރުކޮށްފަ އެވެ.\nމިސްރުގެ އިންޓީރިޔާ މިނިސްޓްރީން މަހްމޫދާއި ގުޅޭގޮތުން ދަޢުވާ ކޮށްފައި ވަނީ ދޮގު ހަބަރުތައް ފެތުރުމާއި ޤައުމުގެ އަގުވައްޓާލައި ބޭރުގެ ފަރާތްތަކުން ފަންޑު ހޯދާކަމުގެ ތުހުމަތުތަކެވެ. މި ހުރިހާ ތުހުމަތުތަކަށް މަހްމޫދު އަދި އަލްޖަޒީރާ އިން ވަނީ އިންކާރު ކޮށްފަ އެވެ.\nދޮގު ތުހުމަތުތަކެއް ކޮށް މަހްމޫދު ހައްޔަރު ކުރުމުން އަލްހަޒީރާ އިން ވަނީ މަހްމޫދު ދޫކުރުމަށް ގޮވާލާ ބޮޑު މީޑިޔާ ކެމްޕެއިނެއް ކޮށްފަ އެވެ. ނަމަވެސް މިސްރުގެ ކަމާބެހޭ ފަރާތްތަކުން ވަނީ އެޤައުމުގެ ޤާނޫނު ތަކާއި އަދި އިންޓަނޭޝަނަލް ޤާނޫނުތަކާއި ހިލާފަށް މަހްމޫދުގެ ބަންދުގެ މުއްދަތު އެތައް ފަހަރެއްގެ މަތީން އިތުރުކޮށްފަ އެވެ.\nމިސްރުގެ ޖަލުގައި ހޭދަކުރެއްވި މުއްދަތުގައި މަހްމޫދަށް ވަނީ ނަފްސާނީ ގޮތުންނާއި ޖިސްމާނީ ގޮތުން އެތައް އަނިޔާތަކެއް\nވެފަ އެވެ. އަދި 2017 ވަނަ އަހަރު މަހްމޫދުގެ އަތް ބިނދުމުން ރަނގަޅު ބޭސްފަރުވާ ލިބޭނެ ގޮތުންވެސް އޭނާ ވަނީ މަހުރޫމް ކޮށްފަ އެވެ.\n2018 ވަނަ އަހަރުގެ ޖަނަވަރީ މަހުގައި އ.ދ ގެ ވޯކިން ގްރޫޕް އޮން އާބިޓްރަރީ ޑިޓެންޝަން އިން މަހްމޫދުގެ ހާލަތާއި ބެހޭގޮތުން ބުނީ އޭނާ ހުރީ ވަރަށް އަނިޔާވެރި އިންސާނިއްޔަތުކަމެއް ނެތް އަދި އިންސާނިއްތުކަން ކުޑަ ފަރުވާދޭ ތަނެއްގައި ކަމަށެވެ.\nފެބުރުއަރީ 7, 2021 15:33\nމަހްމޫދު އެއީ ހިތްވަރުގަދަ ނޫސްވެރިއެއް.\nފެބުރުއަރީ 7, 2021 23:45\nމިސްރުންވަނީ ޑިމޮކްރަޓިކް ވެރިޔާވެސް މަރާފާ


Covid-19: Dhiraagu In Edhenee Geygai Thibegen Hidhumaiy Hoadhan! - Vaguthu\nރާއްޖޭގައި ކޮވިޑް-19ގެ އިތުރު ވޭރިއަންޓުތައް ހަލުވިކަމާއެކު ފެތުރެމުންދާއިރު، ކަސްޓަމަރުންނާއި މުވައްޒަފުންގެ ސަލާމަތާއި ރައްކާތެރިކަމަށް ޓަކައި ގޭގައި ތިބެގެން ފަސޭހަކަމާއިއެކު ދިރާގުގެ ހިދުމަތްތައް ހޯދުމަށް ދިރާގުން އިލްތިމާސްކޮށްފިއެވެ.\nއެގޮތުން ދިރާގު ވަނީ އެ ކުންފުނީގެ "މައިއެކައުންޓް" ދިރާގު މޯބައިލް އެޕްލިކޭޝަން ފަދަ ޑިޖިޓަލް ހިދުމަތްތައް ބޭނުން ކުރުމަށް އިލްތިމާސްކޮށްފައެވެ.\nދިރާގުން ބުނީ، އިންޓަނެޓް އަދި މޮބައިލް ޕެކޭޖްތައް ބަދަލުކޮށް، ފިކްސްޑް ބްރޯޑްބޭންޑް އަދި ދިރާގުޓީވީގެ ޚިދުމަތައް އެޕްލައިކޮށް، އަދި ދިރާގުގެ އެކި ހިދުމަތަތަކަށް އެދުމަށް ކަސްޓަމަރ ކެއަރ ސެންޓަރު ތަކަށް ދިޔުމުގެ ބަދަލުގައި އޮންލައިން ކޮށް އެޕްލައި ކުރުން ފަދަ ގިނަ ފަސޭހަތައް "މައިއެކައުންޓް" ހިދުމަތް މެދުވެރިކޮށް ކަސްޓަމަރުންނަށް ލިބިގެން ދާނެ ކަމަށެވެ.\nއަދި ދިރާގު މޮބައިލް އެޕް މެދުވެރިކޮށް ފަސޭހަ ކަމާއެކު ބިލްދެއްކުމާއި އެޑް-އޮންސް އަދި ބޫސްޓަރސް ފަސޭހަކަމާއެކު އެކްޓިވޭޓް ކޮށްލުން ފަދަ ގިނަ ކަންތައްތައް ކުރެވޭނެ ކަމަށް ދިރާގުން ބުންޏެވެ.\nމީގެ އިތުރުން މުޅިން އަލައް ދިރާގުގެ ހިދުމަތަކަށް އެދި ކަސްޓަމަރުން [email protected] އަށް އީމައިލް ކރުމުން ފަސޭހަކަމާއެކު ޚިދުމަތް ލިބިގެންދާނެ ކަމަށް ދިރާގުން ބުންޏެވެ.\nދިރާގުގެ "މައިއެކައުންޓް" ޚިދުމަތައް މިހާތަނަށް ރެޖިސްޓަރ ކޮށްފައިނުވާ ކަސްޓަމަރުން www.dhiraagu.com.mv/ocs މި ލިންކް މެދުވެރިކޮށް ރެޖިސްޓަރަ ކުރެވޭނެއެވެ. އެއްވެސް އިތުރު މައުލޫމާތެއް ބޭނުންނަމަ ދިރާގު ވެބްސައިޓުގައިވާ ލައިވް ޗެޓް، ފޭސްބުކް މެސެންޖަރ، ވައިބަރ ނުވަރަ ވަޓްސްއަޕް ބޭނުންކުރުމަށް ދިރާގުން އިލްތިމާސްކޮށްފައި ވެއެވެ.\nރާއްޖޭގައި ކޮވިޑްގެ ވޭދަނަ އިތުރު ވަމުން ދާ މި ދަނޑިވަޅުގައި ދިރާގުން އެދެނީ މިދުވަސްވަރު ހުރިހާ ކަސްޓަމަރުންވެސް ރައްކާތެރިކަމުގެ ފިޔަވަޅުތައް އަޅާ އެޗްޕީއޭގެ ލަފަޔާ އިރުޝާދުތަކާ އެއްގޮތަށް ހުރިހާ ކަސްޓަމަރުންވެސް އަމަލު ކުރުމަށްކަމަސް އެ ކުންފުނިން ބުނެފައި ވެެއެވެ.\nދިރާގުން މަސައްކަތްކުރަމުން ދަނީ ކަސްޓަމަރުން ދިރާގުގެ ޚިދުމަތްތައް ބޭނުން ކުރުމަށް ލުއިފަސޭހަތައް ފޯރުކޯށްދީ ކަސްޓަމަރުންގެ ޑިޖިޓަލް ތަޖްރިބާ އިތުރަށް ފުރިހަމަކޮށް ދިނުމަށެވެ.\nދިރާގާއި ވިމެން އިން ޓެކް މޯލްޑިވްސް ގުޅިގެން އިއުލާނު ކުރި "ގަރލްސް އިން ޑޭޓާ" ފަށައިފި\nޓެލެކޮމިއުނިކޭޝަންގެ ދާއިރާ އާއި ގުޅޭގޮތުން ދިރާގުން ދަރިވަރުންނާއެކު މަޝްވަރާކޮށްފި


Elections Commission ge membaru kamah kurimathilaan hulhuvaalaifi\nއިލެކްޝަން ކޮމިޝަންގެ މެމްބަރުކަމަށް ކުރިމަތިލާން ހުޅުވާލައިފި\nއިލެކްޝަން ކޮމިޝަންގެ ފަރާތުން ބޭއްވި ނޫސްކޮންފަރެންސްގައި އެކޮމިޝަނުގެ ބައެއް މެމްބަރުން - އަހުމަދު ޝުރާއު | އަވަސް\nއިލެކްޝަންސް ކޮމިޝަނުގެ މެމްބަރުކަމަށް ކުރިމަތިލުމުގެ ފުރުސަތު ރައީސް އޮފީހުން ހުޅުވާލައިފި އެވެ.\nއިލެކްޝަންސް ކޮމިޝަނުގެ މެމްބަރުކަމަށް މީހަކު ހޯދަން އިއުލާންކޮށްފައިވަނީ މިހާރު އެކޮމިޝަނުގައި އިންނަވާ އިސްމާއިލް ހަބީބު އަބުދުއްރަހީމްގެ މެމްބަރު ކަމުގެ މުއްދަތު 13 މާޗް 2019 އަށް ހަމަވާތީ އެވެ. ރައީސް އޮފީހުން ބުނީ އީސީއަށް ކުރިމަތިލުމުގެ ފުރުސަތު ހުޅުވާލަލާފައިވަނީ މިއަދުން ފެށިގެން 20 ފެބްރުއަރީ 2019 ވާ ބުދަ ދުވަހުގެ 10:00 އަށް ކަމަށެވެ.\nއިލެކްޝަންސް ކޮމިޝަނުގެ މެމްބަރުންގެ ކިބައިގައި ހުންނަންޖެހޭ ޝަރުތުތަކުގެ ތެރޭގައި އުމުރުން 25 އަހަރުވެފައިވާ، މުސްލިމު ދިވެހި ރައްޔިތަކު ކަމުގައި ވުމާއި، ސިޔާސީ ޕާޓީއެއްގެ މެމްބަރެއް ނުވަތަ ސިޔާސީ ޕާޓީއެއްގައި ހަރަކާތްތެރިވާ މީހަކު ކަމުގައި ނުވުން ހިމެނެއެވެ. އަދި ގާނޫނު އަސާސީ އަދި އެއްވެސް ގާނޫނެއްގެ ދަށުން އިންތިހާބުކުރެވޭ ނުވަތަ އައްޔަނުކުރެވޭ ސިޔާސީ މަގާމެއް ފުރަމުންދާ މީހެއް ކަމުގައި ނުވުމާއި ސަރުކާރުގެ ނުވަތަ އެހެން ފަރާތެއްގެ ވަޒީފާއެއް އަދާކުރާ މީހަކު ކަމުގައި ނުވުންވެސް ހިމެނެ އެވެ.\nމީގެ އިތުރުން އިސްލާމްދީނުގައި ހައްދެއް ކަނޑައެޅިފައިވާ ކުށެއް ކުރިކަން ވޭދުވެދިޔަ ފަސް އަހަރު ދުވަހުގެ ތެރޭގައި ޝަރީއަތަށް ސާބިތުވެފައިވާ މީހަކު ކަމުގައި ނުވުމާއި، ޖިނާއީ ކުށެއް ކުރިކަން ސާބިތުވެ، 12 މަސް ދުވަހަށް ވުރެ ދިގު މުއްދަތެއްގެ ހުކުމެއް އައިސްފައިވާ މީހެއް ނަމަ އެ ހުކުމް ތަންފީޒުކޮށް ނިމުނުތާ، ނުވަތަ ހުކުމުން ކަނޑައެޅުނު އަދަބު މައާފުކުރެވުނުތާ ފަސް އަހަރު ވެފައިވާ މީހަކު ކަމުގައިވުން ވެސް ޝަރުތުތަކުގެ ތެރޭގައި ހިމެނެއެވެ.\nއިލެކްޝަންސް ކޮމިޝަންގެ މެމްބަރެއްގެ ދައުރު ހަމަވާއިރު، ކޮމިޝަނުގައި މިހާރު ތިއްބަވާ މެމްބަރުންނަކީ ކޮމިޝަނުގެ ރައީސް އަހްމަދު ޝަރީފާއި، ނައިބު ރައީސް އަމްޖަދު މުސްތަފާއާއި، ކޮމިޝަނުގެ މެމްބަރުން އަހްމަދު އަކްރަމާއި އިސްމާއިލް ހަބީބު އަބްދުލްރަހީމްގެ އިތުރުން، އަލީ ނަޝާތު އެވެ.\nރައީސް އޮފީސް އިލެކްޝަންސް ކޮމިޝަން\nކައުންސިލް އިންތިހާބުގެ ވޯޓު ބާތިލުވާ މާއްދާގެ އިސްލާހު ތަސްދީގުކޮށްފި


Muslimunge ayythah abadhuves vaan jeheynee heydha kuraa ai thakah މުސްލިމުންގެ އަތްތައް އަބަދުވެސް ވާން ޖެހޭނީ ހޭދަކުރާ އަތްތަކަކަށް : ހުކުރުޚުތުބާ – Ilm Muslimunge ayythah abadhuves vaan jeheynee heydha kuraa ai thakah\nމުސްލިމުންގެ އަތްތައް އަބަދުވެސް ވާން ޖެހޭނީ ހޭދަކުރާ އަތްތަކަކަށް : ހުކުރުޚުތުބާ\nމުސްލިމުންގެ އަތްތައް އަބަދުވެސް ވާން ޖެހޭނީ ހޭދަކުރާ އަތްތަކެއްކަމަށް މިއަދު ހުކުރުޚުތުބާގައި ވިދާޅުވެއްޖެއެވެ.\nމީގެ އިތުރަށް ފިތުރު ޒަކާތަކީ، އަތްމަތި ދަތި ޙާލުގައިވެސް ހޭދަކުރުމަށް މުސްލިމުންނަށް ދެވޭ ތަމްރީނެކެވެ. މުސްލިމުންގެ އަތްތައް އަބަދުވެސް ވާން ޖެހޭނީ ހޭދަކުރާ އަތްތަކަކަށެވެ. މި ޒަކާތުގެ ސަބަބުން އަހަރު ތެރޭގައި އެންމެ ދުވަހަކު ނަމަވެސް ހޭދަކުރި މީހަކަށްވުމުގެ އުފާ ކޮންމެ މުސްލިމަކަށް ޙާޞިލު ވެގެން ދެއެވެ.\nރަމަޟާން މަސް ނިމުނުކަމުގައި ވިޔަސް ރޯދަ ހިފުން ހުއްޓާ ނުލާށެވެ! ކީރިތި ރަސޫލާ މަ ޙަދީޘް ކުރައްވާފައިވާ ބަސްފުޅެއްގެ މާނައިގައި ވެއެވެ. “ރަމަޟާން މަހުގެ ރޯދައާ ވިދިގެން ޝައްވާލުމަހު ސުންނަތް ހަރޯދަ ހިފި މީހާ މުޅި އަހަރު ރޯދަ ހިފި ފަދައެވެ. އެހެންކަމުން ޝައްވާލުމަހުގެ ހަރޯދަ ހިފުމަށް ސަމާލުކަން ދޭށެވެ! އެގޮތުން ހަރޯދަ ހިފުމުގައި ވިދިވިދިގެން ހަރޯދަ ހިފިޔަސް އަދި ވަކިވަކިން ހިފިޔަސް އެންމެރަނގަޅެވެ. ޝައްވާލުމަސް ނިމުމުގެކުރިން ހަރޯދަ ހިފައިފިނަމަ މުޅިއަހަރު ރޯދަހިފިކަމުގެ ޘަވާބު ޙާޞިލުވާނެއެވެ.


Ethah mainakah ilmee dhammaru roakodhinee Eidah | ThePress\nއެތައް މައިންނަކަށް އިލްމީ ދަންމަރު ރޯކޮށްދިނީ އީދާ!\n08 June 2021, 09:12\nސައުދީ މަންމައާއި ދަރިފުޅު ޔުނިވާސިޓީން ގްރެޖުއޭޓްވީ އެއް ދުވަހު\nއެއް ދުވަހާ ޔުނިވާސިޓީން ގުރެޖުއޭޓްވި އީދާ އަލް-ރަޝިދީއާއި އޭނާގެ ދަރިފުޅު އަރީޖު، ގުރެޖުއޭޝަން ގައުންގައި / ފޮޓޯ: އަޖެލް\nބެޗެލާޒް ޑިގްރީ ނުވަތަ ފުރަތަމަ ޑިގްރީ ހާސިލު ކުރުމަކީ ގިނަ ބަޔަކު ދެކޭ ހުވަފެނެކެވެ. ނަމަވެސް ބައެއް މީހުންނަށް، މި ހުވަފެނުގައި ހަގީގީ ކުލަ ޖެއްސީ އެތައް އަހަރެއް ފަހުންނެވެ. ކަން މިހެން އޮތް ނަމަވެސް، ވަރުގަދަ އަޒުމަކާ އުއްމީދެއް އޮވެއްޖެނަމަ، އަދި ގަދައަޅާ މަސައްކަތް ކުރަން ކެރިއްޖަނަމަ، މިއީ، ހަޔާތުގެ ކޮންމެވެސް ހިސާބެއްގައި ހަގީގަތަށް ހެދިދާނެ ހުވަފަނެއްކަން ސާބިތު ކޮށްދިން އެކަކީ، ސައުދީއަށް ނިސްބަތްވާ މަންމައެކެވެ.\nމިފަދަ އެއް ވާހަކަ ހިއްސާ ކުރި އެކަކީ، އީދާ އަލް-ރަޝީދީއެވެ. މަތީ ތައުލީމު ހާސިލު ކުރުމަށް ހިތުގައި އޮތް ވަރުގަދަ އަޒުމާ، ދެކެމުން ދިޔަ ފޮނި ހުވަފެންތައް އޭނާ ހަގީގަތަކަށް ހެދިއެވެ. ކުރިމަތިވި އެތައް ގޮންޖެހުންތަކެއް ކަޑަތު ކުރީ، ހިއްމަތާއި މިންނެތް މަސައްކަތުންނެވެ. މަންޒިލަށް ވާސިލުވެވުނުއިރު، އީދާއަށް ލިބުނު މޭވާގެ ފޮނިކަން ދެގުނަ އިތުރެވެ.\nމިދިޔަ ހުކުރު ދުވަހު، ޝަގްރާ ޔުނިވަސިޓީއިން އީދާ ގްރެޖުއޭޓްވީ، އޭނާގެ އަންހެން ދަރިފުޅު، އަރީޖާވެސް އެކުގައެވެ.\n"އަހަރެންގެ5އަންހެން ދަރިންނާ، މާމަ ކިއާ3ފިރިހެން ދަރިން ތިބޭ. ދިރިއުޅުމުގެ ހުރިހާ ގޮންޖެހުން ތަކަކާ އެކުގައިވެސް، އަހަރެން އެންމެ ކުޑައިރުއްސުރެ ކުރަމުން އައި އުއްމީދު ހާސިލު ކުރިން، ބެޗެލާޒް ޑިގްރީއެއް ހާސިލު ކުރީ. ދަރިފުޅާ އެކީ ކިޔެވީ ވަރަށް ވާދަވެރިކޮށް. މުބާރާތެއް ހެން" އީދާ ބުންޏެވެ.\nޔުނިވާސިޓީ ތައުލީމު ހާސިލުކުރުމަށް އީދާ ދަފުތަރުވީ، ސާނަވީ ތައުލީމުގެ ބައި، ގޭގައި ފުރިހަމަ ކުރުމަށްފަހުގައެވެ. މިކަމުގައި އޭނާއަށް އެންމެ ބޮޑަށް އެހީތެރިވެ ދިނީ އޭނާގެ ފިރިމީހާއާއި ދަރިންނެވެ. ދެކެމުން އައި ހުވަފެނުގައި ހަގީގީ ކުލަ ޖެހުނުއިރު، ކުރެވޭ އިހުސާސްތައް ބަޔާންވެސް ކޮށްދޭން ނޭނގޭ ކަމަށް އީދާ ބުނެއެވެ.\nއަރީޖުވެސް އިނީ ހަމަ އެހާ އުފަލުންނެވެ. އޭނާގެ މަންމައަށް ލިބުނު ސަނަދަކީ، އަރީޖަށްވެސް ލިބުނު އިންތިހާ އުފަލެއް ކަމުގައި އޭނާ ދެކެއެވެ. ދަރިން ޅައިރު، އެ ދަރިންނަށް ހުރިހާ ކަމެއް ފުރިހަމަ ކޮށްދެން، ރޭގަނޑުގެ ވަގުތުތަކުގައިވެސް ނުނިދާ، ހޭލާ މަންމަ ހުންނަ ހަނދާން ވާ ކަމަށް އަރީޖު ބުނެއެވެ.\nއާއިލާ މެންބަރުންގެ އިތުރުން، ޔުނިވާސިޓީގައި އެކު އުޅުނު ހުރިހާ އެންމެނަށްވެސް މިއީ އުއްމީދު އާ ކުރަނިވި އުފާވެރި މުނާސަބާއަކަށް ވިއެވެ. އަދި މަތީ ތައުލީމުގެ ފޮނި ހުވަފެންތައް ދެކެމުން އަންނަ އެތައް މައިންނެއްގެ ދަންމަރުގައި އުއްމީދުގެ ހުޅުކޮޅު ރޯކޮށްލަ ދޭނެ ކަމަކަށް، މިކަން ވާނެ ކަމަށް ގަބޫލުކުރެވެއެވެ.\nއަންހެނުން އެޑިއުކޭޝަން ލައިފްސްޓައިލް ލުއި ހަބަރު


Lashkare Taiba ge baanee Pakistan in hayyaru koffi | Mihaaru\nލަޝްކަރޭ ތައިބާގެ ބާނީ ހާފިޒް މުހައްމަދު ސައީދު. --ފޮޓޯ:އޭޕީ\n18 ޖުލައި 2019 - 12:173comments\nއިސްލާމްއާބާދު (ޖުލައި 18) - ޕާކިސްތާނުގެ ހަތިޔާރު އެޅި ޖަމާއަތް ލަޝްކަރެ ތޮއިބާގެ ބާނީ ހާފިޒް މުހައްމަދު ސައީދު ފުލުހުން އިއްޔެ ހައްޔަރުކޮށްފި އެވެ.\nހާފިޒް ސައީދުގެ މައްޗަށް ތުހުމަތުކޮށްފައި ވަނީ ޓެރަރިޒަމަށް ފައިސާ ހޭދަކުރުމެވެ.\nލަޝްކަރެ ތޮއިބާ އުފެއްދި ނަމަވެސް ހާފިޒް ސައީދު ބުނެފައި ވަނީ 2001 ވަނަ އަހަރުން ފެށިގެން އެ ޖަމާއަތުގައި އޭނާގެ އެއްވެސް ރޯލެއް ނޯންނާނެ ކަމަށެވެ. މުމްބާއީގައި 2008 ވަނަ އަހަރު ބޮމުގެ ހަމަލާ ދިނުމުގެ ފަހަތުގައި ވަނީ ލަޝްކަރެ ތޮއިބާ ކަމަށް ވަނީ ތުހުމަތުކޮށްފަ އެވެ. މުމްބާއީގެ ބޮމުގެ ހަމަލާގައި ވަނީ 166 މީހުން މަރުވެފަ އެވެ.\nހާފިޒް ސައީދު ހައްޔަރު ކުރުމުން އެމެރިކާގެ ރައީސް ޑޮނަލްޑް ޓްރަމްޕް ވަނީ 10 އަހަރުގެ މަސައްކަތަށް ފަހު، މުމްބާއީ ހަމަލާގެ އިސް މޭސްތިރިޔާ ހައްޔަރުކޮށްފައިވާ ކަމަށް ވިދާޅުވެ ޓްވީޓް ކުރައްވައިފަ އެވެ. ޓްރަމްޕުގެ ޓްވީޓުގައި އެހެން ވިދާޅުވި ނަމަވެސް ޕާކިސްތާނުން ހާފިޒް ސައީދު ވަނީ އެތައް ފަހަރަކު ހައްޔަރުކޮށްފަ އެވެ. ކޮންމެ ފަހަރަކު ވެސް އޭނާ ވަނީ ކޯޓުން ދޫކޮށްލައިފަ އެވެ.\nލަޝްކަރޭ ތޮއިބާގެ ބާނީ ހާފިޒް ސައިދު ޖަލަށް


Online Koh Kiyevumuge Naseeb Neiy Kudhinnah Mi Fulus Officer Class Thah Nagai Dheny Hiley! - Vaguthu\nއޮންލައިންކޮށް ކިޔެވުމުގެ ނަސީބު ނެތް ކުދިންނަށް މި ފުލުސް އޮފިސަރު ކްލާސްތައް ނަގައިދެނީ ހިލޭ!\nކޯވިޑް-19 އާއި ގުޅިގެން ދުނިޔޭގެ ހުރިހާ ކަންކޮޅުތަކެއްގައި ވެސް ކިޔަވައިދެމުން އަންނަނީ އޮންލައިން ކޮށެވެ. ނަމަވެސް މިހާރު ގިނަ ގައުމުތަކެއްގައި ސުކޫލުތައް ހުޅުވައި، ސުކޫލުތަކުގައި ކިޔަވައިދޭން ވަނީ ފަށާފައެވެ.\nނަމަވެސް، އޮންލައިންކޮށް ކިޔެވުމުގެ ތަނަވަސްކަން ނެތުމުން، އެތައް މިލިއަން ކުދިންނެއް މިހާރު އުނގެނުމުން ވަނީ މަހުރޫމުވެފައެވެ. މިފަދަ ދަނޑިވަޅެއްގައި އަވަށްޓެރި އިންޑިއާގެ ނިއު ދިއްލީގައި އޮންލައިންކޮށް ކިޔެވޭނެ ތަނަވަސްކަމެއް ނެތް ކުދިންނަށް ދިއްލީގެ ފުލުހެއް ހިލޭ ކުލާސްތައް ނަގައިދެން ފެށުމުން އެތައް ބައެއްގެ ތައުރީފު ދަނީ އޭނާއަށް ލިބެމުންނެވެ.\nރެޑް ފޯޓް ޕާކިން ސަރަހައްދުގައި ހުންނަ ސައި ޓެމްޕަލްގައި ކިޔަވައިދެމުންދާ މި ފުލުސް އޮފިސަރގެ ކުލާސްތައް ވެސް މެދުކަނޑާލަން ޖެހުނީ ކޮރޯނާވައިރަސްގެ ސަބަބުންނެވެ. މި ކުދިންނަށް އޮންލައިން ކުލާހުގައި ބައިވެރިވުމަށް ފޯނެއް ގަނެވޭނެހާ ތަނަވަސްކަން ނެތުމުން މި އޮފިސަރ ނިންމީ އޭނާގެ ކުލާސްތައް ފެށުމަށެވެ.\nމިި އޮފިސަރގެ ކުލާހަށް އަންނަ ގިނަ ކުދިންނަކީ އެ ސަރަހައްދުގައި ދުވަހު މުސާރައަށް މަސައްކަތްކުރާ މީހުންގެ ދަރިންނެވެ.\nއޭޝިއަން ނިއުސް އިންޓަނެޝަނަލްއަށް ދިން އިންޓަވިއުއެއްގައި ޕޮލިސް ކޮންސްޓެބަލް ތާން ސިންގ ބުނެފައިވަނީ އޭނާ މި ކުލާސްތައް ހިންގާތާ ވަރަށް ގިނަ ދުވަސް ވެއްޖެ ކަމަށާއި ފުރަބަންދާއި ގުޅިގެން ކުދިންގެ ރައްކާތެރިކަމަށްޓަކައި ކުލާސްތައް މެދު ކަނޑާލީ ކަމަށެވެ. ނަމަވެސް މި ކުދިންގެ އަތުގައި ފޯނެއް ނުވަތަ ކޮމްޕިއުޓަރެއް ނެތުމުން އޮންލައިން ކުލާސްތަކުގައި ބައިވެރިނުވެވޭތީ، ބައްދަލުކޮށް ކުލާސްތައް އަނެއްކާވެސް ފެށީކަމަށް އޭނާ ބުނެފައިވެއެވެ.\nކުލާސްތައް ކުރިއަށް ގެންދަނީ ހެލްތް މިނިސްޓްރީގެ ގައިޑްލައިނާ އެއްގޮތަށް ކަމަށް ވެސް ތާން ސިންގ ބުނެފައިވެއެވެ. މި ކުލާހުގެ ކުދިންނަށް ސިއްހީ ރީތި އާދަތައް ދަސްކޮށްދިނުމުގެ އިތުރުން މާސްކާއި ސެނިޓައިޒަރ ވެސް ކުދިންނަށް ފޯރުކޮށްދެނީ ތާން އޭނާގެ އަމިއްލަ ޙަރަދުގައެވެ.


Luthufaru maru: Dhaulathun gina heki thakeh hushahalhaifi\nލުތުފަރު މަރު: ދައުލަތުން ގިނަ ހެކިތަކެއް ހުށަހަޅައިފި\nލުތުފަރުގެ މަރާއި ގުޅިގެން ފުލުހުންގެ ތަހުގީގަށް ފާހަގަވެފައިވާ ކަންކަން ހިމެނޭ ފޮޓޯއެއް\nށ. ޅައިމަގުގައި ދުއްވި "ކުރިމަގު" ބޯޓުގައި މަސައްކަތް ކުރަމުން ދިޔަ ބަންގްލަދޭޝްގެ ރައްޔިތެއް ކަމަށްވާ ލުތުފަރުގެ މަރުގެ މައްސަލާގައި ދައުލަތުން ގިނަ ހެކި މިއަދު ޝަރީއަތަށް ހުށަހަޅައިފި އެވެ.\nލުތުފަރު މަރާލި މައްސަލާގައި ދައުލަތުން ދައުވާ އުފުލީ އޭނާއާއެކު އެ ބޯޓުއި މަސައްކަތް ކުރި ތިން ބިދޭސީން ކަމަށްވާ އަލަމިން އާއި ނޫރުލްއިސްލާމް އަދި އެމްޑީ އަހްތަރު ހުސައިންގެ މައްޗަށެވެ. އެމީހުންގެ މައްޗަށް ކޮށްފައި ވަނީ އެނގިހުރެ މީހަކު މަރާލުމުގެ ދައުވާ އެވެ.\nއެ ދައުވާ އުފުލުމުން އެމީހުން ވަނީ ޖިނާއީ އިޖުރާއަތުގެ ގާނޫނުގެ ދަށުން ކުށަށް އިއުތިރާފުވެ ކުށުގެ އިއުތިރާފު އެއްބަސްވުމުގައި ދައުލަތާއެކު ސޮއި ކޮށްފަ އެވެ. ނަމަވެސް މައްސަލައި ޕްރިލިމިނަރީ އަޑުއެހުމުގައި ތިން މީހުން ވެސް ވަނީ އިއުތިރާފުން ރުޖޫއަ ވެފަ އެވެ.\nއެހެންވެ މި މައްސަލާގައި އެންމެ ފަހުން ބޭއްވި އަޑު އެހުމުގައި ކުރިމިނަލް ކޯޓުގެ ގާޒީ ނިންމެވީ އެ މީހުން ކުށަށް އިންކާރު ކުރާތީ އިއުތިރާފުގެ އެއްބަސްވުން ބާތިލުވެފައިވާ ކަމަށެވެ. އަދި، މައްސަލަ އަލުން ތަހުގީގު ކުރުމަށް މުއްދަތެއް ދިނުމަށް ފަހު އޭރު ކްރިމިނަލް ކޯޓަށް ވެއްދި މައްސަލަ ގާޒީ ވަނީ ބާތިލު ކޮށްފަ އެވެ.\nމިއީ ޖިނާއީ އިޖުރާއަތުގެ ގާނޫނުން ލިބޭ ފުރުސަތެކެވެ. އިއުތިރާފު އެއްބަސްވުމުގައި ޕްރިލިމިނަރީ އަޑުއެހުމުގެ ކުރިން ސޮއި ކުރެވިދާނެ ކަމަށް އޮންނައިރު އެ އަޑުއެހުމުގައި ކުށަށް އިންކާރު ކޮށްފި ނަމަ މައްސަލަ އަލުން ތަހުގީގު ކުރުމުގެ ފުރުސަތު ލިބެ އެވެ. މިފަދަ މައްސަލަތަކަކީ އެ ގާނޫނުގައިވާ ގޮތުން އަލުން ކޯޓަށް ހުށަހެޅޭނެ މައްސަލަތަކެވެ.\nމި މައްސަލަ އަލުން ތަހްގީގުކޮށް މިއަދު ބޭއްވި ޝަރީއަތުގައި އެމްޑީ އަހުތަރު ހުސައިންގެ ވަކީލު ވަނީ މި މައްސަލައިން ތަނާޒުލް ވެފަ އެވެ. އެހެން ކަމުން ގާޒީ ވަނީ މި މައްސަލާގައި އޭނާ ކުރިއަށް ދާން ބޭނުން ވަނީ ވަކީލަކާ އެކުގައިތޯ އައްސަވާފަ ކޮށްފަ އެވެ.\nތަރުޖަމާނަކާއެކު ޖަވާބު ދެމުން އަހުތަރު ބުނީ އޭނާ މި މައްސަލާގައި ކުރިއަށް ދާން ބޭނުން ވަނީ ވަކީލަކާ އެކުގައި ކަމަށާއި ފޯނު މެދުވެެރިކޮށް ވަކީލަކު އައްޔަން ކުރުމަށް އޭނާއަށް މުއްދަތެއް ދިނުމަށް އެދޭ ކަމަށެވެ. ގާޒީ ވަނީ އޭނާ ވަކީލަކު އައްޔަން ކުރަން ފަސް ދުވަހުގެ މުއްދަތެއް ދިނުމަށް ފަހު ދެން ދައުވާ އުފުލާފައިވާ ދެމީހުންގެ މައްސަލައިގެން ކުރިއަށް ދާން ނިންމާފަ އެވެ.\nމިއަދުގެ ޝަރީއަތުގައި ދައުލަތުން ވަނީ އެ ދެ މީހުންނާއި ދެކޮޅަށް ޝަފަވީ 28 ހެއްކާއި ކިތާބީ 14 ހެއްކެއް ހުށަހާޅަފަ އެވެ. އެގޮތުން މި ދެ މީހުންނާއި ދެކޮޅަށް ފުލުހުން ދީފައި ހުރި ބަޔާނާއި ޅައިމަގު ރައްޔިތުންނާއި ޅައިމަގުގައި ދިރިއުޅޭ ބަންގްލަދޭޝް ބައެއް މީހުން ދީފައި ހުރި ބަޔާންތައް ކޯޓަށް ހުށަހަޅާފަ އެވެ. އަދި މީގެ ކުރީގެ ޝަރީއަތުގައި އެ ދެމީހުން ދީފައި ހުރި ބަޔާނާއި ހާދިސާ ހިނގި ގޮތް ކުޅެދީފައިވާ ވީޑިއޯ އާއި ޑީއެންއޭ ރިޕޯޓު ވެސް ހިމެނެވެ.\nއަލަމިން އާއި ނޫރުލް އިސްލާމު ވަނީ އެމީހުން މީގެ ކުރިން ޝަރީއަތަށް ދީފައިވާ ބަޔާންތަކަށް ވެސް އިންކާރު ކޮށްފަ އެވެ. އަދި އަލަމިންގެ ފަރާތުން ދިފާއުގައި ހުށަހަޅާނެ އެއްވެސް ހެއްކެއް ނެތް ކަމަށް ބުނެފައިވާއިރު ނޫރުލްގެ ފަރާތުން ވަނީ ލިޔުމުން ހެކި ހުށަހެޅުމަށް ވަގުތު ދިނުމަށް އެދިފަ އެވެ.\nގާޒީ ވަނީ ހެކި ހުށަހެޅުމަށް އޭނާއަށް ދެ ދުވަހުގެ މުއްދަތެއް ދީފަ އެވެ. އަދި މި ހެކިތަކާއި ގުޅިގެން ދައުލަތުން ހުށަހަޅާން ޖެހޭ ލިޔެ ކިޔުން ހުށަހެޅުމަށް 15 ދުވަހުގެ މުއްދަތެއް ވެސް ދެއްވި އެވެ.\nއަލަމިން އާއި ނޫރުލް އިސްލާމްގެ ވަކީލުން ވަނީ އެމީހުން ބަންދުގައި ތިބޭތާ ގިނަ ދުވަސްވެފައި ވާތީ އެމީހުންގެ އާއިލާތަކަށް ވަރަށް ބޮޑަށް ދަތިތަކާއި ކުރިމަތިވަމުންދާ ކަން ޝަރީއަތުގައި ފާހަގަ ކޮށްފަ އެވެ. އަދި މި މައްސަލައިގެ ޝަރީއަތް ހިނގާގޮތުގެ ތާވަލެއް ފޯރު ކޮށްދިނުމަށް އެދުމާއެކު ވީހާވެސް އަވަހަކަށް މައްސަލަ ނިންމައިދިނުމަ ށްވެސް އަލަމިން އާއި ނޫރުލްގެ ވަކީލު އެދުނެވެ.\nގާޒީ ވަނީ މި މައްސަލަ ކުރިއަށްދާނެ ގޮތުގެ ތާވަލެއް ފޯރުކޮށްދެއްވާނެ ކަމަށް ވިދާޅުވެފަ އެވެ. އަދި އަލަމިން އާއި ނޫރުލްގެ ޝަރީއަތް އެއްކޮށް ކުރިއަށް ގެންދަން ނިންމާ ވަކީލަކު ހަމަޖެހުމުން އެމްޑީ ހޮސައިން އަހުތަރުގެ ޝަރީއަތް ކުރިއަށް ގެންދާނެ ކަމަށް ވެސް ވިދާޅުވި އެވެ.\nނަމަވެސް އަލަމިން އާއި ނޫރުލްގެ ވަކީލުން ބޭނުން ވަނީ މި ތިން މީހުންގެ މައްސަލަ އެއްކޮށް ކުރިއަށް ގެންދަން ބޭނުންވާ ކަމަށް ބުނެފަ އެވެ. ސަބަބެއް ކަމަށް ބުނެފައި ވަނީ މި ތިން މީހުންގެ މައްޗަށް ވެސް އުފުލާފައިވަނީ އެއް ދައުވާއެއް ކަމަށާއި މި މައްސަލަ އަވަހަށް ކުރިއަށް ގެން ގޮސް ނިންމާލެ ވޭނީ އެއްކޮށް ޝަރީއަތް ކުރިއަށް ގެންދިޔުމުން ކަން ގަބޫލު ކުރާތީ ކަމަށެވެ. ގާޒީ މިކަމަށް ވަކި ޖަވާބެއް ނުދެއްވަ އެވެ. މިއަދުގެ ޝަރީއަތް ނިންމާލާފައި ވަނީ މި މިމައްސަލައިގެ ޝަރީއަތެއް ވަރަށް އަވަހަށް ބާއްވާނެ ކަން އިުލާން ކޮށްފަ އެވެ. ކޮން ދުވަހެއް ކަން ވިދާޅުވެފައެއް ނުވެ އެވެ.\nލުތުފަރު މަރާލާފައި ވަނީ އޭނާ އާއެކު ބޯޓުގައި މަސައްކަތް ކުރާ އެހެން ފަޅުވެރިންނާއެކު ޖިންސީ ގުޅުން ހިންގަން މަސައްކަތް ކުރުމުން ކަމަށް މީގެ ކުރިން ފުލުހުންނަށް ދިން ބަޔާނުގައި މި ތިން މީހުން ބުނެފައިވެ އެވެ. ލުތުފަރު މަރާލީ އެކަމުގައި ނުރުހުމުގަ އެވެ.\nބަޔާން ބުނާ ގޮތުން އޭނާ މަރާލީ ބޯޓުގެ ތެރޭގައި އޭނާގެ ކަރުގައި ހިފައިގެނެވެ. އެ އަޑު އިވިގެން އެ ބޯޓު ކައިރިއަށް ބައެއް މީހުން އެއްވި އެވެ. ނަމަވެސް ލުތަފަރު މަރާލި ނޫރުލް އިސްލާމް އެމީހުނަށް ދޮގު ވާހަކައެއް ކިޔައި ދިނީ ކަމަށް ފުލުހުން ވަނީ ބުނެފައި ވެއެވެ. އަދި އެ އަޑަކީ އޭނާ އާއި އަންހެނުން ފޯނުން ކުރި ޒުވާބެއްގެ އަޑު ކަމަށް ބުންޏެވެ.\nބޯޓު ކައިރިއަށް މީހުން އެެއްވާން ފެށުމުން ލުތުފަރު މަރާލުމުގައި ބައިވެރިވި އަނެއް ދެ ބިދޭސީން ލުތުފަރުގެ ހަށިގަނޑު ކައިރީގައި ފިލައި ތިބީ ކަމަށާއި އަދި ހަށިގަނޑު ވާޖަހައިފައި މޫދަށް ފައްތާފައި ބޭއްވުމަށް ފަހު މޫދުން ނަގައި އަންނައުނު ބަދަލުކޮށް އޭނާ ނިދާ ތަނުގައި ބާއްވައި މީހަކު ބޯޓަށް އެރި ނަމަވެސް ލުތުފަރު ބޯޓުގައިވާކަން ދެއްކީ އެވެ.\nއޭގެ ފަހުން ހަށިގަނޑުގައި ތިން ބަސްތާ ޖަހައިގެން 20 ލީޓަރުގެ ކުކިން އޮއިލް ހުސްކުރި ހަމުގެ އެހީގައި ލުތުފަރު ހަށިގަނޑު ގެންދަން މަސައްކަތް ކުރި އެވެ. ނަމަވެސް ތިން ބަސްތާ ލުތުފަރުގެ ހަށިގަނޑުގައި އައްސައިފައިވުމުން، ފަތައިފައި ނުގެންދުވުމުގެ ސަބަބުން ދެ ބަސްތާ ވަނީ ތޮށިގަނޑު މައްޗަށް ދޫކޮށްލައި ކަތޮށިގަނޑު ނިމޭ ހިސާބުން ލުތުފަރުގެ ހަށިގަނޑު ފެއްތީ އެވެ.\nލުތުފަރު މަރާލީ މިދިޔަ އަހަރުގެ މޭ މަހުގެ ތެރޭގަ އެވެ. އޭނާގެ ކަށިތައް ކަމަށް ބެލެވޭ ކަށިތަކެއް ފުލުހުން ވަނީ ކަނޑުގެ އަޑިން ހޯދާފަ އެވެ.\nމޯލްޑިވްސް ޕޮލިސް ސާވިސް ކްރިމިނަލް ކޯޓް ޅައިމަގު


ރައީސުލްޖުމްހޫރިއްޔާ އދ. ފެންފުށި ކައުންސިލް މެންބަރުންނާ ބައްދަލުކުރައްވައިފި - The President's Office\nރައީސުލްޖުމްހޫރިއްޔާ އދ. ފެންފުށި ކައުންސިލް މެންބަރުންނާ ބައްދަލުކުރައްވައިފި\n3 މާރިޗު 2019، ރިފަރެންސް: 2019-204\nރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙް، އަރިއަތޮޅު ދެކުނުބުރީ ފެންފުށީ ކައުންސިލްގެ މެންބަރުންނާ މިއަދު ބައްދަލުކުރައްވައިފިއެވެ.\nމިއަދު ހެނދުނު ރައީސުލްޖުމްހޫރިއްޔާގެ އޮފީހުގައި ބޭއްވެވި މި ބައްދަލުކުރެއްވުމުގައި، ކައުންސިލުން ރަށުގެ ތަރައްޤީއަށް ރާއްވަވާފައިވާ މަސައްކަތްތަކާއި ރަށުގެ އިޤްތިޞާދީ ނަފާ އިތުރުކުރުމަށް ރާއްވަވާފައިވާ ކަންކަމާ ބެހޭ މައުލޫމާތު ރައީސުލްޖުމްހޫރިއްޔާއަށް އެރުވިއެވެ. އަދި ޚާއްޞަ ގޮތެއްގައި، ބިމުގެ ދަތިކަމުގެ މަޢުލޫމާތު ޙިއްޞާކުރެއްވިއެވެ.\nމީގެ އިތުރުން ރަށުގެ ޞިއްޙީ މަރުކަޒުގައި ލެބޯރޓަރީއެއް ނެތުމުން ކުރިމަތިވާ ދަތިތަކާއި، ނަރުދަމާ އަދި ފެނުގެ ނިޒާމް ޤާއިމު ވެފައިނެތުމުން ކުރިމަތިވާ ދަތިތަކާއި، ސްކޫލްގެ ކިޔެވުން އެއްދަންފަޅިއަށް ބަދަލުކުރުމުގައި ދިމާވާ ގޮންޖެހުންތަކާއި ޒުވާނުން ކުޅިވަރު ކުޅޭނެ ދަނޑު ފަދަ ތަންތަން ޤާއިމުކޮށްދެވިފައި ނެތުމުން ކުރިމަތިވާ ގޮންޖެހުންތައް ރައީސުލްޖުމްހޫރިއްޔާއާއި ޙިއްޞާ ކުރެއްވިއެވެ.\nމިބައްދަލުކޮށްލެއްވުމުގައި ރައީސުލްޖުމްހޫރިއްޔާ ދެއްކެވި ވާހަކަފުޅުގައި ފެންފުށި ކައުންސިލުން އެދިވަޑައިގެންފައިވާ ކަންކަމުގައި ކަމާގުޅޭ މިނިސްޓްރީތަކާއެކު މަޝްވަރާކުރައްވައިގެން އެކަންކަމަށް ޙައްލެއް ހޯއްދަވައިދެއްވަން މަސައްކަތްޕުޅު ކޮށްދެއްވާނެ ކަމުގައި ވިދާޅުވިއެވެ.


Glut Investment'in Hulhumale'gai hadhaafaivaa glamour residence...\nގްލަޓް އިންވެސްޓްމެންޓުން ހުޅުމާލޭގައި ހަދާފައިވާ ގްލެމާ ރެޒިޑެންސް ހުޅުވައިފި\nރެޒިޑެންސް އަކީ 14 އެޕާޓްމެންޓްގެ އިމާރާތެއް\nހުރިހާ ފްލޯއެއްވަނީ ވިކިފައި\nހުޅުވައިދެއްވީ ރައީސް ނަޝީދު\nކ. މާލެ | 15 އޮކްޓޯބަރ 2019 | އަންގާރަ 07:49 | 9,849\nގްލެމާ ރެޒިޑެންސް - މަޖިލިސް\nމެދު ފަންތީގެ އާއިލާތަކަށް ހާއްސަކޮށްގެން ގްލަޓް އިންވެސްޓްމެންޓުން ހުޅުމާލޭގައި ހަދާފައިވާ ގްލެމާ ރެޒިޑެންސް ހުޅުވައިފިއެވެ.\nހޯމަ ދުވަހުގެރޭ ބޭއްވި ރަސްމިއްޔާތެއްގައި، ގްލެމާ ރެޒިޑެންސް ހުޅުއްވައިދެއްވީ ރައްޔިތުންގެ މަޖިލީހުގެ ރައީސް މުހައްމަދު ނަޝީދުއެވެ. ސެމީ ލަގްޒަރީ ފެންވަރަށް ހަދާފައިވާ ގްލެމާ ރެޒިޑެންސަކީ 14 އެޕާޓްމެންޓް ހިމެނޭ ނުވަ ބުރީގެ އިމާރާތާކެވެ.\nއެ ރަސްމިއްޔާތުގައި ވާހަކަދައްކަމުން ގްލެޓް އިންވެސްޓްމެންޓުގެ ޑިރެކްޓަރ އަހުމަދު ޝިޔާމް ވިދާޅުވީ، އެ ޕްރޮޖެކްޓް ތަރައްޤީކުރަމުން އައީ އެ ކުންފުނީގެ ''މާސްޓާ ޕީސް'' ޕްރޮޖެކްޓް ގޮތުގައި ކަމަށާއި، އެކަން ފުރިހަމަވެފައިވާ ކަމަށެވެ. އަދި އެކަން ފުރިހަމަ ކުރުމަށް ގިނަ ބައެއްގެ އެހީތެރިކަން ލިބިފައިވާކަން އޭނާ ފާހަގަކުރިއެވެ.\nމަޖިލީހުގެ ރައީސް މުހައްމަދު ނަޝީދު، ގްލެމާ ރެޒިޑެންސް ހުޅުއްވައިދެއްވަނީ\nހުޅުމާލެ ރީތި ގަސްހިނގުން ލޮޓް 11498 ގައި ހަދާފައިވާ އެ އިމާރާތުގެ ހުރިހާ ފްލޯ އެއް ވިކިފައިވާ ކަަމަށް ގްލަޓް އިންވެސްޓްމެންޓުން ބުނެވެ. 2017 ވަނަ އަަހަރު އިމާރާތް ކުރަން ފެށި ގްލެމާ ރެޒިޑެންސް ފަރުމާކޮށްފައިވަނީ ހަންނާނު ޔޫސުފް އާޓިޓެކްޓުންނެވެ.\n2011 ވަނަ އަހަރުން ފެށިގެން އިމާރާތް ކުރުމުގެ ވިޔަފާރި ތެރެއަށް ނިކުތް ގްލަޓް އިންވެސްޓްމެންޓުން ވަނީ މިހާތަނަށް އެކިފަންތީގެ 40 ޕްރޮޖެކްޓް ހިންގާފައެވެ.


HDC in 148 muvazifunge vazeefain vakikohfi\nހުޅުމާލޭގައި ހުންނަ އެޗްޑީސީގެ މައި އޮފީސް- އެޗްޑީސީއިން ވަނީ 149 މީހުންގެ ވަޒީފާ މަދުކޮށްފަ-\nހައުސިން ޑިވޮލޮޕްމެންޓް ކޯޕަރޭޝަން (އެޗްޑީސީ) އިން 148 މީހުން ވަޒީފާ އުނިކޮށްފި އެވެ.\nއެޗްޑީސީގެ މެނޭޖިން ޑިރެކްޓާ ސުހައިލް އަހްމަދު އަވަސް އަށް މިއަދު ހަވީރު ވިދާޅުވީ، 148 މުވައްޒިފުން ވަކިކޮށްފައިވަނީ އެއް ފަހަރާ ނޫން ކަމަށެވެ. އެއީ މިދިޔަ އަހަރުގެ ނޮވެމްބަރުގެ މަހުން ފެށިގެން މިއަދާ ހަމައަށް ވަޒީފާއިން ވަކިކޮށްފައިވާ ފަރާތްތަށް ކަމަށެވެ. އަދި އެ މުވައްޒިފުންގެ ތެރޭގައި އަމިއްލައަށް ވަޒީފައިން ވަކިވި މީހުންވެސް ހިމެނޭ ކަމަށެވެ.\nއޭނާ ވިދާޅުވީ ވަޒީފާއިން ވަކިވެފައިވަނީ ހުޅުމާލޭ އެކި ސަރަހައްދުތައް ބަލަހައްޓަން ނެގި މުވައްޒިފުންނާއި އެ ކުންފުނީގައި މަސައްކަތް ކުރަމުން ދިޔަ ސެކިއުރިޓީންނާއި އަދި ކޮންޓްރެކްޓުގެ މުއްދަތު ހަމަވުމުން ވަޒީފާއިން ވަކިކުރި ފަރާތްތަށް ކަމަަށެވެ،\nސުހެއިލް ވިދާޅުވީ، މުވައްޒިފުންގެ ތެރޭގައި މައިގަނޑު ގޮތެއްގައި ހިމެނެނީ، އަމިއްލައަށް ކެނޑިގެން ދިޔަ މީހުންނާއި ކޮންޓްރެކްޓް ހަމަވުމުން މުއްދަތު އިތުރު ނުކޮށް ދިން މުވައްޒަފުން ކަމަށެވެ. އަދި އެކުންފުނިން ފުރަތަމަ މީހުން ނަގަނީ އެއް އަހަރު ދުވަހުގެ ކޮންޓްރެކްޓަށް ކަމަށާއި، އެއަށްފަހު އޮންނަ އުސޫލުގެ ދަށުން ކުންފުނިން ބޭނުން ނުވާ ނަމަ މުވައްޒިފުގެ ކޮންޓްރެކްޓް އާ ނުކޮށް ދޫކޮށްލަނީ ކަމަށެވެ.\nރިޔާސީ އިންތިހާބާ ދިމާކޮށް ކުރީގެ ރައީސް އަބްދުﷲ ޔާމީންގެ ސަރުކާރުން 150 މީހަކަށް އެޗްޑީސީއިން ވަޒީފާ ދިން ކަމަށްވެ އެވެ. ސުހެއިލް ވިދާޅުވީ، މިދިޔަ ރިޔާސީ އިންތިހާބާއި ދިމާކޮށް އެ ކުންފުނިން ގިނަ އަދަދަކަށް މީހުނަށް ވަޒީފާ ދީފައިވާ ކަމަށެވެ. އެހެންކަމުން 148 މީހުންގެ ތެރޭގައި ރިޔާސީ އިންތިހާބާ ދިމާކޮށް ވަޒީފާ ދީފައިވާ ފަރާތްތަށް ހިމެނުންވެސް އެކަށީގެންވާ ކަމަށެވެ.\nރައީސް އަބްދުﷲ ޔާމީން ހުޅުމާލެ އެޗްޑީސީ + ރިޔާސީ އިންތިހާބު 2018\nއިންޓަނެޓްގެ އަގު 30 ޕަސެންޓް ހެޔޮ ކުރާނަން: ރައީސް\nޖެނުއަރީއަށް ޗެނަލް ޕާކް ނިމޭނެ


Mathiveri Councilaa gulhey gothun Jabir hahdhavanee ithurufulheh - Councilge Raees\nމަތިވެރި ކައުންސިލާގުޅޭގޮތުން ޖާބިރު ހައްދަވަނީ އިތުރުފުޅެއް - ކައުންސިލުގެ ރައީސް\nއއ. މަތިވެރީގައި ހުންނަ ކާޒާ މިއާ ގެސްޓު ހައުސްގައި ހިނގި އަލިފާނުގެ ހާދިސާއާއި ގުޅޭގޮތުން އެ ގެސްޓު ހައުސް މިހާރު ހިންގަވަމުން އަންނަ، ހ. ތިމާވެށި ޢަބްދުﷲ ޖާބިރު ހައްދަވަނީ އިތުރުފުޅެއްކަމަށް މަތިވެރި ކައުންސިލުގެ ރައީސް އިސްމާއީލް އާތިފް ވިދާލުވެއްޖެއެވެ. މީދޫ ޓައިމްސްއަށް މައުލޫމާތުދެއްވަމުން އާތިފް ވިދާޅުވީ ގެސްޓު ހައުސްގައި ރޯކޮށްލީ މަތިވެރި ކައުންސިލުންކަމަށް ޖާބިރު މީޑިޔާގައި މައުލޫމާތުދެއްވާފައިވާތީ އެކަމާ ހިތާމަކުރައްވާކަމަށެވެ. އާތިފް އިތުރަށް ވިދާޅުވީ މަތިވެރި ކައުންސިލަކީ ތަރައްޤީ ކުރާ ކައުންސިލެއްކަމަށާއި އެއީ ފަނާ ކުރާ ކައުންސިލެއް ނޫންކަމަށެވެ. މީގެއިތުރުން އާތިފް ވިދާޅުވީ ރޭގެ އެ ހާދިސާ ހިނގާދިޔަ ވަގުތު އޭނާ އެހާދިސާ ހިނގި ތަނުގައި އަތްޖަހަން ހުރިކަމަށް މީޑިޔާގައި ދެއްވާފައިވާ މައުލޫމާތަކީވެސް ދޮގު މައުލޫމާތެއްކަމަށެވެ. "އަޅުގަނޑު އެ ރޭ ހުރީ މާލޭގައި. ނިދާފައި އޮއްވާ އަންހެނުން ގުޅާފައި ނަންގަތީ ރޯވެގެން އުޅޭވާހަކަ"، އާތިފް ވިދާޅުވިއެވެ. އާތިފް ވިދާޅުވިގޮތުގައި ކާޒާ މިއާ ގެސްޓު ހައުސް ހިންގަމުން އަންނަ ބިމަކީ މާލޭގެ ރަޖިސްޓަރީ އޮންނަ ލ. މާވަށު ޢަބްދުއްރައްޒާޤު ޢަލީއަށް މަތިވެރި ކައުންސިލުން ކުއްޔަށް ދީފައިވާ ބިމެއްކަމަށާއި އެބިން ތިންވަނަ ފަރާތަކަށް ކުއްޔަށް ނުދެވޭނެކަމަށެވެ. އެހެންނަމަވެސް ޢަބްދުއްރައްޒާޤުވަނީ އެބިން ހ. ތިމާވެށި ޢަބްދުﷲ ޖާބިރަށް ކުއްޔަށްދީފައިކަމަށްވެސް މަތިވެރި ކައުންސިލުގެ ރައީސް ވިދާޅުވިއެވެ. އާތިފް އިތުރަށް ވިދާޅުވީ އެބިން ޢަބްދުއްރައްޒާޤު ކުއްޔަށް ނަގާފައިވަނީ 10 އަހަރުގެ މުއްދަތަކަށްކަމަށާއި 10 އަހަރު ހަމަވާނީ 2022 ވަނަ އަހަރުގެ ޖޫން މަހަށްކަމަށެވެ. އެ ބިން ކުއްޔަށް ހިފި ދުވަހުން ފެށިގެން 2017ވަނަ އަހަރުގެ ޖޫން މަހާ ހަމައަށް ބަރާބަރަށް ކައުންސިލަށް ދައްކަންޖެހޭ ބިމުކުލި ދައްކާފައިވާކަމަށާއި ކުލި ލިބުން ލަސްވާން ފެށީ 2017 ޖޫން މަހުން ފެށިގެންކަމަށެވެ. ޢަބްދުއްރައްޒާޤު، އެބިން ޢަބްދުﷲ ޖާބިރަށް ކުއްޔަށް ދިނީ 2018ވަނަ އަހަރުގެ ފެބްރުއަރީމަހުގައި ކަމަށާއި އޭގެފަހުން އެއްވެސް މަހެއްގެ ކުލި ކައުންސިލަށް ލިބިފައިނުވާކަމަށް އާތިފް ވިދާޅުވިއެވެ. އިތުރަށް މައުލޫމާތުދެއްވަމުން އާތިފް ވިދާޅުވީ ކައުންސިލާއި ޢަބްދުއްރައްޒާޤާއި ދެމެދު ވެފައިވާ އެއްބަސްވުމުގެ ދަށުން ބިމު ކުލި ނުދައްކާ6މަސްދުވަސް ވެއްޖެނަމަ އެއްވެސް ޝަރުތަކާ ނުލާ އެބިން ކައުންސިލަށް ނެގޭނެ ކަމަށާއި އެހެންނަމަވެސް ކައުންސިލުން މަސައްކަތްކުރީ ދެފަރާތުން ވާހަކަދައްކައިގެން ކައުންސިލަށް ލިބެންޖެހޭ ކުލި ހޯދުމަށްކަމަށެވެ.\nނުދައްކާ އޮތް ކުއްޔަށް ޖުރިމަނާވެސް އަރަމުން ދިޔަ ކަމަށާއި އެ އަދަދުތައް ބަޔާންކޮށް ކައުންސިލުން ޢަބްދުއްރައްޒާޤަށް ސިޓީވެސް ފޮނުވާފައިވާނެކަމަށް އާތިފް ވިދާޅުވިއެވެ. އެހެންނަމަވެސް އެއިން އެއްވެސް ސިޓީއަކަށް އެފަރާތުން އެއްވެސް ޖަވާބެއްދީފައިނުވާކަމަށް އާތިފް ވިދާޅުވިއެވެ. ކަންމިހެން ހިނގަމުންގޮސް ދައުލަތުގެ ބަންޑާރަ ނައިބުގެ ލަފާފުޅާވެސް އެކު މި އެއްބަސްވުން ކައުންސިލުން ބާތިލުކުރީ 2017 ވަނަ އަހަރުގެ ނޮވެމްބަރުމަހުގައިކަމަށް އާތިފު ވިދާޅުވިއެވެ. އެއްބަސްވުން ބާތިލުކުރުމަށްފަހު ކައުންސިލުން ފޮނުވި ނޯޓިސްގެ ޖަވާބު5މިނިޓްގެ ތެރޭގައި ލިބުނުކަންވެސް އާތިފު ފާހަގަކުރެއްވިއެވެ. މީދޫ ޓައިމްސްއަށް މައުލޫމާތުދެއްވަމުން މަތިވެރި ކައުންސިލުގެ ރައީސް އިސްމާއިލް އާތިފް ވިދާޅުވީ އެއްބަސްވުން ބާތިލުކުރުމާއެކު ގެސްޓު ހައުސް ހިންގަމުން އައި ފަރާތުން ދަށު ކޯޓަށް އެމައްސަލަ ހުށައެޅިކަމަށެވެ. އެހެންނަމަވެސް މަތިވެރި ކައުންސިލުން ހުށައެޅި އެއްވެސް ކަމަކަށް ރިޢާޔަތްކުރުމެއްނެތި ދަށު ކޯޓުން ހުކުމްކުރީ އެއްބަސްވުން ބާތިލުކުރުމަށްފަހު ކައުންސިލުން ފޮނުވި ނޯޓިސް ބާތިލުކަމަށެވެ. "އެއަށްފަހު އަޅުގަނޑުމެން އެމައްސަލަ ހައިކޯޓުގައި އިސްތިއުނާފުކޮށްގެން އުޅޭތާ 1 އަހަރުވީ މިހާރު،" އާތިފު ވިދާޅުވިއެވެ. އެ މައްސަލަ ހައިކޯޓުގައި އިސްތިއުނާފުކޮށްގެން އުޅޭތާ އަހަރެއްވެފައިވާއިރު ހައި ކޯޓުން ތާވަލުކޮށްފައިވަނީ އެންމެ2އަޑުއެހުން ކަމަށްވެސް އާތިފް ވިދާޅުވިއެވެ. އަދި އެ ދެ އަޑުއެހުމަށްވެސް މަތިވެރި ކައުންސިލުން ވަކީލުންނާއެކުގޮސް، ގަޑިއިރެއްހާއިރުވާފަހުން ލިބެނީ ދައުވާ ލިބޭ ފަރާތުގެ ސިޓީއެއްކަމަށާއި އެސިޓީގައި އެފަރާތުން އަންގަނީ ވަކީލަކު ހަމަނުޖެހުނު ވާހަކަކަމަށްވެސް އާތިފު ވިދާޅުވިއެވެ. މިމައްސަލައިގެ އަޑުއެހުމެއް މިމަހުގެ 11ވަނަ ދުވަހަށް ތާވަލުކުރެވިފައިވާކަމަށްވެސް އާތިފު ވިދާޅުވިއެވެ. މިމައްސަލަ މިހާހިސާބަށް ގޮސްފައިވާއިރު އެ ގެސްޓުހައުސްގައި އެކި އެކި މަސައްކަތްކޮށްފައިވާ ފަރާތްތަކަށް ދޭންޖެހޭ މުސާރަވެސް ވަރަށް ފަހަކާޖެހެންދެން ނުދީ ހުރުމަށްމަހު މިމަހުގެ3ވަނަ ދުވަހު އެތަނުގައި މަސައްކަތްކޮށްފައިވާ މުވައްޒަފުންގެ މުސާރައާއި ލޯންޗުދަތުރުތަކާއި އެހެނިހެންވެސް ބައެއް ބިލްތަކަށްވާ މިލިއަނެއްހާ ފައިސާ ދައްކާ ހަލާސްކޮށްފައިވާކަމަށް އާތިފު ވިދާޅުވިއެވެ. އެއަށްފަހު އެދުވަހު ކައުންސިލަށް ސިޓީއެއް ފޮނުވިކަމަށާއި އެ ސިޓީގައިވަނީ މިމަހުގެ7ވަނަ ދުވަހު ކައުންސިލަށް ދައްކަންޖެހޭ ބިމުކުލި ދައްކާނެކަމުގައިކަމަށްވެސް އާތިފް ވިދާޅުވިއެވެ. އެހެންނަމަވެސް އެފައިސާ ނުލުބިވަނިކޮށް ގެސްޓ ހައުސްގައި ރޯވީ7ވަނަ ދުވަހުގެ ރެއެވެ.\nއާތިފު އިތުރަށް ވިދާޅުވީ މި ހާދިސާއާއި ގުޅޭގޮތުން ފުލުހުން އަދި ވަކި އެއްޗެއް އަންގާފައިނުވާކަމަށާއި ޢަބްދުﷲ ޖާބިރު މީޑިޔާތަކަށް ދެއްވާފައިވާ މައުލޫމާތުތަކަކީ ކަނޑައެޅިގެން ދޮގު މައުލޫމާތުތަކެއްކަމަށެވެ. "ކައުންސިލުން އާދޭސް މިކުރަނީ ކައުންސިލަށް ދައްކަންޖެހޭ ބިމުކުލި ދައްކައިދިނުން އެދި"، އާތިފް ވިދާޅުވިއެވެ. މީގެއިތުރުން މަތިވެރި ކައުންސިލުގެ ރައީސްވަނީ ރާއްޖޭގެ ބައެއް ބޮޑެތި މީޑިޔާތަކުން މި ހަބަރު ގެނެސްދިނުމުގައި ކައުންސިލުގެ ބަހެއް ހޯދާފައިނުވާތީ އެކަމާ ހިތާމަކުރައްވާކަމަށް ވިދާޅުވެފައެވެ. އއ. މަތިވެރި ކައުންސިލަކީ2017 ވަނަ އަހަރުގެ ލޯކަލް\nކައުންސިލް ޕާފޯމަންސް އިންޑެކްސްގައި މުޅި ރާއްޖެއިން\nއެއްވަނަ ހޯދި ކައުންސިލެވެ. އަދި މަތިވެރި\nކައުންސިލަށްވަނީ އެންމެ ހަރަކާތްތެރި\nކައުންސިލުގެ އެވޯޑާއި އެންމެ\nހިންގުންތެރި ކައުންސިލުގެ އެވޯޑުވެސް ލިބިފައެވެ.\nކޭ ޕާރކުގެ ދީލަތި އެހީ ރ. މީދޫ ކައުންސިލަށް!\nއަޅުގަނޑުގެ ފޯކަސް އޮތީ ހަމައެކަނި ރައީސް ޔާމީން މިނިވަން ކުރުމަށް – އާދަމް ޝަރީފް


vnews - E rahumeh neiy udhuvaanah 30 aharu: ma'aafeh neiy:\nއެ ރަޙުމެއް ނެތް އުދުވާނަށް 30 އަހަރު: މަޢާފެއް ނެތް\nބާޣީން ރަހީނު ކުރި، ޕްރޮގްރެސް ލައިޓްގެ ސަރަނގު، ހދ ކުޅުދުއްފުށީ، ސްވެނިއަރ ޢަބުދުﷲ ޢަލީ.\nފަހުގެ ތާރީޚުގައި ދިވެހިރާއްޖެ ދުން އެންމެ ނުރައްކާތެރި އުދުވާނަކީ3ނޮވެމްބަރު 1988 ގެ އުދުވާނީ ހަމަލާއެވެ. އެހަމަލާއަށް މިއަދު ތިރީސް އަހަރު ފުރުނު އިރު އެބިރުވެރި ޤަތުލް އާއްމު އެންމެ ގާތުން ތަޖުރިިބާކުރި އެކަކީ، ހދ ކުޅުދުއްފުށީ ސްވެނިއަރ (68އ) ޢަބުދުﷲ ޢަލީ އެވެ. އޭނާއަކީ ބާޣީން ހައިޖެކްކުރި ކުރި އެމްއެންއެސްއެލްގެ އާގު ބޯޓު އެމްވީ ޕްރޮގްރެސް ލައިޓްގެ ސަރަނގެވެ.\nނޮވެމްބަރު3ގެ ހާދިސާއަށް 30 އަހަރު ފުރުނު އިރު އެ އަނިޔާވެރިކަން ހަމަލޮލުން ދެކެ ތަހައްމަލު ކުރި އަބުދުﷲ އަލީ ބުނިގޮތުގައި، އެތައް ބަޔަކު މަރުވީ އޭނާގެ ލޮލުގެ ކުރިމަތީގައެވެ. ބަޑިޖަހައި މަރާލީ ބަލަން ހުއްޓައެވެ. އެނބުރި އަނބިދަރީންނާއި އާއިލާގެ ގާތަށް އާދެވޭނޭ ކަމުގެ އެއްވެސް އުއްމީދެއް އެވަގުތުކޮޅު އޭނާގެ ހިތަކު ނެތެވެ.\nމިއަދު އެ އުދުވާނަށް 30 އަހަރު ފުރި އެހަނދާންތައް ފަނޑުވެ ދިޔަ ނަމަވެސް، އެ އުދުވާނުގެ ބައިވެރީން ހުކުމްތައް ތަންފީޒުކޮށް މިނިވަންވެ އަނބުރާ މުޖުތަމަޢަަށް ނުކުތް ނަމަވެސް އަބުދުﷲ ޢަލީގެ ޖަވާބަކީ މިއެވެ.\n"އަޅުގަނޑަކަށް (އެމީހުންނަކަށް) ނުދެވޭނެ މަޢާފެއް، ދުވަހަކުވެސް ނުދެވޭނެ." ނޮވެމްބަރު3ގެ ހަމަލާގައި ބައިވެރިވި ދިވެހިންނަށް މަޢާފްދޭނަންތޯ ކުރި ސުވާލަށް އޭނާ ދިނީ މިޖަވާބެވެ.\nޢަބުދުﷲ އަލީ ބުނި ގޮތުގައި ބާޣީން ޕްރޮގްރެސް ލައިޓަށް އަރައި ބޯޓު ހައިޖެކް ކުރީ ނޮވެންބަރު3ވަނަ ދުވަހުގެ މެންދުރުފަހު 2:45 ހާއިރުގައި ކަމަށެވެ. އޭރު ބޯޓުގައި އެންމެ އިސް މުވައްޒަފަކަށް ހުރީ އޭނާ ކަމަށާއި އޭގެ ކުރީ ދުވަހު މާލެއަށް ފޭބި މީހުން ތިބީ ހަނގުރާމަ ހިނގާތީ ބޯޓަށް ނާދެވިފައި ކަމަށެވެ.\nނޮވެމްބަރު3ގެ އުދުވާނީ ހަމަލާއަށް ފަހު ސިފައިންގެ މައިމަރުކަޒުގެ ގޭޓު ކުރިމަތިން ނަގާފައިވާ ފޮޓޯއެއް\n"ބޯޓުގެ ކައްކާވެސް ވީ މާލެއަށް ފައިބާ. އެހެންވެ ކޮންމެވެސް އެއްޗެއް ހަދާލައިގެން ކައިގެން ޖައްސާލީ މެސް ރޫމުގައި. ބޯޓުގައި އޭސީ ކޮށްފައި ހުންނަ ހަމައެކަނި ތަނަކީ އެއީ ވީމާ އެތާނގައި ތިބީ. ތިއްބާ ބަޑި ހިފައިގެން އައި މީހަކު ގިރުވާނުގައި ހިފައި ނެގީމާ ލޯ ހުޅުވާލެވުނީ. އޮތީ ކުޑަކޮށް ނިދިފައި." އަބުދުﷲ އަލީ އާއި ތަމަޅަ ޓައިގަރުންނާއި ދިމާވި ފުރަތަމަ މަންޒަރު ސިފަކޮށްދެމުން ބުންޏެވެ.\nޢަބުދުﷲ އަލީ ބުނީ އޭނާގެ ގައިގައި ބަޑި ޖައްސައިގެން ގެންދިޔައިރު ފުރަތަމަ ބިރުގަތީ ބޯޓުގެ ކެޕްޓަން ބަނދެފައި އޮތްތަން ފެނުމުން ކަމަށެވެ. އޭނާ ބުނި ގޮތުގައި ޕްރޮގްރެސް ލައިޓު ހައިޖެކް ކުރީ ތަަމަޅައިންނާއި އެކު ލުޠުފީވެސް ބޯޓަށް އަރައެވެ.\nޢަބުދުﷲ ޢަލީ ބުނީ ޕްރޮގްރެސް ލައިޓުގައި ކޮންމެ ކަމެއްވެސް އެމީހުންލައްވައި ކުރުވީ، ބޮލުގައި ބަޑިޖައްސައިގެން ކަމަށެވެ. އަދި އެރޭގެ 11:45 ހާއިރުގައި ޕްރޮގްރެސް ލައިޓް ފުރީވެސް ރަނގަޅަށް ނަގިލިވެސް ނުނެގެނީސް ކަމަށެވެ.\nއަދި ގާދޫކޮލުން ޕްރޮގްރެސްލައިޓު ނުކުންނަމުން ދިޔަ ވަގުތު ހުޅުލޭ ދެކުނު ފަރާތުން އިންޑިޔާ ސިފައިން ބޯޓަށް ބަޑިޖެހި ކަމަށެވެ. އެހެންނަމަވެސް\n"ހުންގާނުގައި ހުރެގެން ގާދޫ ކޮލުން ނުކުމެފެން ދިޔަ ވަގުތުވެސްް ދިރުނބާކޮޅު ފަނާމައްޗަށް ކޮންމެވެސް އެއްޗެއް ހުޅުލޭން އަލިފާންބޯޅައެއްހެން އައި އެއްޗެއް ވެއްޓުނު. އެކަމަކު އެއަކުން މާބޮޑު ކަމެއް ނުވޭ." އަބުދުﷲ ޢަލީ ބުންޏެވެ.\nއިންޑިއާ މަނަވަރު ގޯދާވަރީގެ ހަމަލާތަކުގައި ޕްރޮގްރެސް ލައިޓުގައި ރޯވެ އަނދަނީ\nޢަބުދުﷲ ޢަލީ ބުނީ ޕްރޮގްރެސް ލައިޓްގައި އެންމެ ފުރަތަމަ ދުއްވީ ރާއްޖޭގެ އިރުމައްޗަށް ކަމަށެވެ. އިންޑިއާ ސިފައިންގެ ފުރަތަމަ މަތިންދާބޯޓު މަތިން އުދުހޭތަން ފެނުނީ އަނެއް ދުވަހުގެ މެންދުރު ކަމަށެވެ. ލަންކާއަށް ކޯސް ބަދަލުކުރަން އެނގީ އޭގެ ފަހުން ކަމަށެވެ.\nއަބުދުﷲ އަލީ ބުނީ ޕްރޮގްރެސް ލައިޓުގައި ރަހީނުކޮށްގެން ގެންދިޔަ މީހުންގެ ތެރެއިން ދެމީހަކު މަރާލާފައި ކަނޑަށް އެއްލާލި އިރުވެސް އޭނާހުރީ، ބޯޓުގެ ހުންގާނުގައި ކަމަށެވެ.\nއަބުދުﷲ ޢަލީ ބުނީ، އިންޑިޔާ ސިފައިންގެ މަނަވަރު ގޯދާވަރީން ބޯޓަށް ހަމަލާދޭން ފެށުމާއި އެކު ބޯޓުގެ ތާޑު އޮފިސަރުގެ ގަޔަށް ވަޒަން އަރައި މަރުވުމުން އޭނާވެސް ވީލް ހައުސް ދޫކޮށްލާފައި ތިރިޔަށް ފޭބީކަމަށެވެ. ޒަޚަމްވީ އެވަގުތު އެހެން ދިމާއެއްގައި ޖެހިފައި އައި ވަޒަނެއް ފަޔަށް އަރައިގެން ކަމަށެވެ.\nއަބުދުﷲ ޢަލީ ބުނީ ގޯދާވަރީން ދިން ހަމަލާތަކުގައި ބޯޓުގެ ދިވެހި ކުރޫއަކާއި ބިދޭސީ ކުރޫއެއްވެސް މަރުވި ކަމަށެވެ. އަދި ރަހީނުންގެ ތެރެއިން ބައެއް މީހުންވެސް މަރުވި އިރު، ނޮވެމްބަރު މަހުގެ5ވަނަ ދުވަހު ބޯޓު ދޫކޮށް ކަނޑަށް ފުންމާލަން އެންގުމުން ކަނޑަށް ފުއްމާލި މީހުންގެ ތެރޭގައި ހިމެނޭ ބޯޓުގެ އެއް އިންޖިނޭރު ގެނބިގެން މަރުވި ކަމަށެވެ.\nޕްރޮގްރެސް ލައިޓުގައި ތިބި މީހުން ވޭލަރެއްގައި ގޯދާވަރީއަށް ގެންދަނީ --\nޢަބުދުﷲ ޢަލީ ބުނީ އޭނާ އާއި ޕްރޮގްރެސް ލައިޓުގައި ތިބި އެހެން މީހުން މަނަވަރަށް ނެގި އިރު އޭނާ ފުރަަތަމަ ބޭއްވީ އެތެރެއަށް ނުވައްދައި ބޭރުގައި ކަމަށެެވެ.\n"އަޅުގަނޑު ދެން އެތެރެ އަކަށްވެސް ނުވައްދައި. ވަރަށް ގިނައިރުން އޮތިން. އެރޭ 7:30 ހާއިރު ކަންނޭނގެ އަޅުުގަނޑު އެތެރެއަށް ވެއްދީ. ވައްދާފަ ބޭއްވީ ހަނގުރާމައިގައި ޒަޚަމްވާ މީހުންނަށް ފަރުވާދޭ ތަނެއްގައިހެން ހީވަނީ." ޢަބުދުﷲ ޢަލީ ބުންޏެވެ.\nއަބުދުއްﷲ އަލީ ނޮވެމްބަރު6ވަނަ ދުވަހު ހެނދުނު 6:00 އިރު، ޕްރޮގްރެސް ލައިޓް އަޑިޔަށްދާ މަންޒަރު ދައްކާލަން އިންޑިޔާ ސިފައިން އެމީހުން ބޭރަށް ނެރުނު ކަމަށެވެ.\nއަބުދުﷲ ޢަލީ ބުނީ މައިގަނޑު މުދަލަކަށް ބޯޓުގައި ހުރީ ގޮދަންފުށް ކަމަށެވެ. އަދި ބޯޓު ހައިޖެކު ކުރި އިރު ބޯޓުން ބޭލުނީވެސް އެންމެ ބާޖެއްގެ މުދާ ކަމަށެވެ.\nމީގެ އިތުރުން ކޮންމެވެސް ރިޒޯޓަކަށް ގެނައި ލަގްޒަރީ ލޯންޗެއްވެސް ބޯޓުގައި އޮތް ކަމަށާއި ހެލިކޮޕްޓަރުން ބޮން އެޅުމުން ބޯޓުގެ ސޭލާއެއް ވެއްޓި އެވެސް ހަލާކުވީ ކަމަށެވެ.\nއޭނާ ބުނީ ބޭސްފަރުވާއަށް ބައެއް މީހުން އިންޑިއާއަށް ގެންދިޔަ ނަމަވެސް އޭނާ ނުގެންދާ ކަަމަށެވެ. އަދި ގޯދާވަރީގައި އޭނާ އާއި ދެންވެސް ތިިބި މީހުން މާލެ ގެނައީ ނޮވެމްބަރު މަހުގެ 8 ވަނަ ދުވަހުގައި ކަމަށެވެ.\nއަބުދުﷲ ޢަލީ ބުނީ ޕްރޮގްރެސް ލައިޓް ހައިޖެކްކޮށް ހިނގާދިޔަ އެކަންކަމަށް ފަހު މާލެ އާދެވުމުން އުފާވި ނަމަވެސް އެހަނދާންތަކަކީ ހިތުން ފިލާނެ ކަމެއް ނޫންކަމަށެވެ. އަދި އެކަމުގައި ބައިވެރިވި މީހުން ހުކުމްތަންފީޒުކޮށް ނިމި މިނިވަންވި ނަމަވެސް ފަރުދެއްގެ ހައިސިއްޔަތު މަޢާފު ނުދެވޭނެ ކަމަށެވެ.


India international flight thakah hulhuvaalanee\nއިންޑިއާ ކޮމާޝަލް ފްލައިޓްތަކަށް ޑިސެމްބަރު 15 ގައި ހުޅުވާލާނެ\nއިންޓަނޭޝަނަލް ކޮމާޝަލް ފްލައިޓްތަކަށް އިންޑިއާ ހުޅުވާލަނީ އެވެ. ސިވިލް އޭވިއޭޝަން އޮތޯރިޓީން ހުކުރު ދުވަހު ބުނި ގޮތުން ޑިސެމްބަރު 15 އިން ފެށިގެން މި ގައިވާއިދަށް އަމަލު ކުރާނެ އެވެ.\nއިންޑިއާގެ ޑައިރޮކްޓޮރޭޓް ޖެނެރަލް އޮފް ސިވިލްއޭވިއޭޝަނުން ބަޔާނެއް މެދުރިވެރިކޮށް ބުނެފައި ވަނީ ގާބިލު ހުރިހާ ކުންފުންޏަކުން ވެސް ތައްޔާރުވާންވީ ކަމަށެވެ. ޑިސެމްބަރު 15 އަށް ފަހު ކޮމާޝަން ފްލައިޓްތަކަށް ފުރުސަތު އޮންނާނެ ކަމަށް ބަލައިގެން ތާވަލް ކުރުން އެންމެ ރަނގަޅު ކަމަށް ވެސް ވަނީ ބުނެފަ އެވެ.\nކޮވިޑްގެ އާ ވައްތަރުތައް އިންޑިއާގައި ފެތުރިގެންދިއަ ބާރުމިނުގައި ކޮމާޝަލް ފްލައިޓްތައް ބަންދުކުރާ ހިސާބަށް އޮތީ ގޮސްފަ އެވެ. ކޮމާޝަން ފްލައިޓްތަކަށް އިންޑިއާ މި ހުޅުވާލަނީ މާޗް 23، 2020 ގައި ބަންދު ކުރުމަށް ފަހު މުޅިން އަލަށެވެ. އެހެން ނަމަވެސް ޚާއްސަ ހުއްދައެއްގެ ދަށުން ބަބްލް ގައުމުތަކުގެ މެދުގައި ފްލައިޓްތައް މިހާރު ވެސް އޮވެ އެވެ.\nއިންޑިއާގެ ސިވިލް އޭވިއޭޝަން މިނިސްޓްރީ ބުނީ ގައުމުތަކުގައި ކޮވިޑް ފެތުރޭ އާދައަށް ބަލައި އިންޑިއާގެ ހެލްތު މިނިސްޓްރީން ވަކި ގޮތެއް ކަނޑައަޅައިފި ނަމަ އެގޮތަކަށް ސިނާއަތު ބަދަލުކުރާނެ ކަމަށެވެ. އަދި ވަކި ގައުމަކަށް އުދުހުން މަނާކުރި ނަމަވެސް ރުހޭނެ ކަމަށެވެ.\nއިންޑިއާ އަކީ ކޮވިޑްގައި ބޮޑުވަރުވި ގައުމެކެވެ. ދުވާލަކު މުޅިން އަލަށް 400،000 މީހުންނަށް ކޮވިޑް ޖެހި ދުވާލަކު 4،500 މަރު ރެކޯޑް ކުރެވުނު ދުވަސްތައް ވެސް އިންޑިއާ ވަނީ ތަޖުރިބާ ކޮށްފަ އެވެ. އެހެން ނަމަވެސް މަޝްރަހު މިހާރު އޮތީ ލާހިކުކޮށެވެ. ހެލްތު މިނިސްޓްރީން އަަޅާފައި އޮތް ހަރުކަށިކަމަށް ވަނީ ދޫދީފަ އެވެ.\nގަތަރު އެއާވޭސް އިން އިންޑިއާއަށް ހިލޭ މެޑިކަލް ސާމާނު


އުޚްތާއެވެ. ތިބާގެ ޢައުރަ ނިވާކުރާށެވެ. – Faanooz\nMarch 4, 2019 | އައިޝަތު އިނާން\nޝައްކެއް ނެތެވެ. އިސްލާމްދީނުގައި އަންހެނުންނަށް ދެއްވާފައިވަނީ ވަރަށްވެސް މަތިވެރި ޤަދަރަކާއި ޝަރަފެކެވެ. ސުވަރުގެ ވަނީ މަންމަގެ ފައިތިލަ ދަށުގައޭ ބުނާ ބަހަކީ އަޅުގަނޑުމެން އެންމެ ތުއްތުއިރުއްސުރެވެސް އާންމުކޮށް އިވޭ ބަހެއް ނޫންތޯއެވެ. ހަމައެކަނި މި ޖުމުލައިންވެސް އަންހެނުންނަށް ދެއްވާފައިވާ ޝަރަފް އެނގިގެން ދެއެވެ. ނަމަވެސް ހިތާމައަކީ މިކަން އަހަރެމެންގެ ތެރެއިން ބައެއް މީހުންގެ ހަނދާނުން ކައްސާލައިފައިވާކަމެވެ. އަމިއްލަ ޤަދަރާއި ޝަރަފް ދަމަހައްޓަން ނޭނގޭ ކަމެވެ.\nމަގެއް މަތިން ހިނގާލައިފައި ދާއިރު ބައެއްފަހަރު ފެންނަ މަންޒަރުން ޚުދު އަޅުގަނޑުވެސް އިސްދަށަށް ޖަހާލަން ޖެހޭ ފަހަރު އާދެއެވެ. ބައެއް ކުދިން ލާ ނިވާކަންކުޑަ ހެދުމުގެ ސަބަބުން އަޅުގަނޑުމެންނަށްވެސް ލަދުވެތިކަން އިޙުސާސްކުރެވެނީ މަދެއް ކޮށެއް ނޫނެވެ. ނަމަވެސް ހިތާމައަކީ އެކަން ރަނގަޅުކޮށްލުމަށްޓަކައި މީހަކު އެވާހަކަ ފާހަގަކޮށްލައިފިނަމަ އެވާހަކަ ބުނާ މީހާ ވަރުގެ ނުބައި މީހަކު ނުހުރެއެވެ. “މިހާރު މިއުޅޭ މީހުންނާމެދު މަގެއް މަތިން ހިނގާލެވޭކަށް ނޯވޭ”، “އަހަރެން ކޮންމެ އެއްޗެއް ލިޔަސް މި މީހުންނަށް ކޮން ކަމެއްތަ؟” މިއީ ބައެއް ކުދިންގެ ދުލުން ނިކުންނަ ބަސް ބަހެވެ.\nއާދޭހެވެ. އިސްލާމީ މުޖުތަމަޢުއެއްގަ މިއީ ފެނިގެންވާނޭ މަންޒަރުތަކެއް ނޫނެވެ. އަންހެނާގެ ޢައުރައިގެ ވާހަކަ ކީރިތި ޤުރުއާނުގައި ވަނީ ވަރަށް ސާފުކޮށް ބަޔާންކޮށްދެއްވާފައެވެ. ތިމާގެ ޢައުރަ ނިވާކުރުމަށް ފުރަގަސް ދޭނަމަ ތިބާއަށް އެ ފުރަގަސްދެވެނީ ހަމަ އާޚިރަތް ބާއްޖަވެރި ކުރުމަށް އެޅޭ މުހިއްމު ބިންގަލަކަށެވެ. ތިމާއަށް އެކަންތައް ހަނދާންކޮށްދޭ މީހަކީ އުމުރުން އެތަށް ދުވަހެއްވެފައިވާ މީހަކަސް ނުވަތަ ތިމާއަށްވުރެ ކުޑަ ކުއްޖެއް ކަމުގައިވިޔަސް ރަނގަޅު ވާހަކައެއް ވާނީ ހަމަ ރަނގަޅު ވާހަކައަކަށެވެ.\nތިމާއަށް ނޭނގޭ އެތަށް ކަމެއް އިނގޭ އެހެން މީހުންވެސް ތިބޭނެއެވެ. އެހެން ކަމުން ތިބާގެ އަމިއްލަ ބަހުގައި ނުހިފަހައްޓާ ދޫދޭންޖެހޭ ފަހަރުވެސް އާދެއެވެ. ދުނިޔޭގެ އެންމެން އެކަމެއްގައި ޝާމިލްވެގެން ފާފައެއް ކުރިކަމުގައިވިޔަސް އެކަމެއް ބަދަލެއް ނުވާނެއެވެ. އެ ވާނީ ހަމަ ޙަރާމްކަމަކަށެވެ. ހަމަ މިފަދައިން ހަމައެކަނި އެންމެ މީހެއް އެކަމެއް ކުރި ކަމުގައިވިޔަސް ހުއްދަ ކަމެއް ވާނީ ހަމަ ހުއްދަ ކަމަކަށެވެ. ﷲގެ ވަޙީ ބަސްފުޅަކީ ދާއިމަށް އެއްވެސް ބަދަލުވުމެއްނެތް މާތް ބަސްފުޅެކެވެ.\nއަންހެނާގެ ޢައުރައަކީވެސް އެކަމަކުން އޭނާއަށް އެތަކެއް ފައިދާތަކެއް ލިބިގެންދާނޭ އެއްޗެކެވެ. އެކަމެއްގެ ފަހަތުގައި އެތަކެއް ޙިކުމަތްތަކެއް އެކުލެވިގެންވާނޭ ކަމެކެވެ. ހަމަ އެހެންމެ އެއީ ތިމާ އެތައް ކަމަކުން ރައްކާތެރިކޮށްދޭނެ އެއްޗެއްވެސް މެއެވެ. ވީއިރު ތިބާ އެޔަށް ފުރަގަސްދޭންވީ ކީއްކުރަން ހެއްޔެވެ؟ ‘ފަހުން ނިވާ ވެގެން އުޅެން’ ލަސްކުރަންވީ ކީއްވެހެއްޔެވެ؟ ގެއްލިއްޖެ ވަގުތަކީ ހަމަ ގައިމުވެސް އަނބުރާ ލިބޭނެ އެއްޗެއް ނޫނެވެ. ތިމާގެ އަޖަލު އައިސް ޖެހޭނެ ވަގުތަކީ ކޮބައިކަމުގެ ޔަޤީންކަން އަހަރެމެންގެ ތެރެއިން އެކަކަށްވެސް ނުދެވޭނެވެ.\nއުޚްތާއެވެ. ވަގުތު އޮއްވާ އެ ވަގުތުގެ ބޭނުން އޭގެ އެންމެ ހެޔޮގޮތުގައި ހިފާށެވެ. މުސްކުޅިވުމުން ﷲގެ މަގަށް އެނބުރި އަންނަން ލަސް ނުކުރާށެވެ. ތިބާގެ ޢައުރަ ނިވާކުރާށެވެ. ހިލޭ މީހުންނަށާއި އެންމެންނަށް ފެންނަ ހާމަ އެއްޗެއް ކަމުގައި އެ ޢައުރަ ނުހަދާށެވެ. އިސްލާމްދީނުގައި ތިބާއަކީ އެޔަށްވުރެ މަތިވެރި ޤަދަރެއް ދެއްވާފައިވާ މީހެކެވެ. ވީ އިރު ނީލަމެއްގައި އޮންނަ ފިނިފެންމަލެއްގެ ދަރަޖައަށް ތިބާ ވެއްޓެންޖެހޭ އެއްވެސް ސަބަބެއް ނެތެވެ.\nއާޓިކަލްގެ ކަވާއަށް އައުރަ ނިވާވާ ކަހަލަ ހެދުމެއް ލައިގެން ހުރި މަންޖެއެއް ލީނަން!


Ungoofaaru aa Fainu kanbalunge ekuverikamuge volley match eh kulhefi | Fainu Online\nފޮޓޯ: ޢިބްރާހީމް ވަސީމް\n4 ޑިސެމްބަރު 2021, ހޮނިހިރު, 23:16\nއުނގޫފާރު ކަނބަލުންގެ ވޮލީ ޓީމާ ފައިނު ކަނބަލުންގެ ވޮލީ ޓީމް އެކުވެރިކަމުގެ މެޗެއް މިއަދު ކުޅެފިއެވެ.\nފައިނު ވޮލީ ކޯޓުގައި މިއަދު ކުޅުނު މި މެޗްގެ ފުރަތަމަ ސެޓް ކާމިޔާބު ކުރީ އުނގޫފާރު ޓީމުންނެވެ. ނަމަވެސް ކުޅުން ރަނގަޅުކޮށް ފައިނު ޓީމުން ޖެހިގެން އައި ސެޓް ކާމިޔާބު ކުރިއެވެ. ނަމަވެސް ދެން ކުޅުނު ދެ ސެޓް ވެސް ފަސޭހަ ކަމާއެކު ކާމިޔާބު ކުރީ އުނގޫފާރު ޓީމުންނެވެ.\nއެހެންކަމުން މި މެޗް އުނގޫފާރު ކާމިޔާބުކުރީ3ސެޓް 1 ސެޓުންނެވެ.\nފައިނު ކަނބަލުންގެ ވޮލީ ޓީމުން ދޭތެރެ ދޭތެރެއިން ދަނީ އެކި ރަށްރަށުގެ ވޮލީ ޓީމުތަކާ އެކުވެރިކަމުގެ މެޗުތައް ކުޅެމުންނެވެ.\nއިތުރު ލިޔުންތައް ވޮލީބޯޅަ ރ. ފައިނު


Gavaidhaa hilaafah Indonesia gai ulhunu meehaku adhabu dhinee immigration officer akah | Mihaaru\nގަތައްދަސް އަށް ހުކުމް ކުރި ކޯޓްގައި މަޑުކޮށްލައިގެން.\nގަވައިދާ ހިލާފަށް އިންޑޮނީޝިއާގައި އުޅުނު މީހަކު އަދަބު ދިނީ އިމިގްރޭޝަން އޮފިސަރަށް\nވިސާގެ މުއްދަތު ހަމަވުމަށް ފަހު ވެސް ގަވައިދާ ހިލާފަށް އިންޑޮނީޝިއާގައި އުޅުނު އިނގިރޭސިވިލާތުގެ އަންހެނަކު ފުރަން ގޮސް، އެއާޕޯޓްގައި އިމިގްރޭޝަން އޮފިސަރެއްގެ ކަންކަށިމަތީގައި ޖެހި މައްސަލާގައި އޭނާ ހަ މަހަށް ޖަލަށް ލާން ހުކުމްކޮށްފި އެވެ.\nމިކަން ހިނގީ މި ހަފުތާގެ ކުރީކޮޅު އެވެ. ބާލީގެ އެންގްރާ ރާއީ އިންޓަނެޝަނަލް އެއާޕޯޓަށް ދިޔަ އައުޖޭ ތަގައްދަސް، 42، ގެ ވިސާގެ މުއްދަތު ހަމަވެފައިވާތީ 3،500 ޑޮލަރުން ޖޫރިމަނާ ދައްކަން ޖެހޭ ކަމަށް އިމިގްރޭޝަން އޮފިސަރު ބުމުނުން އޮފިސަރުގެ ކަންކަށިމަތީގައި ޖަހައި، ވިސާ ޖަހައިގަންނަން ވެސް މަސައްކަތްކުރި އެވެ.\nމި މަންޒަރު ފެންނަ ވީޑިއޯއެއް ވެސް އިންޓަނެޓްގައި ދައުރުވެފައިވެ އެވެ.\nމީޑީއާތަކުން ރިޕޯޓްކޮށްފައިވާ ގޮތުގައި ތަގައްދަސް ވަނީ ވިސާ ހަމަވުމަށް ފަހު ވެސް ބާލީ 160 ދުވަސް ހޭދަކޮށްފަ އެވެ. އަދި މި މައްސަލާގައި ކޯޓަށް ހާޒިރުވާން ތަކުރާރުކޮށް އެންގުމުން ވެސް ހާޒިރު ނުވުމުން އޭނާ މިދިޔަ ބުދަ ދުވަހު ކޯޓަށް ހާޒިރުކުރީ ފުލުހުންގެ އެހީގަ އެވެ.\nތަގައްދަސް ހަމަލާ ދޭ ވީޑިއޯ.\nގަވައިދާ ހިލާފަށް އުޅުމާއި އިމިގްރޭޝަން އޮފިސަރަށް ހަމަލާ ދިން މައްސަލާގައި އިއްވި ހުކުމަކީ ބޭއިންސާފު ހުކުމެއް ކަމަށް ތަގައްދަސް ވަނީ ބުނެފަ އެވެ. އަދި އޭނާގެ މައްޗަށް އިއްވި ހުކުމް އިސްތިއުފާނު ކުރަން ކޯޓުން ހުށަހެޅުމަށް ފަހު، ތަގައްދަސް ވަނީ އިންޑޮނީޝިއާއަށާއި އެ ގައުމުގެ ކޯޓުތަކަށް ވެސް ވަރަށް ބޮޑަށް ފާޑު ކިޔައިފަ އެވެ.\nއޭނާ ބުނީ އިންޑޮނީޝީއާއަކީ "ކުށުގެ ވެއްޓެއް" ކަމަށާއި "އެއީ ކޮރަޕްޓްވެފައި އޮތް ތަނެއް" ކަމަށެވެ.\nއިތުރު ލިޔުންތައް އިނގިރޭސިވިލާތް އިންޑޮނީޝިއާ ވީސާ


Russia akee numbereh noon, aamudhanee ge bodubai\nރަޝިއާއަކީ ރާއްޖެއަށް ނަމްބަރެއް ނޫން އާމްދަނީގެ ބޮޑުބައި\nރާއްޖެ އައި ޓޫރިސްޓުންތަކެއް ރިސޯޓަށްދާން ޑޮމެސްޓިކް ޓާމިނަލްއަށް ވަންނަނީ -- އަވަސް ފޮޓޯ\nސަބަބަކީ ރަޝިއާ އިން އަންނަ ޓޫރިސްޓުންގެ ސަބަބުން އިތުރުވަނީ ހަމައެކަނި ޓޫރިޒަމްގެ "ނަމްބަރަށް" ނުވާތީ އެވެ. ރަޝިއާގެ ޓޫރިސްޓުންގެ ސަބަބުން ޓޫރިޒަމް އާމްދަނީ އަށް ބޮޑު ކުރި އެރުމެއް ލިބެ އެވެ. މިއީ ޓޫރިޒަމްގެ "ހާޑް ކޭޝް" މާކެޓެވެ. އެހެންވެ މި މާކެޓު ގެއްލި އަލުން "ރިބައުންސް" ނުވެ ލަސްވާ ފަދަ ސަބަބެއް އަތުވެއްޖެނަމަ ރާއްޖޭގެ ޓޫރިޒަމް "ޑްރައި ސީޒަނަށް" ދާނެ އެވެ.\n"ރަޝިއަންސް އަކީ އެހެން ޓޫރިސްޓުންނާ އަޅާބަލާއިރު ސްޕެންޑިން ޕަވާ [އެންމެ ބޮޑަށް ހަރަދު ކުރާ] މީހުން. އެހެންވެ މި [މިހަނގުރާމަ] ނިމިގެންވެސް އަލުން ނުލިބިއްޖެނަމަ ވަރަށް ގެއްލުން ބޮޑުވާނެ،" ރާއްޖެ އަށް ގިނަ އެއާލައިންތައް ގެންނަ އެއް ކުންފުނި ކަމަށްވާ، އިނަ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު ވިދާޅުވި އެވެ.\nޓޫރިޒަމް ތަފާސް ހިސާބުތައް ދައްކާ ގޮތުގައި ކޮވިޑް-19 އަށްފަހު ރާއްޖޭގެ ޓޫރިޒަމް ޕީކް ކުރަން އެންމެ ބޮޑު ބާރަކަށްވީ ރަޝިއާ އެވެ. އަދި ބޯލްކަން ރީޖަންގެ ޔޫކްރޭން ފަދަ މެދުތެރޭ ޔޫރަޕަށް ނިސްބަތްވާ ގައުމު ތަކެވެ. އެ ސަރަހައްދުން ރާއްޖެ އަށް އައި ރަޝިއާގެ ގައުމި އެއާލައިން ޔޫރޯފްލޯޓުން އެކަނި ހަފުތާއަކު 14 ފްލައިޓް، އެވްރެޖުކޮށް ދުވާލަކު ދެ ފްލައިޓް އެޅި އެވެ. އަދި ޔޫކްރޭންގެ އެއާ އަސްތާނާ ފަދަ އެއާލައިން ތަކަކީ ޓޫރިޒަމް ޕީކް ކުރުމުގައި އެންމެ އިސް ރޯލެއް ކުޅުނު އެއާލައިން ތަކެވެ. ދެހާސް ވިހިވަނަ އަހަރު ރަޝިއާއިން 31,800 މީހުން އައިސްފައިވެ އެވެ. އަދި މި މަހުގެ ދެވަނަ ދުވަހުގެ ނިޔަލަށް އެ ގައުމުން 44,055 މީހުން އައިސްފައިވެ އެެވެ؛ މިއީ ހަމައެކަނި ނަމްބަރުގެ ވާހަކަ އެވެ.\nޕްރައިވެޓް ޖެޓުގެ ބޮޑު މާކެޓެއް\nކޮވިޑް-19 އަށްފަހު ޓޫރިޒަމް އެރައިވަލް މަތިވެ، ޓޫރިޒަމް އިހުގެ ހާލަތަށް ހިނގައިދާނެ ކަމުގެ ފެހި ނިޝާންތައް ފެނުނީ މި ދެ މާކެޓުން ފެންނަމުން ދިޔަ އުއްމީދުގެ ހުޅުކޮޅުންނެވެ. ނަމަވެސް މި ދެ މާކެޓު އެއްކޮށް ހުއްޓުން ވެގެންދަނީ ޓޫރިޒަމް އެއްކޮށް ހުއްޓުން ފަދަ ކަމަކަށެވެ. ހާއްސަކޮށް ރަޝިއާ މާކެޓުން އަންނަ މީހުން މަދުވުމަކީ ޓޫރިޒަމްގެ އާމްދަނީ ބޮޑުތަން ދަށްވެގެން ދާނެ ކަމަށެވެ.\nޔޫރަޕުގެ އެހެން ގައުމުތަކުން އަގު ދަަށް ކުރަން "ބާގޭން" ކުރަން ހިފަ އެވެ. ނަމަވެސް ރަޝިއަންސްއަކީ އަގު ދަށް ކުރަން މަސައްކަތް ކުރުމުގެ ބަދަލުގައި އެ މީހުން ބޭނުންވާ ހިދުމަތް ލިބޭނަމަ އެ ތަނަކަށް ފަސޭހަކަމާއެކު އަންނަ ބައެކެވެ.\nމި މާކެޓުން އަންނަ ޓޫރިސްޓުން އެވްރެޖުކޮށް ދަތުރެއްގެ މައްޗަށް ހޭދަކުރާ އަދަދު އެހެން މީހުންނަށްވުރެ 12 ނޫނީ 15 ޕަސެންޓު އިތުރެވެ. މިއީ "ހާޑްކޭޝް" އާއެކު އެންމެ ގިނައިން ދަތުރުކުރާ މީހުން ތިބި އެއް މާކެޓެވެ. މިއީ ޕްރައިވެޓް ޖެޓުގެ އެންމެ މުހިއްމު މާކެޓެވެ. ނަމަވެސް މިހާރު މި މާކެޓު ވަނީ ގާތްގަނޑަކަށް "ބުރަކި" ޖެހިފަ އެވެ.\nއިނަ މޯލްޑިވްސްގެ މެނޭޖިން ޑިރެކްޓަރު މުހައްމަދު ފިރާގު "އަވަސް" އަށް އިންޓަވިއު ދެއްވަނީ -- އަވަސް ފޮޓޯ\nރާއްޖެ އަށް ޔުނިވާސަލް އޭވިއޭޝަންގެ ދަށުން ޖެޓުތައް ގެންނަ، އިނަ މޯލްޑިވްސް ފިރާގު ވިދާޅުވި ގޮތުގައި ނިމިދިޔަ ހަފުތާގައި ދުވާލެއްގެ މައްޗަށް 10 ނޫނީ 12 ބުކިން ލިބުނު ނަމަވެސް މިހާރު އެވްރެޖުކޮށް މި އަދަދު ވަނީ ފަހަކަށް ވެއްޓިފަ އެވެ.\n"މި ވަގުތު ބޮޑު ކެންސަލޭޝަނެއް ނެތް. ނަމަވެސް ސްވިފްޓް ކަނޑާލުމުން ޑޮލަރުގެ ޓްރާންސެކްޝަނަށް ދަތިވާނެ. އެކަމަކު އެކަން އަޅުގަނޑުމެންނަށް މެނޭޖު ކޮށްލެވޭނެ. މިކޮޅުގައި ޓްރެވަލް އެޖެންޓުން ސްޓޭޝަން ވެގެން ތިބޭތާ ތިން އަހަރު ވެއްޖެ. އެ މީހުން ފުދޭވަރެއްގެ ބޮޑު ޑިޕޮސިޓެއް ގެންގުޅޭ. އެހެންވެ މިހާރު އަންނަ މީހުންނަށް މާބޮޑު ދައްޗެއް ކުރިމައްޗެއް ނުވެ އެކަން އެބަ އެރޭންޖު ކޮށްލެވޭ،" ފިރާގު ވިދާޅުވި އެވެ. "ނަމަވެސް ދިގުލައިގެން ދާނަމަ މައްސަލަތައް ކުރިމަތިވާނެ."\nރާއްޖޭން ރަނގަޅަށް އަމަލު ކުރަން ޖެހޭ\nރިސޯޓް ލައިފްގެ ވެރިޔާ ޝާޒް ވަލީދު ވީއައިއޭގައި ހުންނަވާ އަވަސްްްއާ ވާހަކަ ދައްކަނީ -- އަވަސް ފޮޓޯ\nރަޝިއާ މީހުންނަކީ އެވްރެޖުކޮށް ބަލާނަމަ ރާއްޖޭގައި އެންމެ ގިނަ ދުވަހު ވެސް ތިބޭ މީހުންނެވެ. އެހެންވެ މި މާކެޓު އަލުން ލިބޭނެ ގޮތަކަށް އަމަލު ކުރަން ޖެހެ އެވެ. މި މާކެޓުން އަންނަ މީހުން އެވްރެޖުކޮށް ނުވަ ދުވަހު ރާއްޖޭގައި މަޑު ކުރެ އެވެ. މަދު ޓޫރިސްޓުން އަންނަ ދުވަސްވަރެއްގައި އާމްދަނީ އިތުރުވާނެ ހަމައެކަނި ގޮތަކީ ގިނައިން ޓޫރިސްޓުން އަންނަ މާކެޓުތައް ހިފެހެއްޓޭނެ ގޮތަކަށް އަމަލު ކުރުމެވެ.\nރަޝިއާ އިން އެންމެ ގިނަ ޓޫރިސްޓުން ގެންނަ އެއް ކުންފުނި ކަމަށްވާ ރިސޯޓް ލައިފްގެ ވެރިޔާ ޝާޒް ވަލީދު ވިދާޅުވި ގޮތުގައި ރަޝިއާ އިން އަންނަ ޓޫރިސްޓުން ހަފުތާއެއްގެ މައްޗަށް ބަލާނަމަ އެވްރެޖުކޮށް 4،000 ޑޮލަރު ވަރު ހޭދަ ކުރާނެ އެވެ. އެހެންވެ މި މާކެޓު ގެއްލުމަކީ ހަމައެކަނި ނަމްބަރެއް ދަށްވުން ނޫން ކަމަށް އޭނާ ވެސް ފާހަގަ ކުރެއްވި އެވެ.\n"ނަމަވެސް، ދަތުރުކުރާ ރަޝިއާ މީހުންނަށް އިންޝުއަރެންސް ބޮޑުވުން ފަދަ މައްސަލަތަކުގެ ސަބަބުން މި މާކެޓަށް ވަނީ ބޮޑު އަސަރެއް ކޮށްފަ،" ވަލީދު ވިދާޅުވި އެވެ.\nރަޝިއާ މާކެޓަކީ ޕްރައިވެޓް ޖެޓުގައި އަންނަ މީހުން އެންމެ ގިނަ ގައުމެވެ. ގިނަ ޖެޓު ތަކަކީ ރަޝިއާ މީހުންގެ އެއްޗިއްސަށްވީ ނަމަވެސް ޖެޓްތައް ރަޖިސްޓްރީކޮށްފައި ހުންނަނީ އެމެރިކާގަ އެވެ. އެހެންވެ މި ހާލަތުގައި މި ޖެޓު ތަކަށް ފިޔަވަޅެއް އަޅައިފިނަމަ މި މާކެޓަށް ވެސް ބޮޑު އަސަރެއް ކުރާނެ އެވެ. މީގެ އިތުރުން މިހާރު ރާއްޖޭން ރަޝިއާއާ މެދު އަމަލު ކުރާނެ ގޮތަކީ ވެސް މި މާކެޓު އަލުން "ޕީކް ކުރަން" މުހިއްމު ބަޔަކަށްވާނެ އެވެ.\nޓޫރިޒަމް ދާއިރާގައި ދުވަސްވީ ބޭފުޅަކު ވިދާޅުވި ގޮތުގައި ރާއްޖޭން "ރަޝިއާގެ ހެކަރެއް" އެމެރިކާއާ ހަވާލު ކުރި ކުރުން ފަދަ ބޮޑު ގޯހެއް މިހާލަތުގައި ހަދައިފިނަމަ ރާއްޖެ އަށް ލިބޭ ގެއްލުން ބޮޑުވާނެ އެވެ.\n"އަހަރެން ގަބޫލުކުރަނީ ރާއްޖޭން ޔޫއެންގައި ދިން ވޯޓަކީ ވެސް ޔޫޒްލެސް [ބޭކާރު] އެއްޗެއްގެ ގޮތުގައި. ބޭކާރު ޕްރެޝަރެއްގެ ތެރެއަށް އިކޮނޮމީ ވައްޓާލީ،" ނަން ނުޖަހާ ގޮތަށް ވިދާޅުވި އެވެ.\n"މިހާރު ރަޝިއާ އަށް އަމަލު ކުރާ ގޮތަކީ މުސްތަގުބަލުގައި މި މާކެޓު ލިބޭނެތޯ ނުވަތަ ނޫންތޯ ބަލަން ނެގޭނެ ޑިސިޝަނެއް. މިސާލަކަށް ޗައިނާ މާކެޓު އަލުން ހުޅުވާއިރު ރާއްޖެ އަށް އެ މާކެޓް ގެއްލި އަދި ރަޝިއާ އަލުން ހުޅުވިގެންދާއިރު އެ މާކެޓު ޕީކް ކުރުން ލަސްވެއްޖަނަމަ ވަރަށް ބޮޑު މައްސަލައެއް ދިމާވާނެ،"\nކޮންމެ ގޮތަކަށް ބެލިނަމަވެސް މުޅި ދުނިޔެ ރަޝިއާ އަށް ޖައްސާލާފައިވާއިރު މިކަމުގެ އަސަރު ރާއްޖެ އަށް ކުރާނެ އެވެ. ނަމަވެސް ރާއްޖެ އަށް މިކަމުގައި ކުރެވޭނެ އެއް ކަމަކީ ރާއްޖޭގެ އަމަލުތައް "ސޮފްޓް" ކޮށް ބެހެއްޓުމެވެ. ސަބަބަކީ ރަޝިއާއަކީ ހަމައެކަނި ޓޫރިޒަމް ނަމްބަރު އިތުރު ކުރާ ބައެއް ނޫންނެވެ. މި މާކެޓަކީ އިކޮނޮމީ އަށް ޑޮލަރު ވައްދާ ބޮޑު މާކެޓެވެ. އާމްދަނީގެ ބޮޑުބައި ހިއްސާ ކުރަނީ ރަޝިއާ މީހުންގެ ފަރާތުންނެވެ.\nރަޝިޔާ ޓޫރިޒަމް މިނިސްޓްރީ އޮފް ޓޫރިޒަމް + ޔުކްރެއިން\nރަޝިއާ، ޔޫކްރެއިން ޓޫރިސްޓް ނަމްބަރު ހިފެހެއްޓިފައި\nރަޝިއާ ފްލައިޓް: ރަށު ޓޫރިޒަމަށް އުންމީދެއް!


އައްޑޫ ހޮސްޕިޓަލްގައި ބޭނުންވާ މާސްކާއި ގައުން އަދި ސެނިޓައިޒާ ނެތް ކަމަށް ބުނާ ވާހަކަ ސަރުކާރުން ދޮގުކޮށްފި – Dhen.mv\nއައްޑޫ ހޮސްޕިޓަލްގައި ބޭނުންވާ މާސްކާއި ގައުން އަދި ސެނިޓައިޒާ ނެތް ކަމަށް ބުނާ ވާހަކަ ސަރުކާރުން ދޮގުކޮށްފި\nދެން އެމްވީ May 9, 2020 - 11:04 pm\nއައްޑޫ ހޮސްޕިޓަލްގައި ބޭނުންވާ މާސްކާއި ގައުން އަދި ސެނިޓައިޒާ ނެތް ކަމަށް ބުނާ ވާހަކަ ސަރުކާރުން ދޮގުކޮށްފިއެވެ.\nމިހާރު ކުރިޔަށްދާ ނޫސްވެރިންގެ ބައްދަލުވުމެއްގައި ނޫސްވެރިޔަކު ކުރި ސުވާލަކަށް ޖަވާބު ދެމުން، ރައީސް އޮފީހުގެ އަންޑަރ ސެކްރެޓަރީ މަބްރޫކް އަޒީޒް ވިދާޅުވީ، އައްޑޫ ހޮސްޕިޓަލްގައި ބޭނުންވާ މާސްކާއި ގައުން އަދި ސެނިޓައިޒާ ވެސް އެތަނުގެ ސްޓޮކް އެބަހުރި ކަމަށެވެ.\nއަދި ރާއްޖޭގެ އެކި ސަރަހައްދުތަކުގައި ހަދާ މެޑިކަލް ފެސިލިޓީތައް ހެދުން ލަސްވަމުން އަނަން ކަމަށާއި އައްޑޫ ހިތަދޫގައި ހަދާ ފެސިލިޓޫގެ 90 އިންސައްތަ މަސައްކަތް ނިންމާލެވިފައިވާ ކަމަށްވެސް މަބްރޫކް ވިދާޅުވިއެވެ.\n"ރާއްޖޭގެ ސަރަހައްދުގައި ހަދާ މެޑިކަލް ފެސިލިޓީތައް އެބަ ލަސްވޭ. ހިތަދޫގައި ހަދާ ފެސިލިޓީގެ މަސައްކަތުގެ 90 ޕަސެންޓް ވަނީ ނިމިފައި. އަދި އެހެން އަތޮޅުތަކުގައި ހަދާ ފެސިލިޓީތަކުގެ މަސައްކަތް ވެސް އެބަ ކުރިއަށް ދޭ. ގިނަ ތަންތަން ހުރީ ނިމުމާ ގާތުގައި." މަބްރޫކް ވިދާޅުވިއެވެ.\nއައްޑޫ އިކުއިޓޯރިއަލް ހޮސްޕިޓަލް އިން ފޭސް މާސްކާއި ސެނިޓައިޒާ ހުސްވެއްޖެ ކަމަށް އޮންލައިން ނޫހެއް ކަމަށްވާ 'އައްޑޫ ލައިވް' އިން މިއަދުވަނީ ރިޕޯޓްކޮށްފައެވެ. މީގެ އިތުރުން މިއަދު ބޭއްވި ނޫސްވެރިންގެ ބައްދަލުވުމުގައި އައްޑޫ އިކުއިޓޯރިއަލް ހޮސްޕިޓަލްގެ މެނޭޖަރަ ޝަރަފު ސާދާތު އެކަށީގެންވާ ވަރަށް ޕާސަނަލް ޕްރޮޓެކްޓިވް އިކްއިޕްމެންޓް (ޕީޕީއީ) ނެތްކަމަށް ވެސް ވިދާޅުވެފައެވެ.\nހިތުގެ ބައްޔަށް ފަރުވާ ހޯދުމަށް އިއްޔެ ހެނދުނު އައްޑޫ ހޮސްޕިޓަލަށް ގެންދިޔަ ބަލި މީހަކު މިވަނީ ކޮވިޑް-19 އަށް ފައްސިވެފައެވެ. މި ބަލި މީހާއަށް އައްޑޫ އިކުއިޓޯރިއަލް ހޮސްޕިޓަލުން ފަރުވާ ދިނުމުގައި ރައްކާތެރިކަމުގެ ގޮތުން އަޅަން ޖެހޭ ފިޔަވަޅު އަޅާފައި ނުވާކަމަށް ހޮސްޕިޓަލްގެ މެނޭޖަރ ޝަރަފު ސާދާތު މިއަދު ވަނީ ވިދާޅުވެފައެވެ.


Dhidhdhoo council idbaaraa dhoshugai muzaaharaa | Mihaaru\nދިއްދޫ ކައުންސިލް އިދާރާ ދޮށުގައި މުޒާހަރާ\n13 ޖޫން 2019 - 00:11 24 comments\nހއ. ދިއްދޫ ކައުންސިލުން ބާއްވާ ފުޓްބޯޅަ މުބާރާތުގެ މެޗެއް ހޫނުވެ ހިނގި ތަޅާފޮޅުމަށް ފަހު އެކަމުގައި ބައިވެރިވި ދެ ޓީމު ޑިސްކޮލިފައި ކުރަން އެދި އެ ރަށު ކައުންސިލް އިދާރާ ކައިރީ މިރޭ މުޒާހަރާ ކޮށްފި އެވެ. އެކަމަކު، ފުލުހުން ވަނީ ވަކި ހިސާބަކުން އެ އެއްވުން ރޫޅާލައި އެ އެންމެން އެ ސަރަހައްދުން ފޮނުވާލައިފަ އެވެ.\nދިއްދޫ މުބާރާތުގައި ކުޅޭ ކުޅުންތެރިއަކު "މިހާރު" އަށް މިރޭ ބުނީ ޓީމްތައް ކައުންސިލަށް ދިޔައީ މުބާރާތް އިތުރަށް ކުރިއަށް ގެންދިއުުމާ މެދު މަޝްވަރާ ކުރަން ކަމަށާއި މައްސަލަ ހޫނުވީ ތަޅާފޮޅި ދެ ޓީމް ޑިސްކޮލިފައި ނުކުރަން ކައުންސިލުން ނިންމުމުން ކަމަށެވެ.\nއެކަމާ ހިތްހަމަނުޖެހުން ފާޅުކުރަން 200 އަށް ވުރެ ގިނަ މީހުން ކައުންސިލްގެ އިދާރާ ކައިރިއަށް އެއްވި އެވެ. އެ މީހުން އެއްވެ ތިއްބައި ހޫނުވި މެޗުގައި ކުޅުނު ޓީމެއްގެ ކުޅުންތެރިންނާއި ސަޕޯޓަރުން ކައުންސިލް އިދާރާގެ ތެރެއަށް ވަދެގަތް ކަމަށާއި އެކަން ހައްލު ކުރީ ފުލުހުން ކަމަށް ވެސް އޭނާ ބުންޏެވެ.\n"ފުލުހުން މިހާރު ވަނީ ކައުންސިލް އިދާރާ ތެރެއަށް ވަދެގަތް މީހުން ދުރަށް ލާފައި. އެކަމަކު ކައުންސިލް އިދާރާގެ ކައިރީ އަދިވެސް 200 އަަށް ވުރެ ގިނަ މީހުން އެބަތިބި،" އޭނާ ބުންޏެވެ.\nކުޅުންތެރިޔާ ބުނިގޮތުގައި މުބާރާތުގެ ގަވައިދު ވެސް ތަންދޭތީ ރެފްރީންގެ ކޮމިޓީން ކުރިން ނިންމާފައި އޮތީ ތަޅާފޮޅި ދެ ޓީމާ ނުލާ މުބާރާތް ކުރިއަށް ގެންދަން ކަމަށާއި އެހެން ނަމަވެސް ކައުންސިލުން އެގޮތް ބޭނުން ނުވީ ކަމަށެވެ.\n"ކައުންސިލުން ފަހުން ނިންމި ނިންމުމުގައި ރެފްރީންގެ ބަހެއް ވެސް ނެތް. މީހުން ބޮޑަށް ހިތްހަމަ ނުޖެހުނީ އެކަމާ،" މައުލޫމާތު ދިން މީހާ ބުންްޏެވެ.\nމިކަމާ ބެހޭ ގޮތުން ދިއްދޫ ކައުންސިލްގެ ބަހެއް އަދި ނުލިބެ އެވެ.\nފުޓްބޯޅަ މެޗު ހޫނުވެ، ދިއްދޫގައި މިދިޔަ ހޯމަ ދުވަހު ހިނގި އެ ހަމަނުޖެހުންތަކުގައި ދެ ޓީމުގެ ކުޅުންތެރިންގެ ދެމެދުގައި މާރާމާރީ ހިންގުމުގެ އިތުރުން މެޗް ކުޅުނު ދަނޑުގެ ޓާފު ވެސް ވަނީ ހަލާކުކޮށްލައިފަ އެވެ. އަދި މެޗު އޮފިޝަލުން ތިބޭ ބެންޗަށް ވެސް ގެއްލުން ދިނެވެ.\nއިތުރު ލިޔުންތައް ފުޓްބޯޅަ މުޒާހަރާ ހއ. ދިއްދޫ


Fenah Jehi Ukraine Ge Ethah Bayaku Maruvedhaane Kamuge Biru!\nރަޝިއާ ސިފައިންގެ ޓޭންކަރެއް\nފެނަށް ޖެހި ޔޫކްރެއިންގެ އެތައް ބަޔަކު މަރުވެދާނެ ކަމުގެ ބިރު!\n06 މޭ 2022 - 16:30:56\nރަޝިއާ ސިފައިން ހިފާފައިވާ ޔޫކްރެއިންގެ މުހިއްމު ސިޓީއެއް ކަމަށްވާ މަރިއުޕޯލްގައި ތާށިވެފައި ތިބި ޔޫކްރެއިންގެ ގިނަ ބަޔަކު ފެނަށް ޖެހި މަރުވެދާނެ ކަމަށް އެ ސިޓީގެ އޮފިޝަލުން ބުނެފިއެވެ.\nރަޝިއާ ސިފައިން ވަނީ މިދިޔަ މަހުގެ ތެރޭ މަރިއުޕޯލް އަށް ވަރުގަދަ ހަމަލާތައް ފޮނުވާލާ އެ ސިޓީގެ ފުރިހަމަ ބާރު ނަގާފައެވެ. ރަޝިއާއިން އެ ސިޓީގެ ކޮންޓްރޯލް ނެގިފަހުން އެ ސިޓީގައި ތިބި ޔޫކްރެއިންގެ ގިނަ ރައްޔިތުންނެއް ވަނީ އެ ސިޓީ ދޫކޮށް ގޮސްފައެވެ. އަދި ޔޫކްރެއިން ސަރުކާރުން ގެންދަނީ އެ ސިޓީގައި ތިބި ޔޫކްރެއިންގެ މީހުން އެ ސިޓީއިން ބޭލުމަށްވެސް ހާއްސަ ހަރަކާތްތަކެއް ކުރިއަށް ގެންދަމުންނެވެ.\nއެހެން ނަމަވެސް އަދިވެސް އެ ސިޓީގައި ޔޫކްރެއިންގެ ގިނަ ބަޔަކު ތާށިވެފައި ވާއިރު، އެ ސިޓީގެ ފެނުގެ ހިދުމަތް ކެނޑިފައި ވާކަމަށް އެ ސިޓީގެ އޮފިޝަލުން ވަނީ ބުނެފައެވެ. އަދި އެ ސިޓީގެ ރިޒާވްގައި ހުރި ފެނުގެ އަދަދު މަދުވަމުން އަންނަ ކަމަށާއި، ކުރިއަށް ހުރި ދުވަސްތަކުގެ ތެރޭ އެކަމަށް ހައްލެއް ނުލިބިއްޖެނަމަ ގިނަ ބަޔަކު ފެނަށް ޖެހި މަރުވެދާނެ ކަމަށް ވަނީ ބުނެފައެވެ.\nމީގެ އިތުރުން އެ ސިޓީގެ ފެކްޓްރީއެއްގެ ތެރޭ ހިމާޔަތް ހޯދައިގެން ތިބި 200 އަށްވުރެ ގިނަ ޔޫކްރެއިން ސިފައިން ތިބިއިރު، އެ ފަރާތްތަކާއި ދެކޮޅަށް ރަޝިއާ ސިފައިން ގެންދަނީ ހުއްޓުމެއްނެތި ވަރުގަދަ ހަމަލާތައް ފޮނުވާލަމުންނެވެ.\nމި ހަމަލާތަކާއި ގުޅިގެން ރަޝިއާގެ ސަރުކާރުން ނެރުނު ބަޔާނެއްގައި ބުނެފައިވަނީ، އެ ސިޓީގައި ތިބި ޔޫކްރެއިން ސިފައިންނާއި ދެކޮޅަށް ދެމުން އަންނަ ހަމަލާތައް ދިނުން ހުއްޓާލާނީ، އެތަނުގައި ތިބި، ސިފައިން އަމާން ދީ އެތަނުން ނިކުތުމުން ކަމަށެވެ.


BML eheegai GD. Atoll madharusaaga saafu boafen libey systemeh gaaimkohffi\nގއ. އަތޮޅު މަދަރުސާގައި ބީއެމްއެލްގެ އެހީގައި ސާފު ބޯފެން ލިބޭ ސިސްޓަމް ބަހައްޓާފަ ---\nބީއެމްއެލް އެހީގައި ގއ. އަތޮޅު މަދަރުސާގަ ސާފުބޯފެން ލިބޭ ސިސްޓަމެއް ގާއިމުކޮށްފި\n12 އޭޕްރީލް 2021 - 19:38:29\nގައުމީ ބޭންކް، ބޭންކް އޮފް މޯލްޑިވްސް، ބީއެމްއެލްގެ އެހީގައި ގއ. ކޮލަމާފުށީގައި ހުންނަ ގއ. އަތޮޅު މަދަރުސާގައި ސާފުބޯފެން ލިބޭ ސިސްޓަމެއް ގާއިމުކޮށްފި އެވެ.\nބީއެމްއެލް އިން ވަނީ މި މަސައްކަތަކީ ބީއެމްއެލް ކޮމިއުނިޓީ ފަންޑުގެ ދަށުން ކުރި މަސައްކަތެއް ކަމަށެވެ.\nއެގޮތުން ސާފު ބޯފެން ލިބޭ އާރުއޯ މެޝިނަކީ ގއ. އަތޮޅު މަދަރުސާގެ ދަރިވަރުންނާއި މުވައްޒަފުން ބުއިމަށް ބޭނުންކުރާ ފެނަކީ ރައްކާތެރި ފެން ކަމުގައި ހެދުމަށް ބެހެއްޓި ސިސްޓަމެއް ކަމަށް ބީއެމްއެލް އިން ބުނެއެވެ. އަދި މި ޕްރޮޖެކްޓް ގެ އަމާޒަކީ، ސްކޫލުގެ ދަރިވަރުންނާއި މުވައްޒަފުން ބުއިމަށް ރައްކާތެރި ފެން ފޯރުކޮށްދިނުމުގެ އިތުރުން އެއްފަހަރާ ބޭނުންކޮށްފައި އުކާލެވޭ ޕްލާސްޓިކް މަދުކުރުން ކަމަށް ބީއެމްއެލް އިން މައުލޫމާތު ދެއެވެ.\nބީއެމްއެލްގެ ކޮމިއުނިޓީ ފަންޑުގެ ދަށުން ކޮލަމާފުށީގައި މި ޕްރޮޖެކްޓުގެ މަސައްކަތް ކުރިއަށް ގެންދިއުމަށް ޕްރޮޕޯސަލް ހުށަހަޅާ، ޕްރޮޕޯސަލް ކާމިޔާބު ކުރީ ކޮލަމާ ޖަމިއްޔާގެ ފަރާތުންނެވެ.\nމި ޕްރޮޖެކްޓް ގެ ދަށުން ކޮލަމާ ޖަމިއްޔާ ގެ ފަރާތުން ގއ. އަތޮޅު މަދަރުސާގެ ކޮންމެ ދަރިވަރަކަށާއި މުވައްޒަފަކަށް ރިޔޫސަބަލް ފުޅިއެއް ހަދިޔާކޮށް، ސްކޫލުގެ ދަރިވަރުންނާއި މުވައްޒަފުން ތިމާވެއްޓާއި ރައްޓެހި ގޮތް ހިޔާރުކުރުމަށް އަޒުމް ކަނޑައާޅާފައިވާ ކަމަށް ބީއެމްއެލް އިން މައުލޫމާތު ދެއެވެ.\nމީގެ އިތުރުން މި ޕްރޮޖެކްޓަކީ ދެމެހެއްޓެނެވި ކާމިޔާބު ޕްރޮޖެކްޓެއްގެ ގޮތުގައި ކުރިޔަށް ދިއުމަށް މަގުފަހި ކުރުމަށްޓަކައި ކޮލަމާ ޖަމިއްޔާގެ ފަރާތުން ބެހެއްޓި ޕްލާންޓާއި ފިލްޓަރު އަދި ޑިސްޕެންސަރުތަކަށް ބޭނުންވާނެ މެއިންޓެނަންސްގެ މަސައްކަތް ކުރުމަށް ކުރަންޖެހޭ މަސައްކަތާ އެ ޖަމިއްޔާއިން ހަވާލުވެފައިވާ ކަމަށް ބީއެމްއެލް އިން ބުނެއެވެ.


SunOnline: Fahthun arai juventus balikoh inter milan in italian cup kaamiyaabu koffi\nފަހަތުން އަރައި ޖުވެންޓަސް ބަލިކޮށް އިންޓަ މިލާނުން އިޓާލިއަން ކަޕް ކާމިޔާބުކޮށްފި\nއަހްމަދު އިޒްމީމް 12 May 2022, 04:13\nއިޓާލިއަން ކަޕް ކާމިޔާބުކުރި އިންޓަމިލާނުގެ ޓީމު\nއިޓަލީގެ ގަދަބާރު ޖުވެންޓަސް ބަލިކުރުމަށް ފަހު އިންޓަ މީލާނުން އިންޓާލިއަން ކަޕް ކާމިޔާބުކޮށްފިއެވެ.\nމިރޭ ކުޅުނު އިޓާލިއަން ކަޕްގެ ފައިނަލް މެޗުގައި 14 ފަހަރު އެ މުބާރާތް ކާމިޔާބުކުރި ޖުވެންޓަސް ކޮޅަށް ފުރަތަމަ ގޯލުޖަހައި ލީޑު ނެގީ ވެސް އިންޓާއިންނެވެ.\nމެޗުގެ ހަވަނަ މިނެޓުގައި އިންޓާ ނިކަލޯ ބަރެއްލާ ގޯލުޖަހައި އެ ޓީމަށް ވަނީ ލީޑު ނަގައިދީފައެވެ. އޭނާ އެ ގޯލު ކާމިޔާބުކޮށްދިނީ އެ ޓީމުގެ މާރިއޯ ބްރޮޒޮވިޗް ތަނަވަސްކޮށްދިން ފުރުސަތުންނެވެ.\nދެވަނަ ހާފު ފަށައިގެން ނުވަ ވަނަ މިނެޓުގައި އެލެކްސް ސާންޑްރޯ ވަނީ ޖުވެންޓަސް އަށް ނަތީޖާ ހަމަހަމަކޮށްދީފައެވެ. އަދި އޭގެ ދެ މިނެޓު ފަހުން ޑޫސަން ވާލްހޮވިޗް ޖެހި ގޯލުން ވަނީ ޖުވެންޓަސްއަށް ލީޑު ނަގައިދީފައެވެ.\nއެ ނަތީޖާއާއެކު މެޗު ނިމެން ދަނިކޮށް މެޗުގެ 80 ވަނަ މިނެޓުގައި އިންޓާއިން ގޯލެއް ޖަހައި ނަތީޖާ ވަނީ އަނެއްކާ ވެސް އެއްވަރު ކޮށްފައެވެ. ޖުވެންޓަސްގެ ލިއޮނާޑްރޯ ބޮނޮއްޗީ އިންޓާގެ ލައުޓާރޯ މާޓިނޭޒްއަށް ގޯލު އޭރިއާ ތެރެއިން ކުރި ފައުލަކާ ގުޅިގެން ލިބުނު ޕެނަލްޓީން އެ ގޯލު ކާމިޔާބުކޮށްދިނީ ހަކަން ޗަންގްލޫއެވެ.\nޖުވެންޓަސް އާއި އިންޓަ މިލާން ބައްދަލުކުރި އިޓާލިއަން ކަޕްގެ ފައިނަލް މެޗުގެ ތެރެއިން--\nމެޗުގެ ފުރިހަމަ ވަގުތު 2-2ގެ ނަތީޖާ އެއްވަރުވެގެން ނިމުމާ ގުޅިގެން ނަތީޖާ ނެރުމަށް ދިން އިތުރު ވަގުތުގެ ނުވަ ވަނަ މިނެޓުގެ ތެރޭގައި އިންޓައިން ގޯލު ޖަހައި އެ ޓީމުން ވަނީ އަލުން މެޗުގެ ލީޑު ނަގާފައެވެ. އެ ގޯލު ކާމިޔާބު ކޮށްދިނީ ކޮރޯޝިއާގެ އިތުބާރު ފޯވާޑް އިވާން ޕެރެސިޗްއެވެ.\nއޭގެ ތިން މިނެޓު ފަހުން ޕެރެސިން އަނެއްކާ ގޯލެއްޖަހައި އިންޓާއަށް ލިބިފައިވާ ލީޑު އިތުރަށް ވަނީ ފުޅާ ކޮށްފައެވެ.\nއެ ނަތީޖާއާއެކު އެ ޓިމު ވަނީ މި ސީޒަނުގެ އިޓާލިއަން ކަޕް ކާމިޔާބުކޮށްފައެވެ. މިއީ އެ ޓީމު އެ މުބާރާތް ކާމިޔާބު ކުރި އަށް ވަނަ ފަހަރެވެ.\nއިންޓަ މިލާނުން އިޓާލިއަން ކަޕު އުފުލާލައިފި\nޔުވެންޓަސް ބަލިކޮށް އިންޓައަށް ހަމަޖެހުމެއް


MTCC rayyithunge dhareen: Bahppage jumulain hiyfalhaigen dhiya anhen dharifulhuge badhaluvi hayaai - One Online\nއެމްޓީސީސީ ރައްޔިތުންގެ ދަރީން: ބައްޕަގެ ޖުމުލައިން ހިތްފަޅައިގެން ދިޔަ އަންހެން ދަރިފުޅުގެ ބަދަލުވި ހަޔާތް\nއެމްޓީސީސީން އާންމުކުރި "ރައްޔިތުންގެ ދަރިން"ގެ މަންޒަރެއް---\nއަންހެނަކަށްވުމުން ތަފާތުކުރުން ގެންގުޅުމަކީ ޒަމާނުއްސުރެ ދިވެހިންގެ ތެރޭގައި އޮތް ވަރަށް ނާތަހުޒީބީ އާދައެކެވެ. އަންހެނެއްވިއްޔާ ވަޒީފާއެއް ހޯދަން އެހާ އުނދަގުލީ ޔޯލައެވެ. ވަޒީފާއެއް ލިބުނަސް ލިބެނީ އެންމެ އާދައިގެ މުސާރައެއް ލިބޭ ދަށު ފެންވަރުގެ ވަޒީފާއެކެވެ. ކުރާން ޖެހޭނީ ވަކި ކަހަލަ ކަންތައްތަކެކެވެ. ވަކި ކަހަލަ ވަޒީފާއެއް ނޫނީ އަދާކޮށްގެން ނުވާނެ އެވެ. މި ފަދަ ވިސްނުންތައް އަދިވެސް ދިވެހީންގެ ތެރޭގައި ވަކި ހިއްޕާފައިވާ މިންވަރު ކުޑައެއް ނޫނެވެ. އެކަމަކު މިއީ އަންހެނުންނަށް ހައްގު މިންވަރުތޯއޭ ހިތަށް އަރާ ފަހަރު މަދެއް ނޫނެވެ.\nއަންހެނުންނަށް ވެސް ފިރިހެނުންނެކޭ އެއްފަދައިން ވަޒީފާތައް އަދާކުރެވިދާނެއެވެ. އަންހެނަކަށް ވީތީ ވަކި މަސައްކަތެއް ނުކުރެވޭނެއޭ ބުނުމަކީ ބުނެލަން ފަސޭހަ ނަމަވެސް ވިސްނައިފިނަމަ ޒަމީރު އެއްބަސްވާ ކަމަކަށް ނުވާނެއެވެ. އެހެނީ ހިތްމަތާއި މިންނަތާއެކު ކުރިމަތިލައިފި ނަމަ ކޮންމެ ވަޒީފާއަކީވެސް އަންހެނުންނަށް އަދާކުރެވޭނެ ވަޒީފާއަކަށްވާތީ އެވެ. އެއީ ކަނޑު ބޯޓެއްގެ ކައްޕި ކަމުން ފެށިގެން ރާނާ ސިމެންތި ޖެހުން ކަމަށްވިޔަސް ވެހެވެ.\nއަންހުންނަށްވެސް ކޮންމެ މަސައްކަތެއް ކުރެވިދާނެކަން ހެއްކާއެކު މިފަހަރު ސާބިތުކޮށްދިނީ އެމްޓީސީސީން އާންމުންނަށް ދޫކޮށްލާފައިވާ "ރައްޔިތުންގެ ދަރިން" ވީޑިއޯ އިންނެވެ. ގާތްގަނޑަކަށް ނުވަ މިނެޓުގެ އެ ވީޑިއޯއިން ދައްކުވައިދެނީ އަންހެނަކަށްވީތީ ވަކި މަސައްކަތެއް ކުރުމުން އެކަހެރިވާން ނުޖެހޭނެ ކަމެކެވެ. ވަކި މަސައްކަތެއް ކުރުމުން ބާކީވާން ނުޖެހޭ ކަމެކެވެ. އަންހެނުންނަށްވެސް އާއިލާއެއްގެ ޒިންމާ އުފުލައި، ރަނގަޅު މުސާރައެއް ލިބޭނެ ވަޒީފާއެއް އަދާކުރެވިދާނެކަން އެ ވީޑިއޯއިން ދައްކުވައިދެއެވެ.\nފޭސްބުކް މެދުވެރިކޮށްވެސް 36،000 ވުރެ ގިނަ ވިއުސް ލިބިފައިވާ އެ ވީޑިއޯގައި ލީޑު ރޯލުން ފެނިގެންދަނީ ފިލްމީ ދާއިރާގައި ކުރިއަރަމުން އަންނަ ޒުވާން ފަންނާނު ވާޝިޔާ މުހައްމަދު (ޝިޔާ)އެވެ. އެ ވީޑިއޯގައި ދެން ފެނިގެންދަނީ ޝިޔާގެ ކޮއްކޮއާއި މައިންބަފައިންގެ ރޯލު އަދާ ކުރާ މީހުންނެވެ.\nކާރޫބާރޫ ބޮޑު މާލޭގެ އެންމެ އާދައިގެ ގެއެއްގެ ފެންޑާގައި އާއިލާގެ ހުރިހާ މެންބަރުން ތިބީ ހާސްކަން މަތީގައެވެ. ފަހާ ފޮށިން ކޮންމެވެސް އެއްޗެއް ފަހަން އިނދެގައި މަންމަ ބުނެއެވެ.... "ޖެހިގެން ހުރި ގޭ އިބްރާހިމްވެސް ހުރީ ގޭގައި، އޭނަވެސް އުޅެނީ ވަޒީފާ ގެއްލިގެން"، އަނބިމީހާގެ އެ ޖުމުލައާއެކު "ތިމަންނާ މި ވިސްނަނީ ރޯދައަށް ގޭގެ ހަރަދުބަރަދު ބަލަހައްޓާނެ ގޮތަކާ މެދު ކަމަށް ބުނެ" ފިރިމީހާ އޭނާގެ އިހުސާސްތައް ބަންޑުންކޮށްލަ އެވެ. ވާޝިޔާ އާއި އޭނާގެ ކޮއްކޮވެސް ތިބީ ހާސްކަން މަތީގައެވެ. އެ ހާސްކަން މަތީގައި އެންމެން ތިއްބާ ފިރިހެން ދަރިފުޅު، އޭނާ ވަޒީފާއެއް ހޯދަން މަސައްކަތް ކުރާ ކަމަށާއި އަދި ދޮންތަ (ވާޝިޔާ) ވެސް ވަޒީފާއެއް ހޯދާނެ ކަމަށް ބުނެއެވެ. އެހެން ބުނުމުން އެކުދިންގެ ބައްޕަ ބުނެލާ ޖުމުލައިން އަންހެން ދަރިފުޅު ވާޝިޔާ ގެ ހިތް ފަޅައިގެންދެ އެވެ. އަންހެން ކުއްޖަކަށް ލިބޭނީ ކައުންޓަރުގައި އިންނަ، ކުޑަ މުސާރައެއް ލިބޭ ފަޒީފާއެއް ކަމަށް ބައްޕަ ބުނާ އެ ޖުމުލައި އަޑު އިވޭ ހިސާބަކީ މުޅި ހާލަތު ބަދަލުވުމުގެ އަސްލު ފެށޭ ހިސާބެވެ.\nފުރާނަފަދަ ލޯބިވާ ބައްޕަ އެހެން ބުނުމުން ވާޝިޔާގެ މޫނުމަތީގެ ކުލަވަރު ބަދަލުވެ އެވެ. މާޔޫސްކަމާއި މޮޅިވެރިކަމުން އޭނާގެ މޫނު ފުރާލައެވެ. ބައްޕަގެ އެ ޖުމުލައިން ހިތަށް ކުރި އަސަރެއްގެ ބޮޑުކަމުން ފެންކަޅިވެފައި އިން ވާޝިޔާއަށް އެވަގުތު ބައްޕަ ފެންނަ ހިސާބުގައި އިންނަން ވެސް އުނދަގޫވެއެވެ. އެހެންވެ، ވާޝިޔާ ދިޔައީ އޭނާގެ ކޮޓަރިއަށެވެ. ކޮޓަރިއަށް ވަމުނަށް ފަހު އެނދުގެ އެއްކައިރީގައި އިށީނދެ އިނދެ ވާޝިޔާ އޭނާގެ ފޯނު ހުޅުވާލައި ފޭސްބުކަށް ވަދެލިއެވެ. އެ ހިނދު ވާޝިޔާއަށް ފެނުނީ އެމްޓީސީސީ ދިވެހިންނަށް 250 ވަޒީފާ ހުޅުވާލައިފައިވާ ކަމުގެ ހަބަރެކެވެ. އެ ހަބަރު ކިޔަމުންދިޔަ ވަރަކަށް ވާޝިޔާގެ މޯޅިވެފައި ހުރި މޫނު ފޮޅިގެން ދިޔައެވެ. އުފާވެރިކަމުގެ ކުލަވަރުންނެވެ.\nރޯދައަށް ގޭގެ ހަރަދުތައް ކުރަން ޖެހޭނެ ގޮތެއް ހޯދަން ޖެހުމާއި އަންހެން ކުދިންނަށްވެސް ކަންކަން ކުރެވޭނެކަން ދައްކުވައިދިނުމުގެ ވަރުގަދަ އަޒުމުގައި ވާޝިޔާ ތެދުވެ ވަޒީފާއަށް ކުރިމަތިލައެވެ. ވީޑިއޯއިން ދެން ފެނިގެންދަނީ އޭނާ އިންޓަވިއުގައި އިންނަ މަންޒަރެވެ. އިންޓަވިއުކުރަން ތިބި މީހުންގެ ސުވާލަކަށް ފަހު ސުވާލެއް ވާޝިޔާއާ އަމާޒު ކުރަމުން ގޮސް ވަޒީފާއަށް ކުރިމަތިލީ ކީއްވެތޯ އެހުމުން ވާޝިޔާ ބުނަނީ ޖޯޝުން ފުރިފައިވާ ޖުމުލައެކެވެ. ކައުންޓަރެއްގެ ފަހަތުގައި އިންނަން ނުޖެހޭ ނަމަ އޭނާއަށް އެންމެ ރަނގަޅު ކަމަށެވެ.\nވީޑިއޯގެ މިހާ ހިސާބަށް ދިޔައިރު، ދެން ވާން އުޅޭ ގޮތަކާ މެދު ހިތާހިތާ ސުވާލުވެސް ކޮށްލެވެއެވެ.\nދެން ފެންނަނީ ވީޑިއޯ ބެލި ކޮންމެ އަންހެން ދަރިއަކަށްވެސް އިބުރަތަކަށް ވާނެ ފަދަ މަންޒަރުތަކެވެ. އެންމެ ފުރަތަމަ ދައްކުވައިދެނީ ވާޝިޔާ އެމްޓީސީސީ ފެރީގައި މަސައްކަތް ކުރާ މަންޒަރެވެ. ވިލިމާލެ އާއި މާލެއާ ދެމެދު ދުއްވާ ފެރީގައި އޭނާ އެކި ފަރާތްތަކަށް އެހީތެރިވެ ނަމޫނާ ދައްކައެވެ. ދޯނި ލަފާފުރުމުގެ ހުރިހާ ކަންކަން ފަޅުވެރިއެއްގެ ހައިސިއްޔަތުން ވާޝިޔާ ކުރީ ފަރިތަކަމާއެކުގައެވެ.\nވާޝިޔާ އެމްޓީސީސީ ފެރީގައި ---\nއެ މަންޒަރަށް ފަހު ދެން ފެންނަނީ ވާޝިޔާ އެމްޓީސީސީ ބަހުގައި މަސައްކަތް ކުރާ ތަނެވެ. ޓިކެޓު ކެނޑުމާއި އެނޫންވެސް ކަންކަމުގައި ވާޝިޔާ އުޅޭ މަންޒަރު ދައްކުވައިދެއެވެ. އެއަށް ފަހު ދެން ފެނިގެންދަނީ މުޅިން ތަފާތު މަންޒަރެކެވެ. ރާއްޖޭގެ އެންމެ ބޮޑު ބޯޑުޔާޑު، އެމްޓީސީސީ ބޯޑުޔާޑުގައި ވާޝިޔާ މަސައްކަތް ކުރާ މަންޒަރެވެ. އެންމެ އާދައިގެ މަސައްކަތްތަކުން ފެށިގެން އެންމެ ކަވި މަސައްކަތްތައްވެސް ވާޝިޔާ ކުރާ މަންޒަރު ފެނިގެންދެއެވެ. އެގޮތުން ކަނޑު އަޑީގެ ވެލްޑިން ކޯހެއްގައި ބައިވެރިވެ، ކަނޑު އަޑީގައި ވެލްޑިން ކުރާ މަންޒަރުވެސް ދައްކުވައިދެއެވެ. އެއީ އެފަދަ ދާއިރާއަކުން ކުރިއަށް ދާން ބޭނުންވެފައި ހުރި އަންހެން ކުއްޖަކަށް ނަމޫނާ މަންޒަރުތަކެކެވެ.\nއެއަށް ފަހު ވާޝިޔާ ދެން ފެނިގެންދަނީ އެމްޓީސީސީގެ ބިން ހިއްކުމާއި ބަނދަރު ހެދުމުގެ މަސައްކަތް ތަކުގައި ޝާމިލުވެ އުޅޭ މަންޒަރެވެ. ސައިޓް ސުޕަވައިޒަރެއްގެ ގޮތުގައި އޭނާގެ ދަށުން މަސައްކަތް ކުރާ މުވައްޒަފުންގެ މަސައްކަތްތައް ފަރުވާތެރިކަމާއެކު ބަލަހައްޓައި، މުވައްޒަފުންނަށް ކަންކަން ކިޔާދޭ މަންޒަރެވެ. އޭގެ ފަހުން ރަށެއްގެ ނަރުދަމާ އެޅުމުގެ މަސައްކަތުގައި އަމަލީ ގޮތުން ވާޝިޔާ އުޅޭ މަންޒަރެވެ. ހެވީ ވެހިކަލުން ފުރިފައިވާ ސައިޓެއްގައި ހުރެ ވާޝިއާ ސާބިތުކޮށްދެމުން ދިޔައީ އަންހެނަކަށް ވިތީ ނުވާނެ ކަމެއް ނޯންނާނެ ކަމެވެ.\nވާޝިޔާ، ބިންހިއްކާ ސައިޓެއްގައި---\nނަރުދަމާގެ ސައިޓުގައި ސުޕަވައިޒަރެއްގެ ރޯލު އަދާކުރަމުން ވާޝިޔާ ޓީވީއަކަށް އިންޓަވިއުއެއްދޭ މަންޒަރު އެ ވީޑިއޯގައި ދައްކުވައިދެއެވެ. އެއަށްފަހު ދެން ފެނިގެންދަނީ އާންމުކޮށް އަންހެނުން ކޮށް ނޫޅޭ އެތައް މަސައްކަތެއް ކޮށް ވާޝިޔާ ކުރި މަސައްކަތުން ރޯދައަށް އޭނާ ގެއަށް އެއްޗެހި ފޮނުވާ މަންޒަރެވެ. އެ އުފާވެރި ހަބަރު ފޯނުން ގުޅައި ކޮއްކޮއަށް ދޭ އުންމީދީ މަންޒަރެވެ.\nފިހާރައިގެ މުވައްޒަފުން ވާޝިޔާގެ ގެއަށް ކާޑުގެ ބާވަތްތައް ވެއްދުމުން ވާޝިޔާގެ މަންމަގެ މޫނުމައްޗަށް ގެނުވީ އުފާވެރިކަމެވެ. ޝުކުރުވެރިކަމާއެކު އެ މަންމަގެ ލޮލުން ކަރުނަ ފާއްދާލިއެވެ.\nއެއަށްފަހު ވާޝިޔާއަށް އޭނާގެ ކޮއްކޮ ވީޑިއޯ ކޯލެއް ކުރާ މަންޒަރު ފެނެއެވެ. ސޯފާގައި ވާޝިޔާގެ މައިންބަފައިން ތިބީ އޭނާގެ ޓީވީ އިންޓަވިޔު ބަލާށެވެ. ފެނިގެން ދަނީ އުފާވެރިކަމުގެ ކަރުނަތައް އެ ދެމަފިރިންގެ ލޮލުން ހިފެހެއްޓުމެއް ނެތި ފައިބަމުންދާ މަންޒެވެ.\nކޮއްކޮގެ ވީޑިއޯ ކޯލް ނިންމާލިއިރު ވާޝިޔާއަށް ވެސް ރޮވެއެވެ. ނަމަވެސް މިފަހަރު ދެރަވެގެންނެއް ނޫނެވެ. ކުރެވުުނު މަސައްކަތާއި މެދު ފަހުރުވެރިވެ އުފަލުންނެވެ. ވާޝިޔާ އެ ސާބިތު ކޮށްދިނީ އަންހެން ކުދިންނަށްވެސް ވާނޭ ކަމެވެ. އަންހެން ކުދިންނަކީ ހަމައެކަނި ކައުންޓަރެއްގެ ފަހަތުގައި މަސައްކަތް ކުރަން ޖެހޭ ބައެއް ނޫން ކަމެވެ.\nއަންހެނުންނަށްވެސް އާއިލީ ޒިންމާ ނަގައި މައިންބަފައިން ފަހުރުވެރިކޮށްދެވޭނެ ކަން ސާބިތުކޮށްދިނުމަށް "ރައްޔިތުންގެ ދަރީންނަށް" އެމްޓީސީސީން އެ ހުޅުވާލީ ތަނަވަސް ދޮރެކެވެ. ދިވެހީންނަށް ހާއްސަކޮށްގެން އެމްޓީސީސީން ހުޅުވާލި ވަޒީފާގެ ފުރުސަތުތަކާއި އެމްޓީސީސީން އާންމުންނަށް ދޫކޮށްލި ވާޝިޔާގެ މޮޅު އެކްޓިކް ފެނިގެންދާ އަސަރުގަދަ ވީޑިއޯއަކީ އެކި ކަހަލަގެ މަސައްކަތްކުރުމަށް އަންހެނުންނަށް ލިބުނު ހިތްވަރެކެވެ. ވަކި ކަހަލަ މަސައްކަތެއް ނޫނެވެ. ކޮންމެ ފަދަ މަސައްކަތެއް ކުރުމަށް ވެސް އަންހެނުންނަކަށް ހުރަހެއް ނެތެވެ.\nގުޅޭ ޓެގު އަންހެނުން އެމްޓީސީސީ ވަޒީފާގެ ފުރުސަތުތައް


މަސައްކަތު (ސ. ހިތަދޫ ކެމްޕަސް)\nމޯލްޑިވްސް ޕޮލިޓެކްނިކްގެ ސ، ހިތަދޫ ކެމްޕަސް\nވަޒީފާ އަދާކުރަންޖެހޭ ގަޑި:\n16:00 އިން 22:00 އަށް\n4. ސަޕޯޓިންގް ކޯ އެލަވަންސް ގޮތުގައި މަހަކު -/1200 ރުފިޔާ\nކޮންމެ ދުވަހަކު އޮފީސްތެރެ ކުނިކަހާ ފޮޅާ ސާފުކޮށް މޮޕްލުން.\nކޮންމެ ދުވަހަކު ފާޚާނާތައް ދޮވެ ސާފުކުރުން.\nކޮންމެ ދުވަހަކު ކްލާސްރޫމްތައް ކުނިކަހާ ފޮޅާ، މޮޕްލުން.\nކެމްޕަސް އިމާރާތުގެ ގޯއްޗާއި މަގުމަތީ ވިނަނޮޅައި ސާފުކޮށް ބެލެހެއްޓުން.\nއޮފީހުގެ ބިއްލޫރީތައް ސާފުކުރުން.\nސެކްޝަން/ ޔުނިޓުން ކުރާ އެހެނިހެން މަސައްކަތްތަކުގައި އެހީތެރިވުމާއި، އެ ހިނދަކަށް އެހީތެރިކަމަށް ބޭނުންވާ އޮފީހުގެ މަސައްކަތްތަކުގައި އެހީތެރިވެދިނުން\n1. ލިޔަންކިޔަން އެނގުން\nވަޒީފާއަށް އެދޭ ފަރާތުގެ ދިވެހި ރައްޔިތެއްކަން އަންގައިދޭ ކާޑުގެ ދެފުށުގެ ލިޔުންތައް ފެންނަ، ލިޔެފައިވާ ލިޔުންތައް ކިޔަން އެނގޭ ފަދަ ކޮޕީއެއް، ނުވަތަ އައި.ޑީ ކާޑު ގެއްލިފައިވާ ނަމަ، އެފަރާތެއްގެ އުފަންދުވަހުގެ ސެޓްފިކެޓު، ޕާސްޕޯޓު ނުވަތަ "ޑްރައިވިންގ ލައިސަންސް".\nމަޤާމަށް އެދި ހުށަހަޅާ ތަކެތި ހުށަހަޅާނީ 01 ޑިސެމްބަރު 2020 ވަނަދުވަހުގެ 14:00 ގެ ކުރިން، މޯލްޑިވްސް ޕޮލިޓެކްނިކްއަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް މެދުވެރިކޮށްވެސް ބަލައިގަނެވޭނެއެވެ. އަދި އިއުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމް ބަލައިގަނެވޭނެއެވެ.\nއޮންނާނެ ތަނާއި މުއްދަތު:\nމިމަޤާމަށް މީހަކު ހޮވުމަށް ބޭއްވޭ އިންޓަވިއު އޮންނާނީ، 02 ޑިސެމްބަރު 2020 އާއި 16 ޑިސެމްބަރު 2020 އާ ދެމެދު، މޯލްޑިވްސް ޕޮލިޓެކްނިކްގައެވެ.\nމި އިޢުލާނާއި ގުޅިގެން މަޢުލޫމާތު ސާފުކުރުމަށް ގުޅާނީ 3305414 އަށެވެ. އީ-މެއިލް ކުރާނީ [email protected] އަށެވެ.


Mr. Bean Maruvee Tha? މިސްޓަރ ބީން މަރުވީތަ؟ – Huvadhoo News Mr. Bean Maruvee Tha? Huvadhoo News\nމިސްޓަރ ބީން މަރުވީތަ؟\nމަޝްހޫރު ފަރާތްތަކާއި ގުޅުވައިގެން ތަފާތު ހަޤީޤަތާއި ޚިލާފު ވާހަކަތަށް މީޑިޔާގައި ތަފާތު އެކިފަހަރުމަތިން ފެތުރިފައިވެއެވެ. މިފަދަ ޚަބަރަކަށް ގިނަ ސަޕޯޓަރުން ސިއްސުވާލައި، މުޅި އިންޓަރނެޓްގައި ވައިރަލްވެގެން ގޮސްފައިވާ އެއް ޚަބަރަކަށް ވެގެން ގޮސްފައިވަނީ މިސްޓަރ ބީންގެ ނަމުން ގިނަބަޔެއް ހެއްވާލައި މަޝްހޫރުކަން ހޯދާފައިވާ، ކުޅަދާނަ އެކްޓަރ ރޯވަން އެޓްކިންސަންގެ މަރުގެ ޚަބަރެވެ.\nއެމެރިކާގެ މަޝްހޫރު ނިއުސް ޗެނެލެއް ކަމުގައިވާ ފޮކްސް ނިއުސްގެ ޓްވިޓާ ހޭންޑްލް އާއި ދާދި އެއްގޮތް އައިޑީއަކުން، މިސްޓަރ ބީންގެ މަރުގެ ޚަބަރު ފެތުރުމުން މިޚަބަރު ވަނީ އިންޓަރނެޓްގައި ވައިރަލްވެ، މިސްޓަރ ބީންގެ އެތަކެއް ހާސް ފޭނުންނަށް ވަރަށް ބޮޑު ސިހުމެއް ކުރިމަތި ކޮށްފައެވެ.\nމިސްޓަރ ބީންގެ މަރުގެ ޚަބަރު ފަތުރާފައިވާ ޓްވިޓާ ހޭންޑްލް އިން ބުނެފައިވާ ގޮތުގައި މިސްޓަރ ބީން ވަނީ އުމުރުން 58 އަހަރުގައި ކުރިމަތިވި ކާރު އެކްސިޑެންޓެއްގައި މަރުވެފައެވެ. ނަމަވެސް މިސްޓަރ ބީންގެ އުމުރަކީ 58 އަހަރެއް ނޫނެވެ. މިސްޓަރ ބީންގެ އަސްލު އުމުރަކީ 62 އަހަރެވެ. މިޓްވީޓް އާންމު ވުމާއެކު، މިސްޓަރ ބީންގެ އުމުރާއި ގުލޭގޮތުން ގެނެސްފައިވާ މައުލޫމާތު ސައްޙަ ނޫންކަން ވަނީ ފޭނުން ހާމަކޮށްފައެވެ.\nފޮކްސް ނިއުސް އަދި މިސްޓަރ ބީންގެ އާއިލާއިންވެސް ވަނީ، މިއީ ދޮގު މައުލޫމާތެއްކަން ކަށަވަރު ކޮށްދީފައެވެ.\nމިސްޓަރ ބީން އަކީ ތަފާތު އުމުރުފުރާގެ މީހުންގެ ވަރަށްބޮޑު މަގުބޫލުކަމެއް ހޯދައި، އެތަކެއް ހާސް ބައެއްގެ މޫނަށް ހިނިތުންވުން ގެނައުމުގެ ކުޅަދާނަކަން ލިބިފަިވާ އަދި މަޝްހޫރު އެތަށް އެޕިސޯޑެއް ކުޅެފައިވާ ހުނަރުވެރި ކޮމިޑީ އެކްޓަރެއްކަން ފާހަގަކޮށްލެވެއެވެ.\nމިފަދަ ދޮގު ޚަބަރުތައް މީޑިޔާގައި މަޝްހޫރު ސެލިބްރިޓީންނާއި ގުޅުވައިގެން ދެއްކުމަކީ ވަރަށް ބޮޑަށް އާންމުވެފައިވާ ކަމެކެވެ.